text:
བརྙན་ཐུང་འབྱོར་ནས་སྐར་མ་བཅུ་མ་ཟིན་གོང་ནས་"མེ་ཤོར་ས་ཇོ་ཁང་མ་རེད། མ་ཎི་ལྷ་ཁང་རེད། ཡང་ལྷ་མོའི་མགོན་ཁང་རེད་"ཟེར། གང་ལྟར་"ཇོ་ཁང་ལ་མེ་ཤོར་མི་འདུག་བློ་བདེ་པོར་བྱོས་"ཟེར་ནས་ཡིད་སྐྱོ་བའི་སེམས་ཁམས་དེ་རེ་ཞིག་ཅུང་ལྷིང་འཇགས་སུ་བཏང་སོང་། དེ་མ་ཉིད་དུ་དྲ་ཐོག་ཏུ་གཤེ་གཤེ་ཡང་གཏོང་འགོ་བཙུགས་བྱུང་ལ་"གླན་པ་ཚོ་ཅལ་འདྲོགས་མ་བྱེད་ཇོ་ཁང་མེ་ལ་ཤོར་མེད་"ཅེས་ག་ས་གང་ནས་དྲ་ཐོག་ཏུ་སྤུངས་བྱུང་། ཇོ་ཁང་མེ་ལ་ཤོར་མེད་ན་འགྲིག་འདུག་བསམ་བཞིན་གཤེ་གཤེ་དག་ཟད་བཞིན་འདུག་སྡོད་པ་ཡིན། "ང་རང་ཡུལ་དངོས་ལ་ཡོད། མེ་སྐྱོན་འཚབ་ཆེན་མི་འདུག་ལ་ད་ཆར་མེ་བསད་དེ་ཡོད་ཚད་རྒྱུན་ལྡན་ཡིན་"ཟེར་ནས་སྐད་འཕྲིན་ཐོག་ཏུ་འཇོག་པ་དག་པར་བླངས་ནས་གཏོང་གི་འདུག དྲ་མིང་བོད་ཡིག་ཅན་དེ་དག་གིས་བདེན་བསམ་བསམ་དང་ལོས་ཡིན་བསམ་བསམ་དེ་འདྲ་བཤད་ཡོང་དུས་ང་ཚོས་ད་དུང་ཇོ་ཁང་མེ་ལ་ཤོར་འདུག་ཅེས་བཤད་ཕོད་པ་ཞིག་མི་འདུག ཇོ་ཁང་གི་ཕྱི་ནང་དང་གཡས་གཡོན་དེ་ཚོ་ལ་རྒྱུས་མངའ་མེད་ཙང་བློ་མ་བདེ་ནའང་རེ་ཞིག་བལྟས་ནས་སྡོད་པ་ལས་ཅི་ཡང་མ་གླེང་། ཆུ་ཚོད་གཅིག་ཙམ་སོང་རྗེས་ཇོ་ཁང་གི་པར་རིས་ཅན་ཞིག་ལ་དམར་རྟགས་དང་སེར་རྟགས་བརྒྱབ་ནས་མེ་ཤོར་ས་ཇོ་ཁང་མིན་པའི་སྒྲུབ་བྱེད་ཅིག་གཏོང་གི་འདུག དྲ་ཐོག་ཏུ་ལྷ་ས་ལ་ཆ་རྒྱུས་ཅན་ཚོས་གསལ་བཤད་གནང་ཨེ་འདུག་བལྟས་ནའང་ཁོ་ཚོ་ལའང་ཅི་བཤད་རྒྱུ་མེད་པ་འདྲ། རེ་གཉིས་ཤིག་གིས་མ་ཎི་ལྷ་ཁང་ཇོ་ཁང་གི་ཆ་ཤས་ཡིན་ཚུལ་ཙམ་བཤད་འདུག་པ་ལས་རྒྱབ་ལྗོངས་དང་ཁུངས་ལྡན་ཡིན་བསམ་བསམ་ཞིག་བཤད་ཀྱི་མི་འདུག་སྟབས་ཁ་མི་གསལ་བའི་གནས་ཚུལ་ཞིག་གི་ཐོག་ཏུ་ལུས་ཏེ་བསྡད་སོང་།
མཚན་ཕྱེད་ཙམ་ལ་རྩོམ་པ་པོ་འོད་ཟེར་གྱི་དྲ་བའི་ཐོག་ཏུ་པར་རིས་བཀོད་དེ་ཇོ་ཁང་མེ་ལ་ཤོར་བའི་སྐོར་བྲིས་འདུག་པ་མ་ཟད་པར་རིས་ཧ་ཅང་ཁ་གསལ་པོ་ཞིག་བཀོད་དེ་མེ་ཤོར་ས་དེ་གཙུག་ལག་ཁང་ཡིན་པ་མ་ཟད་དམར་ལྷབ་ལྷུབ་འབར་བཞིན་པའི་རྒྱ་ཕིབས་དེ་ཇོ་རིན་པོའི་དབུ་ཐོག་གི་རྒྱ་ཕིབས་དེ་ཡིན་པ་གསལ་པོར་སྟོན་ཐབས་གནང་འདུག ཇོ་ཁང་ལ་མེ་འབར་འདུག་ཟེར་ན་གཤེ་གཤེ་བཏང་ཡོང་བས་ཚང་མ་རེ་ཞིག་ཁ་ཁར་སྡོད་པ་ལས་འོད་ཟེར་ལགས་ཀྱི་པར་རིས་དེ་ལ་དཔྱོད་པ་བྱེད་མཁན་སུ་ཡང་བྱུང་མ་སོང་། གཞུང་གཉེར་འཕྲིན་སྟེགས་ཞིག་གིས་ཆེད་དུ་ཇོ་ཁང་གི་ཆ་ཤས་ལ་མེ་ཤོར་མོད། མེ་སྐྱོན་གང་མགྱོགས་གསོད་ཐུབ་པ་བྱུང་ལ། ཡོད་ཚད་སྔ་བཞིན་ཡིན་ཞེས་ཆ་འཕྲིན་ཞིག་སྤེལ་སོང་བས་མེ་ཤོར་ས་ཇོ་ཁང་དང་ཡེ་ནས་འབྲེལ་མེད་ཡིན་མདོག་བཤད་པ་དེ་རྫུན་དུ་བཏང་སོང་།
གནས་ཚུལ་དངོས་སྦེད་ཐབས་དང་གླེང་སློང་ལ་ཁ་ལོ་སྒྱུར་ཐབས་ཐད་རྒྱ་ནག་བྱང་ཆ་ཆེན་པོ་ཡོད་པ་ཡོངས་གྲགས་ཡིན་ཞིང་དྲ་མི་ཁྲི་ཕྲག་གླས་ཏེ་དྲ་ཐོག་གི་གླེང་སློང་ཁག་ཁ་གཞན་དུ་སྒྱུར་གྱི་ཡོད་སྐོར་དེ་སྔ་ནས་རྩོམ་ཡིག་མང་པོ་ཐོན་ཡོད། ད་རེས་ཇོ་ཁང་ལ་མེ་ཤོར་དུས་མེ་ཤོར་ས་ཇོ་ཁང་མ་རེད་ཅེས་གླེང་མཁན་དང་འབྲི་མཁན་དེ་དག་གཞུང་གཉེར་དྲ་བ་དག་མིན་པར་དྲ་མིང་བོད་ཡིག་ཅན་དག་གིས་"ང་ཡུལ་དངོས་ལ་ཡོད་མེ་ཤོར་ས་ཇོ་ཁང་མ་རེད་"ཅེས་པར་རིས་དང་བརྙན་ཐུང་ཁ་གསལ་གང་ཡང་མེད་པར་རང་ཉིད་དཔང་མི་བྱེད་མཁན་ཧ་ཅང་མང་པོ་ཐོན་འདུག འདི་དག་གི་གྲས་ན་རྒྱ་ནག་གིས་གླས་པའི་དྲ་མི་ག་ཚོད་ཡོད་དམ་ཁོ་ཚོས་ཆུ་ཚོད་གཅིག་ཙམ་གྱི་ནང་དུ་བོད་མི་ཚང་མའི་སེམས་ཁམས་ལྷིང་འཇགས་གཏོང་ཐུབ་པའི་ནུས་སྟོབས་དེ་ཅི་འདྲའི་ལམ་ལྷོང་དང་གནད་ལ་འཁེལ་བ་བྱུང་སོང་། ཡིད་སྐྱོ་དགོས་པ་དེ་ནི་དྲ་མི་དེ་དག་གི་མགོ་སྐོར་འོག་ཏུ་འཚུད་དེ་"མེ་ཤོར་ས་ཇོ་ཁང་མ་རེད། ཅལ་འདྲོགས་མ་བྱེད་"ཟེར་མཁན་བོད་ཕྱི་ནང་གཉིས་ཀྱི་ངེད་ཅག་བོད་མི་དག་ད་དུང་ཡང་རྒྱ་ནག་གིས་མགོ་སྐོར་ཆོག་ཆོག་དང་དོན་དངོས་ལ་ལྟ་ཐུབ་པའི་ནུས་པ་ཧ་ཅང་སྐྱོ་པོ་ཡོད་པ་འདི་རེད། རྒྱ་ནག་གིས་ཅི་ཞིག་གླེང་པ་དང་གང་ཞིག་བྱེད་ནའང་ཕྱོགས་གཞན་ཞིག་ནས་ལྟ་ཐུབ་པའི་བློ་རྩལ་དེ་ཧ་ཅང་སྐྱོ་པོ་ཡོད་པ་དེ་ད་རེས་ར་གསལ་པོར་འཕྲོད་ཐུབ་པ་བྱུང་བས་སླད་ནས་"ཅལ་འདྲོགས་མ་བྱེད་"ཟེར་བཞིན་རང་ཉིད་རྒྱ་ནག་གི་ལག་ཆ་ཆགས་བཞིན་པའི་གནས་སྟངས་དེ་མ་ཡོང་བ་བྱེད་གལ་ཆེ་སྙམ།
མི་ལ་ཅལ་འདྲོགས་མ་བྱེད་ཟེར་བཞིན་རང་ཉིད་ཅལ་འདྲོགས་བྱེད་བཞིན་པའི་གནས་ཚུལ་འདིས་ངེད་ཅག་བོད་མི་དག་ལ་སྣ་སུན་ཞིག་ཐེབས་ཡོད་པའི་རེ་བ་ཆེ་ལ། རྗེས་མ་ནས་རྒྱ་ནག་གི་མགོ་སྐོར་འོག་ཏུ་མ་འཚུད་པ་གནང་རོགས་ཞུ། དགྲ་བའི་ཐབས་ཇུས་དེ་དག་ཆེས་སྤྱི་བཏང་ཞིག་མིན་པས་རིག་པ་སྒྲིམ་པའི་དུས་ཚོད་ཅིག་ལ་སླེབས་འདུག ནང་མགོ་རྡུང་རེས་དག་དག་གིས་གཡུལ་ས་མ་ཞུགས་པར་རྒྱ་ནག་ལ་ཁ་ཕར་འཁོར་ནས་རང་ཉིད་ལ་མགོ་སྐོར་བཏང་ཞིང་རང་ཉིད་མགོ་སྐོར་ཐེབས་བཞིན་པ་འདི་དག་མཁྱེན་པ་གནང་གལ་ཆེའོ།།


c: text/html

text:
(2017ལོའི་ཟླ11པའི་ཚེས2ཉིན།)
ཟླ10པའི་ཚེས18ཉིན་ནས་ཚེས24ཉིན་བར།ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅུ་དགུ་པ་པེ་ཅིང་དུ་གཟབ་རྒྱས་ངང་ཚོགས།ཚོགས་ཆེན་བཅུ་དགུ་པར་ཞུགས་འོས་པའི་འཐུས་མི2280དང་། དམིགས་བསལ་གདན་ཞུའི་འཐུས་མི74།བསྡོམས་པའི་འཐུས་མི2354ཡོད།རང་ཞིང་གི་འཐུས་མི24གྲོས་ཚོགས་སུ་ཞུགས་ཤིང་།བློ་མཐུན་མགོན་པོ་བཀྲ་ཤིས་དང་རྡོ་རྗེ་རིག་ལྡན་གཉིས་གྲོས་ཚོགས་སུ་ཟུར་ཞུགས་བྱས།རང་ཁུལ་གྱི་བློ་མཐུན་ཝུན་གོ་ཏུང་དང་ཁྲིན་ཡུང་ཅེ་གཉིས་ཚོགས་ཆེན་བཅུ་དགུ་པའི་འཐུས་མི་ཡིན་པའི་ཆ་ནས་གྲོས་ཚོགས་སུ་ཞུགས།
ཚོགས་ཆེན་ཐོག་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་བདམས་ཐོན་བྱུང་བ་སྟེ།སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་ལ་བསྡོམས་པའི་ཨུ་ཡོན204དང་རྗེས་སྣོན་ཨུ་ཡོན172ཡོད། ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་བསྡོམས་པའི་ཨུ་ཡོན133ཡོད། རང་ཞིང་གི་ཝང་གོ་ཧྲིན་དང་ཝང་ཅན་ཅུན།ལེའུ་ཉིང་། ཡན་ཅིན་ཧའེ། ཐིན་ཅཱ་ཚའེ་སོགས་སོ་སོར་འདེམས་ཤོག་ཁ་ཚང་བའི་སྒོ་ནས་ཀྲུང་དབྱང་ཨུ་ཡོན་དང་ཀྲུང་དབྱང་རྗེས་སྣོན་ཨུ་ཡོན།ཀྲུང་དབྱང་སྒྲིག་ཁྲིམས་ཨུ་ཡོན་དུ་བདམས་ཐོན་བྱུང་། ཚོགས་ཆེན་སྟེང་བློ་མཐུན་ཞི་ཅིན་ཕིང་གིས་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་ཚབ་བྱས་ཏེ་ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅུ་དགུ་པར་ཕུལ་བའི་སྙན་ཞུ་དང་ཏང་གི་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཨུ་ཡོན་ལྷན་ཁང་གིས་ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅུ་དགུ་པར་ཕུལ་བའི་བྱ་བའི་སྙན་ཞུར་ཞིབ་བཤེར་དང་གྲོས་ཞིབ་བྱས།《ཀྲུང་གོ་གུང་ཁྲན་ཏང་གི་སྒྲིག་ཁྲིམས(དག་བཅོས་འཆར་ཟིན)》ལ《སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་ཞུའི་སྐོར་གྱི་གྲོས་ཆོད》དང《ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་བྱ་བའི་སྙན་ཞུའི་སྐོར་གྱི་གྲོས་ཆོད》།《ཀྲུང་གོ་གུང་ཁྲན་ཏང་གི་སྒྲིག་ཡིག》(དག་བཅོས་འཆར་ཟིན)ཐད་ཀྱི་གྲོས་ཆོད》གྲོས་འཆམ་བྱུང་།
ཏང་གི་ཚོགས་ཆེན་བཅུ་དགུ་པ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་ཆོད་པའི་དུས་རིམ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་བར་བསྐྱོད་པའི་གནད་འགག་གི་དུས་སྐབས་སུ་ཚོགས་པའི་ཧ་ཅང་གལ་འགངས་ཆེ་བའི་ཚོགས་ཆེན་ཞིག་ཡིན་པས། ཏང་ཡོངས་ཀྱི་བསམ་བློ་གཅིག་གྱུར་དང་བློ་གྲོས་གཅིག་སྡུད། རྒྱལ་ཡོངས་རིགས་སོ་སོའི་མི་དམངས་ཀྱི་སྟོབས་ཤུགས་གཅིག་བསྡུས་བྱེད་པར་མཚོན་ན། སྔ་མཐུད་ཕྱི་སྤེལ་དང་སྔ་འཛིན་ཕྱི་གཏོད། ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རྒྱལ་ཁ་གསར་བ་བརྩོན་ལེན་དང་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པར།ཆབ་སྲིད་ཀྱི་དོན་སྙིང་དང་རིགས་གཞུང་གི་དོན་སྙིང་། དངོས་ཡོད་ཀྱི་དོན་སྙིང་། ལོ་རྒྱུས་ཀྱི་དོན་སྙིང་ཧ་ཅང་གལ་ཆེན་ལྡན།
ཟླ10པའི་ཚེས18ཉིན། བློ་མཐུན་ཞི་ཅིན་ཕིང་གིས་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་ཚབ་བྱས་ཏེ་ཚོགས་ཆེན་ལ《ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་ཆོད་པ་དང་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་བརྩོན་ལེན་བྱེད་པ》ཞེས་པ་བརྗོད་གཞི་ཡིན་པའི་སྙན་ཞུ་མཛད། སྙན་ཞུའི་ནང་དོན་ལེའུ་གསུམ་དང་ཚན་པ་བཅུ་གསུམ་དུ་བགར་ཡོད། ལེའུ་དང་པོ་རུ་གླེང་གཞི་དང་ཚན་པ་དང་པོ་ནས་ཚན་པ་བཞི་བའི་བར་ཡོད་ལ་གཙོ་བོ་སྤྱི་བཤད་ཀྱི་ཆ་ཡིན། ལེའུ་གཉིས་པ་ཚན་པ་ལྔ་པ་ནས་ཚན་པ་བཅུ་གཉིས་བར་ཡིན་ལ། དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི“གནས་ལྔ་གཞི་གཅིག”གི་སྤྱི་ཁོག་བཀོད་སྒྲིག་དང་“ཁྱོན་ཡོངས་བཞིའི”འཐབ་ཇུས་བཀོད་སྒྲིག་བྱེ་བྲག་གིས་གླེང་ཡོད།ལེའུ་གསུམ་པ་ཚན་པ་བཅུ་གསུམ་ནས་མཇུག་བསྡུའི་གཏམ་བར་ཡིན་ལ། ཏང་གི་འཛུགས་སྐྲུན་བཀོད་སྒྲིག་དང་།ཏང་ཡོངས་དང་རྒྱལ་ཡོངས་རིགས་སོ་སོའི་མི་དམངས་ལ་འབོད་སྐུལ་བཏང་ཡོད།
སྙན་ཞུས་མངོན་གསལ་གྱིས་ཏང་གི་ཚོགས་ཆེན་བཅུ་དགུ་པའི་བརྗོད་བྱ་གཙོ་བོ་བཏོན་ཡོད།སྙན་ཞུས་བསྟན་དོན།ཐོག་མའི་བསམ་འདུན་མི་བརྗེད་པར།འགན་འཁྲི་ཡིད་ལ་བརྟན་པོར་བཅངས་ཏེ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ཤིང་།ཕྱོགས་ཡོངས་ནས་འབྱོར་འབྲིང་སྤྱི་ཚོགས་ཕྱོགས་སྐྲུན་པའི་རྒྱལ་ཁ་ཕུ་ཐག་ཆོད་པ་དང་།དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་བརྩོན་ལེན་བྱས་ཏེ།ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་ཆེད་འབད་བརྩོན་ལྷོད་མེད་བྱེད་དགོས་པ་དེ་ཡིན།སྙན་ཞུའི་ལྟར་ན། ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲི་ནི་ཀྲུང་གོ་མི་དམངས་ལ་བདེ་སྐྱིད་བསྐྲུན་པ་དང་ཀྲུང་ཧྭ་མི་རིགས་བསྐྱར་དར་བྱེད་པ་དེ་ཡིན་ལ། འདི་ནི་ཀྲུང་གོ་གུང་ཁྲན་ཏང་མི་མུ་མཐུད་དུ་མདུན་སྐྱོད་བྱེད་པའི་རྩ་བའི་སྒུལ་ཤུགས་ཡིན། སྙན་ཞུས་བསྟན་དོན། ཏང་ཡོངས་ཀྱི་བློ་མཐུན་ཚོས་ངེས་པར་དུ་མཐོ་སར་འཛེགས་ནས་རྒྱང་རིང་ལ་ལྟ་བ་དང་བདེ་སྡོད་ཉེན་བསམ། སྒྱུར་བཅོས་བྱེད་ཕོད་པ།གསར་གཏོད་བྱེད་ཕོད་པ།ནམ་ཡང་འཕེལ་རྒྱུན་མི་ཆད་པ།ནམ་ཡང་འཕེལ་མཚམས་མི་འཇོག་པར།རྒྱལ་ཡོངས་རིགས་སོ་སོའི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་གཅོད་པ་དང་།དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་བརྩོན་ལེན་བྱེད་དགོས།བརྗོད་བྱ་གཙོ་བོ་འདིས་ཁ་ཕྱོགས་གསལ་སྟོན་བྱས་ཤིང་། དུས་རབས་ཀྱི་འཕེལ་ཕྱོགས་དང་མཐུན་པ།ཏང་སེམས་དམངས་སེམས་དང་མཐུན་པ། ཏང་གིས་མི་དམངས་ཀྱི་སྣེ་ཁྲིད་དེ་སྔ་འཛིན་ཕྱི་གཏོད་དང་གསར་གཏོད་མདུན་སྐྱོད་བྱེད་པར་དོན་སྙིང་ཧ་ཅང་གལ་ཆེན་ལྡན།
སྙན་ཞུའི་ཁྲོད་དུ་ཕྱོགས་ཡོངས་ནས་འདས་པའི་ལོ་ལྔའི་རིང་གི་བྱ་བ་དང་ལོ་རྒྱུས་རང་བཞིན་གྱི་འཕོ་འགྱུར་ལ་སྤྱི་བསྡོམས་བྱས་ཡོད།སྙན་ཞུའི་ལྟར་ན། ཏང་གི་ཚོགས་ཆེན་བཅོ་བརྒྱད་པ་ཚོགས་ཚུན་གྱི་ལོ་ལྔ་ནི། ཏང་དང་རྒྱལ་ཁབ་ཀྱི་འཕེལ་རྒྱས་འགྲོས་རིམ་ཁྲོད་ཆེས་སྤྱིར་བཏང་མིན་པའི་ལོ་ལྔ་ཡིན།བཅོས་སྒྱུར་སྒོ་འབྱེད་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་གྱིས་ལོ་རྒྱུས་རང་བཞིན་གྱི་གྲུབ་འབྲས་བླངས། སྙན་ཞུའི་ཁྲོད་དུ་ཕྱོགས་བཅུ་ནས་འདས་པའི་ལོ་ལྔའི་རིང་གི་བྱ་བར་སྤྱི་སྡོམ་བྱས་ཏེ་བསྟན་དོན།རང་རྒྱལ་གྱི་དཔལ་འབྱོར་འཛུགས་སྐྲུན་གྱིས་གྲུབ་འབྲས་ཆེན་པོ་བླངས་པ་དང་།ཕྱོགས་ཡོངས་ནས་བཅོས་སྒྱུར་སྒོ་འབྱེད་ལ་ཐོད་བརྒལ་ཆེན་པོ་བྱུང་བ། དམངས་གཙོ་ཁྲིམས་ལུགས་འཛུགས་སྐྲུན་གྱིས་གོམ་སྟབས་ཆེན་པོ་སྤོས་པ།བསམ་བློའི་རིག་གནས་འཛུགས་སྐྲུན་ལ་ཡར་རྒྱས་ཆེན་པོ་ཐོབ་པ།མི་དམངས་ཀྱི་འཚོ་བ་བསྟུད་མར་ལེགས་བཅོས་བྱུང་བ། སྐྱེ་ཁམས་དཔལ་ཡོན་འཛུགས་སྐྲུན་ལ་གྲུབ་འབྲས་མངོན་གསལ་ཐོབ་པ། དམག་དཔུང་སྟོབས་ལྡན་དང་དར་རྒྱས་ལ་རྣམ་པ་གསར་བ་བསྐྲུན་པ། ཤང་ཀང་དང་ཨའོ་མིན། ཐའེ་ཝན་བཅས་ཀྱི་བྱ་བར་ཡར་ཐོན་གསར་བ་བྱུང་བ། ཕྱོགས་ཀུན་གྱི་ཕྱི་འབྲེལ་བྱ་བའི་བཀོད་སྒྲིག་གཏིང་ཟབ་ཀྱིས་སྤེལ་བ།ཕྱོགས་ཡོངས་ནས་ཏང་ནན་སྐྱོང་གི་གྲུབ་འབྲས་མངོན་གསལ་ཡིན་པ་བཅས་སོ།།སྙན་ཞུས་བསྟན་དོན། ལོ་ལྔའི་རིང་ལ། བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས་ཆབ་སྲིད་ཀྱི་བློ་སྤོབས་ཆེན་པོ་དང་འགན་འཁྲིའི་ཁུར་སེམས་དྲག་པོས་རིགས་གཞུང་གསར་བ་དང་འཐབ་ཇུས་གསར་བ་རབ་དང་རིམ་པ་དང་།བྱེད་ཕྱོགས་དང་སྲིད་ཇུས་གལ་ཆེན་རབ་དང་རིམ་པ། བྱེད་ཐབས་གལ་ཆེན་རབ་དང་རིམ་པ། བྱ་བ་གལ་ཆེན་རབ་དང་རིམ་པ་སོགས་བཏོན་མཐར།དུས་ཡུན་རིང་བོར་ཐག་གཅོད་བྱེད་དགོས་བསམ་ཡང་ཐག་གཅོད་མ་ཐུབ་པའི་དཀའ་གནད་མང་པོ་ཐག་གཅོད་བྱས་པ་དང་།སྔོན་ཆད་བསྒྲུབ་འདོད་ཀྱང་བསྒྲུབ་མ་ཐུབ་པའི་དོན་ཆེན་མང་པོ་བསྒྲུབས་པས། ཏང་དང་རྒྱལ་ཁབ་ཀྱི་ལས་དོན་ལ་ལོ་རྒྱུས་རང་བཞིན་གྱི་འཕོ་འགྱུར་བྱུང་།ང་ཚོས་ཏང་ལ་འཕྲད་པའི་ཉེན་ཁ་ཚབས་ཆེན་དང་ཚོད་བགམ། ཏང་ནང་ཁུལ་དུ་གནས་པའི་གནད་དོན་འབུར་དུ་ཐོན་པར་གདོང་གཏོད་ཕོད་པ་དང་།འགྱུར་མེད་ཀྱི་འདུ་ཤེས་དང་གཤིས་རྒྱུད། དྲང་སྲོལ། སྒྲིག་ཁྲིམས་ནན་མོ། རུལ་རྒོལ་ཆད་གཅོད་ཀྱིས་ཏང་དང་རྒྱལ་ཁབ་ཀྱི་ནང་ཁུལ་དུ་གནས་པའི་མངོན་མེད་རྐྱེན་ངན་ཚབས་ཆེན་མེད་པར་བཏང་བས།ཏང་ནང་ཁུལ་གྱི་ཆབ་སྲིད་འཚོ་བའི་རྣམ་པ་གསར་སྒྱུར་དང་ཏང་ནང་ཁུལ་གྱི་ཆབ་སྲིད་འཚོ་བའི་སྐྱེ་ཁམས་མངོན་གསལ་གྱིས་ལེགས་འགྱུར་བྱུང་།ཏང་གི་གསར་གཏོད་ནུས་པ་དང་གོང་བུར་འགྲིལ་ཤུགས། འཐབ་ཤུགས་བཅས་མངོན་གསལ་གྱིས་ཆེ་རུ་ཕྱིན་པ་དང་ཏང་གི་མཐུན་སྒྲིལ་གཅིག་གྱུར་སྔར་ལས་སྲ་བརྟན་དུ་གྱུར་བ་དང་། ཏང་དང་མང་ཚོགས་བར་གྱི་འབྲེལ་བ་ལེགས་བཅོས་བྱུང་བ་མངོན་གསལ་ཡིན། ཏང་གིས་གསར་བརྗེ་རང་བཞིན་གྱི་སྦྱོང་བརྡར་ཁྲོད་སྔར་ལས་ཞུམ་པ་མེད་ཅིང་།སྐྱེ་སྟོབས་ཀྱི་གསོན་ཤུགས་དྲག་པོ་རྒྱས། ཏང་དང་རྒྱལ་ཁབ་ཀྱི་ལས་དོན་འཕེལ་རྒྱས་ལ་སྲ་བརྟན་འགྱུར་མེད་ཀྱི་ཆབ་སྲིད་ཁག་ཐེག་འདོན་སྤྲོད་བྱས།ལོ་ལྔའི་རིང་གི་གྲུབ་འབྲས་ནི་ཕྱོགས་ཡོངས་དང་གསར་སྐྲུན་རང་བཞིན་ཅན་ཞིག་ཡིན་པ་དང་། ལོ་ལྔའི་རིང་གི་འཕོ་འགྱུར་ནི་གཏིང་ཟབ་རང་བཞིན་དང་རྩ་བའི་རང་བཞིན་ཞིག་ཡིན།
སྙན་ཞུའི་ཁྲོད་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དུས་རབས་གསར་བ་དང་ལོ་རྒྱུས་ཀྱི་གོ་གནས་གསར་བ་ཐག་གཅོད་གསལ་བོ་བྱས་ཤིང་།སྙན་ཞུའི་ལྟར་ན། སྙན་ཞུའི་ཁྲོད་དུ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་བར་སྐྱོད་པར་ངོས་འཛིན་བྱས།དུས་རབས་འདི་ནི་སྔ་མཐུད་ཕྱི་སྐྱོང་དང་མ་འོངས་གསར་གཏོད། ལོ་རྒྱུས་ཀྱི་ཆ་རྐྱེན་གསར་བའི་འོག་མུ་མཐུད་དུ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་བརྩོན་ལེན་བྱེད་པའི་དུས་རབས་ཤིག་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་ཆོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་འབྱོར་རྒྱལ་ཁ་རུ་བསྐྱོད་པའི་དུས་རབས་དང་། རྒྱལ་ཡོངས་རིགས་སོ་སོའི་མི་དམངས་མཐུན་སྒྲིལ་འབད་བརྩོན་དང་མུ་མཐུད་དུ་མཛེས་སྡུག་གི་འཚོ་བ་བསྐྲུན་པ། རིམ་གྱིས་མི་དམངས་ཡོངས་མཉམ་དུ་ཕྱུག་པོར་འགྱུར་བའི་དུས་རབས་དང་། ཀྲུང་ཧྭའི་བུ་བུ་མོ་ཡོངས་རྡོག་རྩ་གཅིག་སྒྲིལ་དང་ཤེད་ཤུགས་ཡོད་རྒུས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་འདུན་མ་མངོན་འགྱུར་བྱེད་པའི་དུས་རབས་དང་། རང་རྒྱལ་ཉིན་བཞིན་འཛམ་གླིང་གར་སྟེགས་ཀྱི་དཀྱིལ་དབུས་སུ་བསྐྱོད་པ་དང་མུ་མཐུད་དུ་མིའི་རིགས་ལ་སྔར་ལས་བྱས་རྗེས་ཆེན་པོ་འཇོག་པའི་དུས་རབས་ཤིག་ཡིན། སྙན་ཞུས་བསྟན་དོན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་བར་བསྐྱོད་ཡོད་པས། རང་རྒྱལ་སྤྱི་ཚོགས་རིང་ལུགས་ཀྱི་འགལ་བ་མི་དམངས་ཀྱི་ཉིན་རེར་འཕར་བའི་མཛེས་སྡུག་གི་འཚོ་བའི་དགོས་མཁོ་དོ་མི་མཉམ་དང་གང་ལེགས་མིན་པའི་འཕེལ་རྒྱས་བར་གྱི་འགལ་བར་བསྒྱུར་ཡོད།འགལ་བ་གཙོ་བོ་འདིའི་འཕོ་འགྱུར་ནི་སྤྱི་ཡོངས་ཀྱི་འཕོ་འགྱུར་ལ་འབྲེལ་བའི་ལོ་རྒྱུས་རང་བཞིན་གྱི་འཕོ་འགྱུར་ཡིན་ཞིང་།ཏང་དང་རྒྱལ་ཁབ་ཀྱི་བྱ་བར་བླང་བྱ་གསར་བ་མང་པོ་བཏོན། དུས་མཚུངས་སུ། ད་དུང་མཐོང་དགོས་པ་ནི། རང་རྒྱལ་སྤྱི་ཚོགས་ཀྱི་འགལ་བ་གཙོ་བོའི་འཕོ་འགྱུར་དང་། ང་ཚོས་རང་རྒྱལ་སྤྱི་ཚོགས་རིང་ལུགས་ཁྲོད་གནས་པའི་ལོ་རྒྱུས་དུས་རིམ་གྱི་ཁ་ཚོན་གཅོད་པ་འགྱུར་མེད་པ་དང་། རང་རྒྱལ་སྔར་བཞིན་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་དུ་གནས་པ་དང་དུས་ཡུན་རིང་བོར་གནས་པའི་གཞི་རྩའི་རྒྱལ་ཁའི་གནས་ཚུལ་འགྱུར་མེད་པ་དང་། རང་རྒྱལ་ནི་འཛམ་གླིང་ཐོག་འཕེལ་རྒྱས་འགྲོ་བཞིན་པའི་རྒྱལ་ཁབ་ཆེ་ཤོས་ཡིན་པའི་རྒྱལ་སྤྱིའི་གོ་གནས་ལ་འགྱུར་བ་བྱུང་མེད།སྙན་ཞུས་བསྟན་དོན། ཀྲུང་གོ་གུང་ཁྲན་ཏང་དབུ་བརྙེས་ཟིན་པས། གུང་ཁྲན་རིང་ལུགས་མངོན་འགྱུར་བྱེད་པ་ཏང་གི་ཆེས་མཐོ་བའི་ཕུགས་བསམ་དང་མཐར་ཐུག་གི་དམིགས་འབེན་དུ་བཞག་སྟེ།བདེན་དོན་གྱི་ཆེད་དུ་ཕྱིར་བཤོལ་མི་བྱེད་པར་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པའི་ལོ་རྒྱུས་ཀྱི་འགན་འཁྲི་ཕྲག་ཏུ་ལེན་དགོས།འགན་འཁྲི་འདི་ནི་ཉེ་རབས་ནས་བཟུང་ཀྲུང་ཧྭ་མི་རིགས་ཀྱི་ཆེས་རླབས་ཆེ་བའི་ཕུགས་བསམ་ཡང་ཡིན།སྙན་ཞུས་ཏང་ཡོངས་ལ་བསླབ་བྱ་གནང་བ་སྟེ། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་ནི་ལྷོད་གཡེང་ཞིག་གཏན་ནས་མིན་པ་དང་རྔ་རྡུང་རོལ་དཀྲོལ་ཙམ་གྱིས་མངོན་འགྱུར་བྱེད་པ་ཞིག་མིན།ཏང་ཡོངས་ཀྱིས་ངེས་པར་དུ་སྔར་ལས་དཀའ་ཚེགས་ཆེ་བ་དང་སྔར་ལས་དཀའ་སྤྱད་འབད་བརྩོན་བྱེད་དགོས་པར་སྟ་གོན་བྱ་དགོས་ལ། ངེས་པར་དུ་རླབས་ཆེན་གྱི་འཐབ་འཛིང་བྱས་ཏེ། རླབས་ཆེན་འཐབ་འཛིང་འདིའི་ཡུན་རིང་རང་བཞིན་དང་ཉོག་འཛིང་རང་བཞིན།དཀའ་ཚེགས་རང་བཞིན་ངོས་འཛིན་གང་ལེགས་བྱ་དགོས།འཐབ་འཛིང་གི་སྙིང་སྟོབས་དར་སྤེལ་བྱས་ཏེ།འཐབ་འཛིང་གི་ནུས་པ་མཐོར་འདེགས་དང་། མུ་མཐུད་དུ་རླབས་ཆེན་འཐབ་འཛིང་ལ་རྒྱལ་ཁ་གསར་བ་ལེན་དགོས། ངེས་པར་དུ་རླབས་ཆེན་བཟོ་སྐྲུན་འཛུགས་སྐྲུན་བྱས་ཏེ། ང་ཚོའི་ཏང་ལ་ནམ་ཡང་གསོན་ཤུགས་དང་འཐབ་ནུས་དྲག་པོ་ལྡན་པོ་ལྡན་པར་ཁག་ཐེག་བྱ་དགོས། ངེས་པར་དུ་རླབས་ཆེན་གྱི་ལས་དོན་སྤེལ་ཏེ། སྔར་ལས་རང་རྟོགས་ཀྱིས་འགྲོ་ལམ་གྱི་གདེང་ཚོད་དང་རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་ལ་ཤུགས་སྣོན་པ་དང་། ཕྱི་བཀག་ནང་སྡོམ་དང་འཕེལ་རྒྱུན་ཆད་པའི་འགྲོ་ལམ་རྙིང་བའི་སྟེང་མི་བགྲོད་ལ།ལྟ་བ་བརྗེ་བསྒྱུར་བྱེད་པའི་ལོག་ལམ་དུ་མི་བསྐྱོད་པར། ཐོག་མཐའ་བར་གསུམ་དུ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་གོང་སྤེལ་དང་རྒྱུན་འཁྱོངས་བྱ་དགོས།
སྙན་ཞུ་དུས་རབས་དང་བསྟུན་ནས་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ་དེ་ཏང་གི་མཛུབ་སྟོན་བསམ་བློ་རུང་བཟུང་ཡོད་དེ།སྙན་ཞུས་བསྟན་དོན། ཏང་འཐུས་ཚོགས་ཆེན་བཅོ་བརྒྱད་པ་ནས་བཟུང་རྒྱལ་ཁབ་ཕྱི་ནང་གི་འགྱུར་བ་དང་རང་རྒྱལ་གྱི་ལས་དོན་སོ་སོའི་འཕེལ་རྒྱས་སོགས་ཀྱིས་ང་ཚོར་དུས་རབས་ཀྱི་བརྗོད་གཞི་གལ་ཆེན་ཞིག་བཏོན་ཡོད།ངེས་པར་དུ་གཞུང་ལུགས་དང་ལག་ལེན་ཟུང་དུ་སྦྲེལ་བའི་སྟེང་ནས་དུས་རབས་གསར་བར་ཅི་ལྟ་བུའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་རྒྱུན་འཁྱོངས་དང་འཕེལ་རྒྱས་སུ་གཏོང་བ་དང་།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་ཅི་ལྟར་རྒྱུན་འཁྱོངས་དང་འཕེལ་རྒྱས་སུ་གཏོང་དགོས་པ་མ་ལག་རང་བཞིན་གྱིས་ལན་སྟེར་དགོས།དུས་རབས་ཀྱི་བརྗོད་གཞི་ཆེན་མོ་འདིར་དམིགས་ཏེ། ང་ཚོ་ཏང་གིས་དཀའ་བ་སྤྱད་དེ་གཞུང་ལུགས་འཚོལ་ཞིབ་བྱས་ཏེ།གཞུང་ལུགས་གསར་གཏོད་ཀྱི་གྲུབ་འབྲས་ཆེན་མོ་བླངས་ནས་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ་གྲུབ་པ་རེད།སྙན་ཞུ་རུ་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ་ནི་མར་ལེ་རིང་ལུགས་དང་མའོ་ཙེ་ཏུང་གི་དགོངས་པ།ཏིན་ཞའོ་ཕིན་གྱི་གཞུང་ལུགས། མཚོན་བྱེད་གསུམ་གྱི་དགོངས་དོན་གལ་ཆེན། ཚན་རིག་གི་འཕེལ་རྒྱས་ལྟ་བ་བཅས་ཀྱི་རྒྱུན་འཛིན་དང་འཕེལ་རྒྱས།མར་ཁི་སི་རིང་ལུགས་ཀྲུང་གོ་ཅན་དུ་བསྒྱུར་བའི་ཆེས་གསར་བའི་གྲུབ་འབྲས། ཏང་དང་མི་དམངས་ཀྱི་ལག་ལེན་ཉམས་མྱོང་དང་ཐུན་མོང་གི་ཤེས་རབ་ཀྱི་ཉིང་བཅུད་ཡིན་པ།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་གཞུང་ལུགས་མ་ལག་གི་གྲུབ་ཆ་གལ་ཆེན་ཡིན་པ།ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱ་ཆེད་ཧུར་བརྩོན་བྱེད་པའི་ལག་ལེན་གྱི་ཕྱོགས་སྟོན་བཅས་ཡིན་པར་བསྟན་ཡོད།ངེས་པར་དུ་དུས་ཡུན་རིང་བོར་རྒྱུན་འཁྱོངས་བྱེད་པ་མ་ཟད་མུ་མཐུད་དུ་འཕེལ་རྒྱས་སུ་གཏང་དགོས།སྙན་ཞུ་རུ་ངེས་གཏན་བརྒྱད་ཀྱི་སྒོ་ནས་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ་གསལ་བོར་བརྗོད་ཡོད་དེ། དེ་དག་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་རྒྱུན་འཁྱོངས་དང་འཕེལ་རྒྱས་སུ་གཏོང་བར་ངེས་གཏན་བྱེད་པ་དང་དུས་རབས་གསར་བར་རང་རྒྱལ་གྱི་སྤྱི་ཚོགས་འགལ་བ་གཙོ་བོ་ངེས་གཏན་བྱེད་པ།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལས་དོན་སྤྱིའི་བཀོད་སྒྲིག་དང་འཐབ་ཇུས་བཀོད་སྒྲིག་ངེས་གཏན་བྱེད་པ། ཁྱོན་ཡོངས་ནས་བཅོས་བསྒྱུར་ཟབ་མོ་བྱེད་པ་སྤྱིའི་དམིགས་འབེན་ངེས་གཏན་བྱེད་པ། ཁྱོན་ཡོངས་ནས་ཁྲིམས་ལྟར་རྒྱལ་སྐྱོང་ལ་སྐུལ་འདེད་བྱེད་པ་སྤྱིའི་དམིགས་འབེན་ངེས་གཏན་བྱེད་པ།ཏང་གི་དུས་རབས་གསར་བར་སྟོབས་ལྡན་དུ་འགྱུར་བའི་དམིགས་འབེན་ངེས་གཏན་བྱེད་པ། ཀྲུང་གོའི་ཁྱད་ཆོས་ཀྱི་ཕྱིའི་རྒྱལ་ཁབ་ཆེན་མོ་བར་གྱི་འབྲེལ་འདྲིས་དམིགས་འབེན་ངེས་གཏན་བྱེད་པ།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་ངོ་བོའི་ཁྱད་ཆོས་ངེས་གཏན་བྱེད་པ་བཅས་བརྒྱད་དོ།།སྙན་ཞུ་རུ་རྒྱུན་འཁྱོངས་བྱེད་པ་བཅུ་བཞི་སྤྱད་དེ་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་གཞི་རྩའི་བྱེད་ཐབས་གསལ་བོར་བརྗོད་ཡོད་དེ།དེ་དག་ནི་ཏང་གིས་ལས་དོན་ཡོངས་ལ་འགོ་ཁྲིད་བྱེད་པ་རྒྱུན་འཁྱོངས་དང་མི་དམངས་ནི་སྲོག་ཤིང་ཡིན་པར་རྒྱུན་འཁྱོངས་བྱེད་པ།ཁྱོངས་ཡོངས་ནས་བཅོས་བསྒྱུར་ཟབ་མོ་བྱེད་པར་རྒྱུན་འཁྱོངས་བྱེད་པ། འཕེལ་རྒྱས་ཀྱི་འདུན་མ་གསར་བར་རྒྱུན་འཁྱོངས་བྱེད་པ།མི་དམངས་བདག་པོར་གྱུར་བར་རྒྱུན་འཁྱོངས་བྱེད་པ། ཁྱོན་ཡོངས་ནས་ཁྲིམས་ལྟར་རྒྱལ་སྐྱོང་ལ་རྒྱུན་འཁྱོངས་བྱེད་པ།སྤྱི་ཚོགས་རིང་ལུགས་ཀྱི་སྲོག་ཤིང་གི་རིན་ཐང་ལྟ་བའི་མ་ལག་ལ་རྒྱུན་འཁྱོངས་བྱེད་པ། འཕེལ་རྒྱས་ཁྲོད་དམངས་འཚོར་ཁག་ཐེག་དང་ལེགས་བསྒྱུར་བྱེད་པར་རྒྱུན་འཁྱོངས་བྱེད་པ།མི་དང་རང་བྱུང་མཛའ་ཞིང་མཐུན་པོར་གནས་པར་རྒྱུན་འཁྱོངས་བྱེད་པ། རྒྱལ་ཁབ་སྤྱིའི་བདེ་འཇགས་ལ་རྒྱུན་འཁྱོངས་བྱེད་པ།ཏང་གིས་མི་དམངས་དམག་དཔུང་ལ་འགོ་ཁྲིད་ནན་མོ་བྱེད་པར་རྒྱུན་འཁྱོངས་བྱེད་པ། རྒྱལ་ཁབ་གཅིག་ལ་ལམ་ལུགས་གཉིས་དང་མེས་རྒྱལ་གཅིག་གྱུར་ལ་སྐུལ་བར་རྒྱུན་འཁྱོངས་བྱེད་པ།འགྲོ་བ་མིའི་ཐུན་མོང་གི་ལས་དབང་ལ་སྐུལ་བར་རྒྱུན་འཁྱོངས་བྱེད་པ། ཁྱོན་ཡོངས་ནས་ཏང་སྐྱོང་ནན་མོ་བྱེད་པར་རྒྱུན་འཁྱོངས་བྱེད་པ་བཅས་བཅུ་བཞིའོ།།ཏང་ཡོངས་ཀྱིས་ངེས་པར་དུ་ཁྱོན་ཡོངས་ནས་ཏང་གི་གཞི་རྩའི་གཞུང་ལུགས་དང་ལམ་ཕྱོགས། ཐབས་ལམ་བཅས་དོན་འཁྱོལ་ནན་མོ་བྱས་ཏེ།ཆེས་ལེགས་པའི་སྒོ་ནས་ཏང་དང་མི་དམངས་ཀྱི་ལས་དོན་འཕེལ་རྒྱས་ལ་སྐུལ་འཁྲིད་བྱ་དགོས།
སྙན་ཞུས་ཁྱོན་ཡོངས་ནས་འབྱོར་འབྲིང་སྤྱི་ཚོགས་སྐྲུན་པར་རྒྱལ་ཁ་ཕུ་ཐག་ཆོད་པའི་རྨང་གཞིའི་སྟེང་།ཁྱོན་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་རྒྱལ་ཁབ་བསྐྲུན་པའི་གོམ་ཁ་གསར་བ་བསྒྱུར་ཡོད།སྙན་ཞུས་བསྟན་དོན། བཅོས་བསྒྱུར་སྒོ་འབྱེད་བྱས་པའི་ཚུན་ལ་ང་ཚོ་ཏང་གིས་རང་རྒྱལ་གྱི་སྤྱི་ཚོགས་རིང་ལུགས་དེང་རབས་ཅན་བསྐྲུན་པར་འཐབ་ཇུས་བཀོད་སྒྲིག་མཛད་ཡོད་པ་དང་རིམ་པ་གསུམ་གྱི་འཐབ་ཇུས་དམིགས་འབེན་བཏོན་ཡོད།མི་དམངས་ཀྱི་འཚོ་ཚིས་གནད་དོན་ཐག་གཅོད་བྱུང་བ་དང་མི་དམངས་ཀྱི་འཚོ་བ་སྤྱིའི་ཆ་ནས་འབྱོར་འབྲིང་གི་ཆུ་ཚད་རུ་ཕྱིན་པའི་དམིགས་འབེན་འདི་གཉིས་སྔ་མོ་ནས་མངོན་འགྱུར་བྱུང་ཡོད།ད་ལྟ་ནས2020ལོ་བར་ནི་ཁྱོན་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པར་རྒྱལ་ཁ་ལོན་པའི་དུས་ཡིན།ཚོགས་ཆེན་བཅུ་དགུ་བ་ནས་ཚོགས་ཆེན་ཉི་ཤུའི་བར་ནི་ལོ་ངོ་བརྒྱ་ཅན་གཉིས་ཀྱི་ཧུར་བརྩོན་དམིགས་འབེན་གྱི་ལོ་རྒྱུས་འདྲེས་མཚམས་ཀྱི་དུས་ཡིན།ང་ཚོས་ཁྱོན་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་ལོ་ངོ་བརྒྱ་ཅན་གྱི་ཧུར་བརྩོན་དམིགས་འབེན་དང་པོ་མངོན་དུ་འགྱུར་བར་བྱ་དགོས་ལ། ཡར་རྒྱས་གོང་འཕེལ་ངང་ཁྱོན་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་བསྐྲུན་པའི་གོམ་སྟབས་བསྒྱུར་ཏེ།ལོ་ངོ་བརྒྱ་ཅན་གྱི་ཧུར་བརྩོན་དམིགས་འབེན་གཉིས་པའི་ཕྱོགས་སུ་བསྐྱོད་དགོས། སྙན་ཞུས་བསྟན་དོན། ༢༠༢༠ལོ་ནས་དུས་རབས་འདིའི་དུས་དཀྱིལ་བར་དུ་རིམ་པ་གཉིས་ནས་བཀོད་སྒྲིག་མཛད་ཆོག དུས་རིམ་དང་པོ།༢༠༢༠ལོ་ནས༢༠༣༥ལོར། ཁྱོན་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྨང་གཞིའི་སྟེང་ད་དུང་ལོ་ངོ་ལྔར་འབད་བརྩོན་བྱས་ཚེ།སྤྱི་ཚོགས་རིང་ལུགས་དེང་རབས་ཅན་ཕལ་ཆེར་མངོན་དུ་འགྱུར་ངེས།དུས་རིམ་གཉིས་པ།༢༠༣༥ལོ་ནས་དུས་རབས་འདིའི་དུས་དཀྱིལ་བར་དེང་རབས་ཅན་ཕལ་ཆེར་མངོན་དུ་འགྱུར་བའི་རྨང་གཞིའི་སྟེང་ད་དུང་ལོ་ངོ་ལྔར་འབད་བརྩོན་བྱས་ཚེ།རང་རྒྱལ་འབྱོར་ཕྱུག་དང་དམངས་གཙོ།དཔལ་ཡོན། འཆམ་མཐུན།མཛེས་སྡུག་བཅས་ལྡན་པའི་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ལྡན་རྒྱལ་ཁབ་ཅིག་ཏུ་བསྐྲུན་ངེས།
སྙན་ཞུས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལས་དོན་གྱི་གནས་ལྔ་གཞི་གཅིག་གི་སྤྱིའི་བཀོད་སྒྲིག་དང་ཁྱོན་ཡོངས་བཞིའི་འཐབ་ཇུས་བཀོད་སྒྲིག་ཕུན་སུམ་ཚོགས་པར་བཏང་ཡོད་པ་དང་།དཔལ་འབྱོར་དང་ཆབ་སྲིད། རིག་གནས། སྤྱི་ཚོགས། སྐྱེ་ཁམས་དཔལ་ཡོན་འཛུགས་སྐྲུན་བཅས་ཀྱི་ལས་འགན་གཙོ་བོ་ངེས་གཏན་བྱས་ཡོད། དཔལ་འབྱོར་འཛུགས་སྐྲུན་ཐད་དུ་སྙན་ཞུ་ལས་བསྟན་དོན། ངེས་པར་དུ་སྤུས་ཚད་ཆེས་ལེགས་པ་དང་ཕན་འབྲས་ལེགས་པོར་རྒྱུན་འཁྱོངས་བྱས་ཏེ།མཁོ་འདོན་ལ་ཕྱོགས་པའི་སྒྲིག་གཞི་རང་བཞིན་གྱི་བཅོས་བསྒྱུར་གཙོ་གནད་དུ་བཟུང་སྟེ། དཔལ་འབྱོར་འཕེལ་རྒྱས་ཀྱི་སྤུས་ཚད་དང་ཕན་འབྲས།སྒུལ་ཤུགས་བཅས་བསྒྱུར་བར་སྐུལ་འདེད་དང་རྒྱུ་ཆ་ཡོངས་ཀྱི་ཐོན་སྐྱེད་ཚད་ཇེ་མཐོར་བཏང་ནས། དངོས་ཕུང་གི་དཔལ་འབྱོར་དང་ཚན་རིག་གསར་གཏོད། དེང་རབས་དངུལ་རྩ། མི་ཤུགས་ཐོན་ཁུངས་བཅས་མཐུན་སྦྱོར་འཕེལ་རྒྱས་ཀྱི་ཐོན་ལས་མ་ལག་མྱུར་བར་བསྐྲུན་པར་དམིགས་དགོས།ཚོང་རའི་རྐྱེན་སྲོལ་ཕན་ལྡན་དང་གཞི་ཆུང་བའི་གཙོ་ཕུང་ལ་གསོན་ཤུགས་ཀྱིས་བརྟས་པ། གཞི་ཁྱོན་ཆེ་བའི་སྙོམས་སྒྲིག་ལ་ཚད་ཡོད་པའི་དཔལ་འབྱོར་སྒྲིག་གཞི་བསྐྲུན་པར་དམིགས་ཏེ།མུ་མཐུད་དུ་རང་རྒྱལ་གྱི་དཔལ་འབྱོར་གསར་གཏོད་ནུས་པ་དང་འགྲན་རྩོད་ཇེ་དྲག་ཏུ་གཏང་དགོས། སྙན་ཞུ་ལས་ཕྱོགས་དྲུག་གི་ལས་དོན་གལ་ཆེན་ནན་གྱིས་བསྟན་ཡོད་དེ། དེ་དག་ནི་མཁོ་འདོན་ལ་ཕྱོགས་པའི་སྒྲིག་གཞི་རང་བཞིན་གྱི་བཅོས་བསྒྱུར་ཟབ་མོ་བྱེད་པ་དང་གསར་གཏོད་ཅན་གྱི་རྒྱལ་ཁབ་མྱུར་བར་བསྐྲུན་པ།ཡུལ་ཚོ་སྡེ་བ་དར་རྒྱས་ཀྱི་འཐབ་ཇུས་ལག་བསྟར་བྱེད་པ། མངའ་ཁོངས་མཐུན་སྦྱོར་འཕེལ་རྒྱས་ཀྱི་འཐབ་ཇུས་ལག་བསྟར་བྱེད་པ།སྤྱི་ཚོགས་རིང་ལུགས་ཀྱི་ཚོང་རའི་དཔལ་འབྱོར་སྒྲིག་གཞི་མྱུར་བར་འཐུས་ཚང་དུ་གཏོང་བ། ཁྱོན་ཡོངས་ནས་སྒོ་འབྱེད་ཀྱི་རྣམ་པ་གསར་བ་གྲུབ་པར་སྐུལ་བ་བཅས་ཡིན། ཆབ་སྲིད་འཛུགས་སྐྲུན་ཕྱོགས་ནས་སྙན་ཞུ་ལས་བསྟན་དོན། རང་རྒྱལ་གྱི་སྤྱི་ཚོགས་རིང་ལུགས་དམངས་གཙོའི་ཆབ་སྲིད་དུས་ཡུན་རིང་བོར་རྒྱུན་འཁྱོངས་དང་མུ་མཐུད་དུ་འཕེལ་རྒྱས་སུ་བཏང་ནས།ཧུར་ཐག་གིས་ཆབ་སྲིད་སྒྲིག་གཞི་བཅོས་བསྒྱུར་ལ་བརྟན་བརླིང་གིས་སྐུལ་འདེད་དང་། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ལམ་ལུགས་ཅན་དང་ཚད་ལྡན་ཅན།ཁྲིམས་སྐྱོང་ཅན། གོ་རིམ་ཅན་བཅས་ལ་སྐུལ་ཏེ། མི་དམངས་ཀྱིས་ཁྲིམས་ལ་བརྟེན་ནས་ཐབས་ལམ་དང་རྣམ་པ་གང་མང་སྤྱད་དེ་རྒྱལ་ཁབ་ཀྱི་ལས་དོན་དང་དཔལ་འབྱོར་རིག་གནས་ལས་དོན།སྤྱི་ཚོགས་ལས་དོན་བཅས་ལ་དོ་དམ་བྱེད་པར་ཁག་ཐེག་དགོས། གསོན་ཤུགས་ཀྱི་བརྟས་ཤིང་བརྟན་བརླིང་མཐུན་སྒྲིལ་གྱི་ཆབ་སྲིད་རྣམ་པ་སྲ་བརྟན་དང་འཕེལ་རྒྱས་སུ་གཏང་དགོས། སྙན་ཞུ་ལས་ཕྱོགས་དྲུག་གི་ལས་དོན་གལ་ཆེན་བཏོན་ཡོད་དེ། དེ་དག་ནི་ཏང་གི་འགོ་ཁྲིད་ལ་རྒྱུན་འཁྱོངས་དང་མི་དམངས་བདག་པོར་གྱུར་པ།ཁྲིམས་བརྟེན་རྒྱལ་སྐྱོང་ནུས་ལྡན་གཅིག་གྱུར་དང་། མི་དམངས་བདག་པོར་གྱུར་པའི་ལམ་ལུགས་ཁག་ཐེག་ལ་ཤུགས་སྣོན་བྱས་ཏེ།སྤྱི་ཚོགས་རིང་ལུགས་ཀྱི་མོས་མཐུན་དམངས་གཙོའི་བྱེད་ནུས་གལ་ཆེན་འདོན་དགོས། ཁྲིམས་བརྟེན་རྒྱལ་སྐྱོང་གི་ལག་ལེན་ཟབ་སྤེལ་དང་སྒྲིག་གཞི་དང་སྲིད་འཛིན་སྒྲིག་གཞི་བཅོས་བསྒྱུར་ཟབ་མོ་བྱས་ཏེ།རྒྱལ་གཅེས་གཅིག་གྱུར་འཐབ་ཕྱོགས་སྲ་བརྟན་དང་འཕེལ་རྒྱས་སུ་གཏང་དགོས། རིག་གནས་འཛུགས་སྐྲུན་ཐད་དུ་སྙན་ཞུ་ལས་བསྟན་དོན།མར་ཁི་སི་རིང་ལུགས་མཛུབ་སྟོན་བྱས་ཏེ། ཀྲུང་ཧྭའི་རིག་གནས་རྒྱུན་འཛིན་བརྟན་པོ་བྱས་ནས་དེང་དུས་ཀྲུང་གོའི་གནས་བབ་ལ་རྐང་ཚུགས་ཏེ།དེང་དུས་ཀྱི་ཆ་རྐྱེན་དང་སྦྲེལ་ནས་དེང་རབས་ཅན་ལ་ཕྱོགས་པ་དང་འཛམ་གླིང་ལ་ཕྱོགས་པ། མ་འོངས་པར་ཕྱོགས་པ་དང་།མི་རིགས་དང་ཐུན་མོང་གི་སྤྱི་ཚོགས་རིང་ལུགས་རིག་གནས་འཕེལ་རྒྱས་སུ་བཏང་སྟེ། སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་དང་དངོས་ཡོད་དཔལ་ཡོན་མཐུན་སྦྱོར་འཕེལ་རྒྱས་ཡོང་བར་སྐུལ་འདེད་བྱ་དགོས།མི་དམངས་ལ་ཞབས་འདེགས་ཞུ་བ་དང་སྤྱི་ཚོགས་རིང་ལུགས་ལ་ཞབས་འདེགས་ཞུ་བར་རྒྱུན་འཁྱོངས་དང་།མེ་ཏོག་མཉམ་བཞད་དང་མཁས་བརྒྱ་འགྲན་གླེང་རྒྱུན་འཁྱོངས། གསར་གཏོད་རང་བཞིན་དུ་བསྒྱུར་བ་དང་གསར་གཏོད་རང་བཞིན་གྱི་འཕེལ་རྒྱས་ལ་རྒྱུན་འཁྱོངས་བཅས་བྱས་ཏེ། མུ་མཐུད་དུ་ཀྲུང་ཧྭའི་རིག་གནས་ཀྱི་མཛད་རྗེས་གསར་བ་འགོད་དགོས། སྙན་ཞུ་ལས་འདུ་ཤེས་ཆགས་སྟངས་ཀྱི་བྱ་བའི་འགོ་ཁྲིད་དབང་ཆར་དམ་འཛིན་དང་སྤྱི་ཚོགས་རིང་ལུགས་ཀྱི་སྲོག་ཤིང་གི་རིན་ཐང་ལྟ་བ་གསོ་སྐྱོང་དང་ལག་ལེན།བསམ་བློ་ཀུན་སྤྱོད་འཛུགས་སྐྲུན་ལ་ཤུགས་སྣོན། སྤྱི་ཚོགས་རིང་ལུགས་ཀྱི་རིག་རྩལ་འཕེལ་རྒྱས་སུ་གཏོང་བ།རིག་གནས་ལས་དོན་དང་རིག་གནས་ཐོན་ལས་འཕེལ་རྒྱས་ལ་སྐུལ་འདེད་གཏོང་བ་བཅས་ཕྱོགས་ལྔ་ནས་བྱ་བར་བཀོད་སྒྲིག་མཛད་ཡོད།ང་ཚོ་ཏང་གི་རིག་གནས་རང་རློམ་བརྟན་པོ་མངོན་པར་བྱས་ཤིང་སྤྱི་ཚོགས་རིང་ལུགས་ཀྱི་རིག་གནས་འཕེལ་འབྱོར་རྒྱས་པའི་ཆོད་སེམས་དང་ཡིད་ཆེས་ལ་སྐུལ་འདེད་བྱས་ཡོད།སྤྱི་ཚོགས་འཛུགས་སྐྲུན་ཐད་དུ་སྙན་ཞུ་ལས་བསྟན་དོན། མི་དམངས་ཀྱི་ཆེས་དོ་ཁུར་བྱེད་པ་དང་ཆེས་ཐག་ཉེ་བ།ཆེས་དངོས་ཡོད་ཀྱི་ཕན་འབྲས་གནད་དོན་དམ་འཛིན་བྱས་ཏེ། མི་ཀུན་གྱིས་འགན་ཁུར་བ་དང་མི་ཀུན་གྱིས་ལོངས་སུ་སྤྱོད་པར་རྒྱུན་འཁྱོངས་བྱས་ཏེ། ཚད་ཐིག་ངེས་གཏན་དང་གཙོ་གནད་འབུར་ཐོན། ལམ་ལུགས་འཐུས་ཚང་། སྔོན་འགྲོར་སྐུལ་འཁྲིད། སྤྱི་སྤྱོད་ཞབས་ཞུ་མ་ལག་འཐུས་ཚང་དུ་བཏང་སྟེ།མང་ཚོགས་ཀྱི་གཞི་རྩའི་འཚོ་བར་ཁག་ཐེག་བྱས་ནས་མུ་མཐུད་དུ་ཉིན་བཞིན་ཡར་རྒྱས་སུ་འགྲོ་བའི་མི་དམངས་ཀྱི་འཚོ་བའི་དགོས་མཁོ་བསྐང་སྟེ།མུ་མཐུད་དུ་སྤྱི་ཚོགས་འདྲ་མཉམ་དྲང་བདེན་ལ་སྐུལ་འདེད་བྱས་ཏེ། ཕན་ལྡན་གྱི་སྤྱི་ཚོགས་བཅོས་སྐྱོང་དང་སྤྱི་ཚོགས་ལམ་ལུགས་ལེགས་པོ་གྲུབ་དགོས།མི་དམངས་ཀྱི་ཐོབ་པའི་ཚོར་སྣང་དང་བདེ་སྐྱིད་ཚོར་བ། བདེ་འཇགས་ཚོར་བ་བཅས་སྔར་བས་ལེགས་ཤིང་ཁག་ཐེག་ལྡན་ལ་རྒྱུན་མཐུད་ཡོང་བ་བྱ་དགོས།སློབ་གསོའི་ལས་དོན་འཕེལ་རྒྱས་གཙིག་འཛིན་དང་ལས་ཞུགས་སྤུས་ཚད་དང་མི་དམངས་ཀྱི་ཡོང་སྒོའི་ཆུ་ཚད་མཐོར་འདེགས།སྤྱི་ཚོགས་ཁག་ཐེག་མ་ལུགས་འཛུགས་སྐྲུན་ལ་ཤུགས་སྣོན། དབུལ་སྐྱོར་མཁྲེགས་གཏོར་ལས་ངེས་པར་དུ་རྒྱལ་བ།བདེ་ཐང་ཀྲུང་གོའི་འཐབ་ཇུས་ལག་བསྟར། མཉམ་སྐྲུན་མཉམ་སྐྱོང་དང་མཉམ་སྤྱོད་ཀྱི་སྤྱི་ཚོགས་བཅོས་སྐྱོང་རྣམ་པ་བསྐྲུན་ནས།ནུས་ལྡན་སྒོས་རྒྱལ་ཁབ་བདེ་འཇགས་སྲུང་སྟེ། མི་དམངས་ཡོངས་མཉམ་དུ་ཕྱུག་པོར་གྱུར་པ་མངོན་འགྱུར་བྱུང་བའི་ཕྱོགས་སུ་བསྟུད་མར་བསྐྱོད་དགོས།སྐྱེ་ཁམས་དཔལ་ཡོན་འཛུགས་སྐྲུན་ཐད་དུ་སྙན་ཞུ་ལས་བསྟན་དོན། ངེས་པར་དུ་གྲོན་ཆུང་དང་སྲུང་སྐྱོང་དམ་འཛིན།རང་བྱུང་བསྐྱར་གསོ་གཙོར་བཟུང་བའི་བྱེད་ཐབས་རྒྱུན་འཁྱོངས་བྱས་ཏེ། ཐོན་ཁུངས་གྲོན་ཆུང་དང་ཁོར་ཡུག་སྲུང་སྐྱོང་གི་རྣམ་པ།ཐོན་ལས་སྒྲིག་གཞི། ཐོན་སྐྱེད་བྱེད་སྟངས། འཚོ་བ་རོལ་སྟངས་གྲུབ་ཏེ། རང་བྱུང་ལ་ཞི་འཇགས་དང་འཆམ་མཐུན།མཛེས་སྡུག་བསྩོལ་དགོས། གཙོ་གནད་ནི། ལྗང་མདོག་འཕེལ་རྒྱས་དང་ཁོར་ཡུག་གི་འབུར་ཐོན་གནད་དོན་ཐག་གཅོད་པར་དམིགས་པ།སྐྱེ་ཁམས་མ་ལག་ལ་སྲུང་སྐྱོང་བྱེད་པར་ཤུགས་སྣོན་པ། སྐྱེ་ཁམས་ཁོར་ཡུག་ལ་ལྟ་རྟོག་དོ་དམ་བྱེད་པའི་ལམ་ལུགས་བཅོས་བསྒྱུར་བཅས་ལ་སྐུལ་འདེད་བྱ་དགོས།སྙན་ཞུས་བསྟན་དོན། སྤྱི་ཚོགས་རིང་ལུགས་ཀྱི་སྐྱེ་ཁམས་དཔལ་ཡོན་ལྟ་བ་བརྟན་པོ་ཆགས་སུ་བཅུག་ནས། མི་དང་རང་བྱུང་མཛའ་ཞིང་མཐུན་པོར་འཕེལ་བའི་དེང་རབས་ཅན་གྱི་འཛུགས་སྐྲུན་རྣམ་པ་གསར་བ་གྲུབ་པར་སྐུལ་ཏེ།སྐྱེ་ཁམས་ཁོར་ཡུག་སྲུང་སྐྱོང་བྱ་ཕྱིར་ང་ཚོ་མི་རབས་འདིའི་ནུས་པ་འདོན་དགོས།།
སྙན་ཞུ་ལས་བློ་བརྟན་འགྱུར་མེད་སྒོས་ཁྱོན་ཡོངས་ནས་ཏང་ནན་གྱིས་སྐྱོང་བ་དང་།ཏང་གི་སྲིད་སྐྱོང་ནུས་པ་དང་འགོ་ཁྲིད་ཆུ་ཚད་མུ་མཐུད་དུ་མཐོ་རུ་གཏོང་དགོས་པར་བཤད། སྙན་ཞུས་བསྟན་དོན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པ་དང་། ང་ཚོའི་ཏང་ལ་ངེས་པར་དུ་རྣམ་པ་གསར་པ་དང་བྱས་རྗེས་གསར་པ་ཡོད་དགོས་པར་བསྟན། སྙན་ཞུའི་ཁྲོད་ང་ཚོའི་ཏང་ལ་འཕྲད་པའི་རྙོག་འཛིང་གི་སྲིད་འཛིན་ཁོར་ཡུག་ལ་དབྱེ་ཞིབ་བྱས་ཤིང་།ཏང་གིས་མཐུན་སྒྲིལ་བྱས་ཏེ་མི་དམངས་ལ་འགོ་ཁྲིད་ནས་རླབས་ཆེན་གྱི་འཐབ་རྩོད་བྱེད་པ་དང་། རླབས་ཆེན་གྱི་བྱ་གཞག་ལ་སྐུལ་འདེད་བྱེད་པ། རླབས་ཆེ་བའི་ཕུགས་འདུན་མངོན་འགྱུར་བྱེད་པ་བཅས་ལ་ནན་བཤད་བྱས་པ་མ་ཟད། ངེས་པར་དུ་བློ་བརྟན་འགྱུར་མེད་ཀྱིས་ཏང་གི་འགོ་ཁྲིད་ལ་རྒྱུན་འཁྱོངས་དང་འཐུས་ཚང་དུ་གཏོང་བ་དང་། བློ་བརྟན་འགྱུར་མེད་ཀྱིས་ཏང་འཛུགས་སྐྲུན་སྔར་ལས་སྲ་བརྟན་དང་ནུས་ཤུགས་ཡོད་པར་བྱ་དགོས། སྙན་ཞུ་ལས་དུས་རབས་གསར་པའི་ཏང་གི་འཛུགས་སྐྲུན་གྱི་སྤྱིའི་བླང་བྱ་བཏོན་ཞིང་། “རྒྱུན་འཁྱོངས་གཉིས”གཙིགས་སུ་འཛིན་དགོས་པ་སྟེ།ཏང་གིས་ཁྱོན་ཡོངས་ནས་འགོ་ཁྲིད་ལ་རྒྱུན་འཁྱོངས་དང་ཤུགས་སྣོན། ཏང་གིས་ཏང་ལ་དོ་དམ་དང་ཁྱོན་ཡོངས་ནས་ཏང་ནན་གྱིས་སྐྱོང་བར་རྒྱུན་འཁྱོངས་བྱེད་པ་དེ་ཡིན་ལ།“གཙོ་གནད་གཅིག”ལ་དམིགས་དགོས་ཤིང་། ཏང་གིས་ཡུན་རིང་སྲིད་སྐྱོང་ནུས་པ་འཛུགས་སྐྲུན་དང་། སྔོན་ཐོན་རང་བཞིན་དང་དྭངས་གཙང་རང་བཞིན་འཛུགས་སྐྲུན་གཙོ་གནད་དུ་བཟུང་ནས་ཤུགས་སྣོན་དགོས།“འགོ་གཙོ་གཅིག”ཡིན་པ་གསལ་ཐག་ཆོད་དགོས་ཤིང་། ཏང་གི་ཆབ་སྲིད་འཛུགས་སྐྲུན་ནི་འགོ་གཙོ་རུ་བཟུང་དགོས། “རྩ་བ་གཅིག”སྲ་བརྟན་དུ་གཏོང་དགོས་ཤིང་། བསམ་པའི་འདུ་ཤེས་བརྟན་པོར་བྱེད་པའི་དམིགས་ཡུལ་རྩ་བ་རུ་བཟུང་དགོས། “འབད་བརྩོན་བྱ་ཡུལ་གཅིག”ལ་རྐང་ཚུགས་དགོས་ཤིང་། ཏང་ཡོངས་ཀྱི་ཧུར་བརྩོན་རང་བཞིན་དང་རང་འགུལ་རང་བཞིན། གསར་གཏོད་རང་བཞིན་བཅས་ལ་སྐུལ་སློང་བྱེད་རྒྱུ་ནི་འབད་བརྩོན་བྱ་ཡུལ་དུ་བཟུང་དགོས།“འཛུགས་སྐྲུན་ཆེན་པོ་ལྔ”ལེགས་པོར་འཛིན་དགོས་པ་སྟེ།ཁྱོན་ཡོངས་ནས་ཏང་གི་ཆབ་སྲིད་འཛུགས་སྐྲུན་དང་བསམ་བློ་འཛུགས་སྐྲུན། རྩ་འཛུགས་འཛུགས་སྐྲུན། ཀུན་སྤྱོད་འཛུགས་སྐྲུན། སྒྲིག་ཁྲིམས་འཛུགས་སྐྲུན་བཅས་ལ་སྐུལ་འདེད་བྱ་དགོས། གཞན་ཡང་། ལམ་ལུགས་འཛུགས་སྐྲུན་ནང་དུ་བརྒྱུས་ནས་གཏིང་ཟབ་ངང་རུལ་སུངས་ལ་འཐབ་རྩོད་བྱེད་དགོས་པ་བཏོན་ཞིང་།ཏང་གི་འཛུགས་སྐྲུན་གྱི་སྤུས་ཚད་མུ་མཐུད་མཐོར་འདེགས་གཏོང་དགོས། ཏང་འཛུགས་སྐྲུན་བྱས་ནས་མགོ་མཇུག་བར་གསུམ་དུ་དུས་རབས་ཀྱི་མདུན་གྲལ་དུ་བསྐྱོད་པ་དང་མི་དམངས་ཀྱིས་སེམས་གཏིང་ནས་བརྩི་བཀུར་བྱེད་པ། རང་ཉིད་གསར་བརྗེ་བྱེད་ཕོད་པ། དཀའ་ཁག་སྣ་མང་ཉམས་སད་བྱེད་ཐུབ་པ། སྐྱེ་སྟོབས་ཀྱི་དཔལ་འབར་བ་བཅས་ཀྱི་མར་ཁེ་སི་རིང་ལུགས་ཀྱིས་སྲིད་སྐྱོང་ཏང་ཞིག་ཏུ་བསྐྲུན་དགོས། སྙན་ཞུས་བསྟན་དོན། ཁྱོན་ཡོངས་ནས “ཕྱོགས་བརྒྱད་ཀྱི་ལས་འགན་གཙོ་བོ”དོན་འཁྱོལ་བྱེད་དགོས་པ་སྟེ། ཏང་གི་ཆབ་སྲིད་འཛུགས་སྐྲུན་ཐོག་མར་འཇོག་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་སྤྱད་ནས་ཏང་ཡོངས་ལ་དྲག་ཆས་སྤྲས་པ། རྒྱུ་སྤུས་མཐོ་ཞིང་ཆེད་ལས་རང་བཞིན་གྱི་ལས་བྱེད་དཔུང་ཁག་འཛུགས་སྐྲུན་བྱེད་པ། གཞི་རིམ་གྱི་རྩ་འཛུགས་འཛུགས་སྐྲུན་ལ་ཤུགས་སྣོན། རྒྱུན་འཁྱོངས་ལྷོད་མེད་ཀྱིས་སྤྱོད་བཟང་དང་སྒྲིག་ལམ་ནན་འཛིན། རུལ་སུངས་ལ་འཐབ་རྩོད་དང་དྲག་གནོན་རང་བཞིན་གྱིས་རྒྱལ་ཁ་ལེན་པ། ཏང་དང་རྒྱལ་ཁབ་ཀྱི་ལྟ་སྐུལ་མ་ལག་འཐུས་ཚང་དུ་གཏོང་བ། ཁྱོན་ཡོངས་ནས་སྲིད་སྐྱོང་ནུས་ཤུགས་ཆེ་རུ་གཏོང་དགོས་པ་བཅས་ཡིན།
སྙན་ཞུ་ལས་ཁྱོན་ཡོངས་ནས་རྒྱལ་སྲུང་དང་དམག་དཔུང་དེང་རབས་ཅན་ལ་སྐུལ་འདེད་དང་། “རྒྱལ་ཁབ་གཅིག་གི་ལམ་ལུགས་གཉིས”ལ་རྒྱུན་འཁྱོངས་དང་མེས་རྒྱལ་གཅིག་གྱུར་ལ་སྐུལ་འདེད། ཞི་བདེ་ངང་འཕེལ་རྒྱས་ཀྱི་བགྲོད་ལམ་ལ་རྒྱུན་འཁྱོངས་དང་མིའི་རིགས་ཀྱི་ལས་དབང་གཅིག་མཐུན་གྲུབ་པ་སོགས་ཀྱི་བྱ་བར་བཀོད་སྒྲིག་གལ་ཆེན་གནང་།
སྙན་ཞུས་བསྟན་དོན། ལོ་རྒྱུས་ཀྱི་གོམ་སྟབས་མདུན་དུ་བསྒྱུར་བ་དང་། དུས་རབས་ཀྱི་འཕེལ་ཕྱོགས་རྔམ་ཞིང་བརྗིད་པས། ལོ་རྒྱུས་ཀྱིས་བློ་རྩ་བརྟན་པོ་དང་དཔའ་ངར་གྱིས་མདུན་སྐྱོད་པ། འཐབ་རྩོད་པ་སོགས་ལ་སེམས་ཁུར་དང་ལྟ་ལྟོག་བྱེད་པ་ལས། ཐེ་ཚོམ་སྐྱེས་མཁན་དང་ལྷོད་གཡེང་མཁན། དཀའ་ལས་ལ་སྐྲག་མཁན་ཚོར་ངང་སྒུག་མི་བྱེད་པ་རེད།ཏང་ཡོངས་ཀྱིས་ངེས་པར་དུ་དཀའ་སྤྱད་འབད་བརྩོན་དང་ང་རྒྱལ་དང་འཚབ་འཚུབ་སྤང་བའི་སྤྱོད་ཚུལ་ལ་རྒྱུན་འཁྱོངས་བྱ་དགོས། དུས་ཚོད་དམ་བཟུང་དང་སྐར་ཆ་རེ་རེ་དམ་འཛིན་བྱེད་པའི་སྙིང་སྟོབས་བཟུང་ནས། ཧུར་བརྩོན་གྱིས་དུས་རབས་གསར་པའི་རྒྱང་བསྐྱོད་ཀྱི་ལམ་དུ་ལེགས་པོར་བགྲོད་དགོས། ཏང་ཡོངས་ཀྱི་ངེས་པར་དུ་རང་འགུལ་གྱིས་ཏང་གི་གཅིག་གྱུར་མཐུན་སྒྲིལ་ལ་སྲུང་སྐྱོབ་བྱེད་དགོས་ཤིང་། ཏང་དང་མི་དམངས་མང་ཚོགས་བར་གྱི་ཤ་ཁྲག་གི་འབྲེལ་བར་རྒྱུན་འཁྱོངས་བྱ་དགོས་ལ། རྒྱལ་ཡོངས་རིགས་སོ་སོའི་མི་དམངས་རྣམས་ཀྱི་མཐུན་སྒྲིལ་ཆེན་པོ་སྲ་བརྟན་དུ་གཏོང་དགོས་པ་མ་ཟད། རྒྱལ་ཁབ་ཕྱི་ནང་གི་ཀྲུང་ཧྭའི་བུ་ཕྲུག་རྣམས་ཀྱི་མཐུན་སྒྲིལ་ཆེན་མོ་ལ་ཤུགས་སྣོན་དགོས་པ་དང་། མཐུན་སྒྲིལ་བྱས་ཆོག་པའི་སྟོབས་ཤུགས་ཡོད་ཚད་གཅིག་ཏུ་བསྡུས་ནས། སེམས་ཤུགས་གཅིག་སྒྲིལ་གྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་འོད་སྟོང་ལྡན་པའི་ལམ་དུ་བསྐྱོད་དགོས།
སྙན་ཞུ་ལས་གཞོན་ནུའི་ལས་དོན་ལ་བཀོད་སྒྲིག་གནང་ཞིང་།གཞོན་རབས་པ་རྣམས་ལ་རེ་བ་ནན་མོ་བཏོན། སྙན་ཞུ་ལས་ནན་གྱིས་བསྟན་དོན། ཏང་ཡོངས་ཀྱིས་གཞོན་ནུ་ལ་ཐུགས་ཁུར་དང་གཅེས་སྐྱོང་བྱེད་དགོས་ལ། ཁོ་ཚོའི་མི་ཚེའི་ལས་དོན་མངོན་འགྱུར་བྱེད་ཆེད་གར་སྟེགས་བསྐྲུན་དགོས། སྙན་ཞུས་བསྟན་དོན། རྒྱ་ཆེ་བའི་གཞོན་ནུ་རྣམས་ཀྱིས་བསམ་པའི་འདུ་ཤེས་བརྟན་པོར་འཛིན་པ་དང་། ཕུགས་འདུན་རྒྱང་རིང་ཞིང་ཏན་ཏན་ཏིག་ཏིག་ཡིན་དགོས་ལ། དུས་རབས་ཀྱི་གཤོག་ཟུང་བརྐྱངས་པའི་ཕོ་རྒོད་ཅིག་བྱེད་ཕོད་དགོས། ཀྲུང་གོའི་འདུན་མ་མངོན་འགྱུར་བྱེད་པའི་མངོན་སུམ་གྱི་ལག་ལེན་ཁྲོད་ལང་ཚོའི་ཕུགས་འདུན་མངོན་དགོས་པ་དང་། མི་དམངས་ཀྱི་ཁེ་ཕན་བསམ་པའི་འབད་བརྩོན་ལྷོད་མེད་ཁྲོད་མི་ཚེའི་མཛད་རྗེས་འགོད་དགོས།
སྙན་ཞུ་ལས་མཇུག་མཐར་འབོད་སྐུལ་གཏོང་རྒྱུར། ང་ཚོ་ཏང་ཀྲུང་དབྱང་གི་མཐའ་བསྐོར་དུ་དམ་པོར་མཐུན་སྒྲིལ་བྱེད་དགོས་ལ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས། བློ་རྩ་བརྟན་པོས་མདུན་དུ་བསྐྱོད་པ་དང་དཀའ་སྤྱད་འབད་བརྩོན་བྱ་དགོས་ཤིང་། དེང་རབས་ཅན་འཛུགས་སྐྲུན་ལ་སྐུལ་འདེད་དང་མེས་རྒྱལ་གྱི་གཅིག་གྱུར་ལེགས་འགྲུབ། འཛམ་གླིང་ཞི་བདེ་དང་མཉམ་དུ་འཕེལ་རྒྱས་ལ་སྐུལ་འདེད་བྱེད་པའི་ལོ་རྒྱུས་ཀྱི་ལས་འགན་ཆེན་མོ་གསུམ་མངོན་འགྱུར་བྱེད་ཆེད་དང་། ཁྱོན་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་འདུན་མ་མངོན་འགྱུར། མི་དམངས་རྣམས་ཀྱི་བདེ་སྐྱིད་འཚོ་བའི་ཡིད་སྨོན་མངོན་འགྱུར་བྱེད་པ་བཅས་ཀྱི་ཆེད་དུ་མུ་མཐུད་དུ་འབད་བརྩོན་བྱ་དགོས།
ཚོགས་ཆེན་ཐོག་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་ལས་དོན་སྙན་ཞུ་ལ་ཞིབ་བཤེར་དང་ཆོག་མཆན་གནང་ཞིང་། སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་བྱ་བར་ཁས་ལེན་གང་ལེགས་གནང་། ཚོགས་ཆེན་གྱིས་གྲུབ་འབྲས་ལ་ཁས་ལེན་པ་དང་ཆབས་ཅིག་ཏུ། བྱ་བའི་མྱོང་ཚོར་བདུན་ལ་རྒྱས་བཤད་གནང་བ་སྟེ། དང་པོ། ཏང་གི་འགོ་ཁྲིད་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་ངོ་བོའི་ཁྱད་ཆོས་ཡིན་ལ། ངེས་པར་དུ་ཕྱོགས་ཡོངས་ནས་ཏང་ནན་སྐྱོང་དང་། དུས་རབས་གསར་པའི་ལས་འགན་འཁུར་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་ཆེད་རྩ་བའི་འགན་ལེན་བྱ་དགོས། གཉིས་པ། ཞིས་ཅིན་ཕིང་གིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བསམ་བློ་ནི་བསམ་བློའི་མཚོན་ཆ་ཆེན་པོ་དང་འགུལ་སྐྱོད་ཀྱི་ཕྱོགས་སྟོན་ཡིན་ལ། “ སློབ་གཉིས་བྱེད་གཅིག” གཏིང་ཟབ་ཏུ་བཏང་ནས་ངེས་པར་དུ་སློབ་སྲོལ་བཟང་པོ་འཛུགས་པ་དང་། སློབ་སྦྱོང་དང་བསམ་བློ་གཏོང་བ་དེ་ནང་སེམས་ཀྱི་རྒྱུད་ལ་ཆགས་པར་བྱེད་དགོས་ལ། ཕྱི་ནས་ལག་ལེན་དུ་བསྟར་དགོས། གསུམ་པ། ཡིད་ཆེས་ཡོད་ན་ད་གཟོད་ངེས་ཤུགས་ཡོད་པ་དང་། ངེས་པར་དུ་བསམ་པའི་འདུ་ཤེས་ཀྱི་དམིགས་ཡུལ་ཡིན་པའི་ཆབ་སྲིད་ཀྱི་བླ་སྲོག་དེ་བརྟན་པོར་བཟོ་དགོས་ལ། འགྲོ་ལམ་གྱི་ཡིད་ཆེས་དང་། རིགས་པའི་གཞུང་ལུགས་ཀྱི་ཡིད་ཆེས། ལམ་ལུགས་ཀྱི་ཡིད་ཆེས། རིག་གནས་ཀྱི་ཡིད་ཆེས་བཅས་དངོས་སུ་བརྟན་པོར་འཛུགས་དགོས། བཞི་པ། ཏང་གི་འགོ་ཁྲིད་ལ་རྒྱུན་འཁྱོངས་བྱེད་ན་གཙོ་བོ་ནི་ཏང་གི་འཛུགས་སྐྲུན་ལ་ཤུགས་སྣོན་པ་དང་། ངེས་པར་དུ་ཏང་གི་སྒྲིག་ཡིག་ལ་བརྩི་བཀུར་བྱ་དགོས་ལ། ཚད་གཞི་མཐོན་པོ་དང་མཐའ་ཚད་སྲུང་བ་ཟུང་འབྲེལ་བྱེད་པར་རྒྱུན་འཁྱོངས་བྱས་ནས།སྒྲིག་སྲོལ་ལྟར་ཏང་སྐྱོང་བ་དང་སྤྱོད་བཟང་ལ་བརྟེན་ནས་ཏང་སྐྱོང་བ་ཕན་ཚུན་གཅིག་གྱུར་ཡོང་བར་བྱེད་དགོས། ལྔ་པ། སྔ་བསླབ་ཕྱི་འདོམས་དང་ནད་བཅོས་སྲོག་སྐྱོབ་བྱ་རྒྱུ་ནི་ཏང་གི་སྔ་ཕྱི་བར་གསུམ་གྱི་བྱེད་ཕྱོགས་དང་། ངེས་པར་དུ་སྒྲིག་ཁྲིམས་དེ་བཅའ་ཁྲིམས་ལས་གཟབ་ནན་ཡིན་པ་རྒྱུན་འཁྱོངས་དང་། “ རྣམ་པ་བཞི” སྤྱད་དེ་ཉུང་ཤས་ལ་ཆད་པ་གཅོད་པ་དང་།མང་ཆེ་བར་སློབ་གསོ་གཏོང་དགོས། དྲུག་པ། ཕྱོགས་ཡོངས་ནས་ཏང་ནན་གྱིས་སྐྱོང་བ་ཡུན་རིང་དུ་ལམ་དུ་ཆས་ལ། ངེས་པར་དུ་རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱིས་དངོས་ཡོད་ལ་ཁ་ལོ་བསྒྱུར་དགོས་ལ། ལོ་རྒྱུས་དང་། མཚན་ཉིད་རིག་པ། རིག་གནས་བཅས་ཀྱི་བསམ་གཞིགས་ཀྱིས་ཡིད་ཆེས་ལ་འདེགས་སྐྱོར་བྱེད་དགོས། བདུན་པ། དམངས་ཀྱི་བློ་ཁ་ཕྱོགས་མིན་ནི་ཆེས་ཆེ་བའི་ཆབ་སྲིད་ཡིན་ལ། ངེས་པར་དུ་ཐོག་མའི་བསམ་འདུན་མ་བརྗེད་པར། ཤུགས་དྲག་པོའི་འགན་འཁྲིའི་ཐེག་ཁུར་གྱིས་ལྟ་སྐུལ་དང་སྒྲིག་ཁྲིམས་ལག་བསྟར། འགན་འཁྲི་རྩད་གཅོད་ཀྱི་གནས་གཏན་འབེབས་ལ་བརྟན་སྲུང་དང་། རྒྱུན་ཆད་མེད་པར་ཏང་གིས་སྲིད་སྐྱོང་བའི་ཆབ་སྲིད་ཀྱི་རྨང་གཞི་བརྟན་པོ་འཛུགས་དགོས། སྔ་རྗེས་ཀྱི་ལོ་ལྔའི་རིང་གི་ལས་དོན་སྐོར་གྱི་གྲོས་འཆར། སྙན་ཞུས་བསྟན་དོན། གཅིག་ནི་ཚོགས་ཆེན་བཅུ་དགུ་པའི་དགོངས་དོན་ཁྱོན་ཡོངས་ནས་ལག་བསྟར་དང་། མཐའ་གཅིག་ཏུ་བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གི་གཅིག་གྱུར་གྱི་འགོ་ཁྲིད་དང་ལེན་དང་སྲུང་སྐྱོང་བྱེད་པ། གཉིས་ནི་བསམ་བློའི་ཐོག་ནས་ཏང་འཛུགས་པ་དང་ལམ་ལུགས་ཐོག་ནས་ཏང་བཅོས་སྐྱོང་ཟུང་འབྲེལ་ལ་རྒྱུན་འཁྱོངས་དང་། ཏང་དོ་དམ་དང་ཏང་སྐྱོང་བའི་ནུས་པ་དང་ཆུ་ཚད་མཐོ་རུ་གཏོང་དགོས། གསུམ་ནི་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱེད་པ་དེ་རང་རྟོགས་ཀྱི་བྱ་སྤྱོད་དུ་བསྒྱུར་བ་དང་། འབད་བརྩོན་ལྷོད་མེད་ཀྱིས་སྤྱོད་ཚུལ་ལེགས་བཅོས་བྱེད་དགོས། བཞི་ནི་ཏང་ནང་གི་ལྟ་སྐུལ་སྒྲིག་སྲོལ་ལམ་སྲོལ་འཐུས་ཚང་དུ་གཏོང་བ་དང་།ཕྱོགས་ཡོངས་ནས་རྒྱལ་ཁབ་ཀྱི་ལྟ་ཞིབ་ལམ་ལུགས་ཀྱི་སྒྱུར་བཅོས་བཀོད་སྒྲིག་དོན་འཁྱོལ་དང་གཏིང་ཟབ་ཏུ་གཏོང་དགོས། ལྔ་ནི་རུལ་སུངས་བྱེད་མི་ཕོད་པའི་ཟིལ་གནོན་བྱེད་ཤུགས་ཆེ་རུ་གཏོང་བ་དང་། རུལ་སུངས་བྱེད་མི་རུང་བའི་ལྕགས་གཟེབ་བརྟན་པོར་བཟོ་དགོས་ལ། རུལ་སུངས་བྱེད་མི་འདོད་པའི་རང་རྟོགས་རང་བཞིན་ཇེ་དྲག་ཏུ་གཏོང་དགོས་པ་མ་ཟད། རུལ་སུངས་ལ་ངོ་རྒོལ་བྱེད་པའི་འཐབ་རྩོད་ཀྱི་ཟིལ་གནོན་རང་བཞིན་གྱི་རྒྱལ་ཁ་བརྩོན་ལེན་བྱ་དགོས།དྲུག་ནི་ཏང་གི་བློ་བདེ་བ་དང་མི་དམངས་ཀྱིས་ཡིད་ཆེས་བྱེད་པའི་སྒྲིག་བཤེར་ལྟ་ཞིབ་དཔུང་ཁག་ཅིག་འཛུགས་དགོས།
ཚོགས་ཆེན་གྱིས་གྲོས་ཞིབ་བྱས་པ་མ་ཟད་གཅིག་མཐུན་དུ་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གིས་བཏོན་པའི《ཀྲུང་གོ་གུང་ཁྲན་ཏང་གི་སྒྲིག་ཡིག) དག་བཅོས་འཆར་ཟིན ( 》 ལ་གྲོས་འཆམ་བྱུང་བ་དང་། དག་བཅོས་འཆར་ཟིན་འདི་གྲོས་འཆམ་བྱུང་བའི་ཉིན་ནས་ནུས་པ་ཐོན་པའི་གྲོས་ཐག་བཅད་པ་རེད། ཏང་གི་སྒྲིག་ཡིག་དག་བཅོས་ལ་གཙོ་བོ་ལེའུ་ཆེན་མོ་གཉིས་ཀྱི་ནང་དོན་འདུས་ལ། ལེའུ་དང་པོ་ནི་སྤྱིའི་རྩ་འཛིན་སྐོར་དང་། བཟོ་བཅོས་བྱས་པའི་ནང་དོན་གཙོ་བོ་སྟེ། གཅིག་ནི་ཞི་ཅིན་ཕིང་གིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བསམ་བློ་དེ་ཏང་གི་སློབ་སྟོན་བསམ་བློ་ནང་བཀོད་པ། གཉིས་ནི་ཏང་གི་ཚོགས་ཆེན་ཐེངས་བཅོ་བརྒྱད་པའི་ཚུན་གྱི་ཏང་གི་གཞུང་ལུགས་གསར་གཏོད་དང་ལྷག་པར་དུ་ཞིས་ཅིན་ཕིང་གིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བསམ་བློའི་གནས་གཏན་འབེབས་ཀྱི་ནང་དོན་ནང་དུ་སྣོན་འབྲི་བྱེད་པ།གསུམ་ནི་བཅོས་བསྒྱུར་སྒོ་འབྱེད་ཀྱི་རིང་ལ་ཐོབ་པའི་གྲུབ་འབྲས་དང་ཡར་ཐོན་གྱི་རྩ་བའི་རྒྱུ་རྐྱེན་མཐའ་དག་གི་ནང་དོན་འཐུས་ཚང་དུ་གཏོང་བ། བཞི་ནི་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་སྐོར་གྱི་ནང་དོན་ལེགས་སྒྲིག་དང་འཐུས་ཚང་དུ་གཏོང་བ། ལྔ་ནི་ཏང་གི་གཞི་རྩའི་ལམ་ཕྱོགས་ཐད་ཀྱི་ནང་དོན་འཐུས་ཚང་དུ་གཏོང་བ་། དྲུག་ནི་དཔལ་འབྱོར་འཛུགས་སྐྲུན་དང་། ཆབ་སྲིད་འཛུགས་སྐྲུན། རིག་གནས་དར་སྤེལ། སྤྱི་ཚོགས་ལེགས་སྐྱོང་། སྐྱེ་ཁམས་དཔལ་ཡོན་འཛུགས་སྐྲུན་ཐད་ཀྱི་ནང་དོན་འཐུས་ཚང་དུ་གཏོང་བ། བདུན་ནི་རྒྱལ་སྲུང་དང་དམག་དཔུང་འཛུགས་སྐྱོང་དང་། མི་རིགས་བར་གྱི་འབྲེལ་བ། འཐབ་ཕྱོགས་གཅིག་གྱུར། ཕྱི་འབྲེལ་ཐད་ཀྱི་ནང་དོན་འཐུས་ཚང་དུ་གཏོང་བ། བརྒྱད་ནི་ཏང་གི་འཛུགས་སྐྲུན་གྱི་སྤྱིའི་བླང་བྱའི་ནང་དོན་ལེགས་སྒྲིག་དང་འཐུས་ཚང་དུ་གཏོང་བ། དགུ་ནི་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་ཏང་གི་འགོ་ཁྲིད་ཀྱི་བསམ་བློ་གལ་ཆེན་སྐོར་སྒྲིག་ཡིག་ནང་དུ་འགོད་པ། ལེའུ་གཉིས་པ་ནི་སྒྲིག་ཡིག་གི་དོན་ཚན་ཁག་དང་། བཟོ་བཅོས་བྱས་པའི་ནང་དོན་གཙོ་བོ་སྟེ། གཅིག་ནི་ཏང་ཡོན་གྱི་འོས་འགན་དང་ཏང་ཡོན་འཕེལ་རྒྱས་ཀྱི་ཚད་གཞིའི་ནང་དོན་འཐུས་ཚང་དུ་གཏོང་བ། གཉིས་ནི་ཏང་གི་རྩ་འཛུགས་ལམ་ལུགས་དང་། ཏང་གི་ཀྲུང་དབྱང་རྩ་འཛུགས། ཏང་གི་ས་གནས་རྩ་འཛུགས། ཏང་གི་གཞི་རིམ་རྩ་འཛུགས་ཁག་གི་འབྲེལ་ཡོད་ནང་དོན་འཐུས་ཚང་དུ་གཏོང་བ། གསུམ་ནི་ལས་བྱེད་པ་གདམ་གསེས་དང་འགོ་ཁྲིད་ལས་བྱེད་པའི་ཆ་རྐྱེན་སོགས་ཀྱི་ནང་དོན་འཐུས་ཚང་དུ་གཏོང་བ། བཞི་ནི་ཏང་གི་སྒྲིག་ཁྲིམས་དང་ཏང་གི་སྒྲིག་ཁྲིམས་ཞིབ་བཤེར་ལས་ཁུངས་ཁག་གི་འབྲེལ་ཡོད་ནང་དོན་འཐུས་ཚང་དུ་གཏོང་བ། ལྔ་ནི་ཏང་གི་རྩ་འཛུགས་ལས་འགན་སོགས་ཀྱི་ནང་དོན་འཐུས་ཚང་དུ་གཏོང་བའོ།།
ཟླ་བཅུ་བའི་ཚེས་ཉེར་བཞི་ཉིན་གྱི་སྔ་དྲོར།ཏང་གི་ཚོགས་ཆེན་བཅུ་དགུ་པའི་མཇུག་སྒྲིལ་ཚོགས་ཆེན་བསྡུས། ཚོགས་ཆེན་སྟེང་དུ་གྲོས་རིམ་སོ་སོ་ལེགས་གྲུབ་བྱུང་བའི་རྗེས་སུ། ཞི་ཅིན་ཕིང་གིས་གསུང་བཤད་གལ་ཆེན་གནང་། ཁོང་གིས་བསྟན་དོན། འཐུས་མི་ཡོངས་ཀྱིས་ལྷན་དུ་ཧུར་བརྩོན་འོག་ཐེངས་འདིའི་ཚོགས་ཆེན་གྱི་ཐོག་མའི་བསམ་འདུན་མི་བརྗེད་པ་དང་ལས་འགན་སེམས་ལ་དམ་པོར་བཅིངས་པ་དང་དར་ཆ་མཐོན་པོར་བསྒྲེངས་ནས། མཐུན་སྒྲིལ་ཡར་རྒྱས་ཀྱི་ཚོགས་ཆེན་ཞིག་ཚོགས་ཟིན། ཞི་ཅིན་ཕིང་གིས་ནན་གྱིས་བསྟན་དོན། ང་ཚོ་ཏང་གི་རྒྱལ་ཡོངས་འཐུས་མི་ཚོགས་ཆེན་གྱི་འཐུས་མི་ཞིག་ཡིན་པའི་ཆ་ནས། ལས་འགན་གཟི་བརྗིད་ལྡན་པ་དང་འགན་ཁུར་ལྕི་བ། ངེས་པར་དུ་ཏང་གི་ཐོག་མའི་བསམ་འདུན་དང་ལས་འགན་སེམས་ལ་དམ་པོར་བཅིངས་ཤིང་། རང་ཉིད་ཀྱི་ཕྲག་སྟེང་དུ་བབས་པའི་བླ་ན་མེད་པའི་ལས་འགན་སེམས་ལ་དམ་པོར་བཅིངས་ཏེ། གཟབ་ནན་གྱིས་ཏང་གི་གཞུང་ལུགས་དང་ལམ་ཕྱོགས་དང་སྲིད་ཇུས་ལ་སློབ་སྦྱོང་བྱ་དགོས། ཏང་གིས་ཁྱོན་ཡོངས་ནས་འབྱོར་འབྲིང་སྤྱི་ཚོགས་ལ་རྒྱལ་ཁ་ཕུ་ཐག་ཆོད་པའི་སྐོར་དོན་འཁྱོལ་མཐར་ཕྱིན་དང་ཁྱོན་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་ཀྱི་འཐབ་ལམ་གསར་བ་འཛུགས་སྐྲུན་འཐབ་ཇུས་བཀོད་སྒྲིག་མགོ་བརྩམས་ཤིང་། སྔར་ལས་རང་རྟོག་གིས་ཏང་གི་སྒྲིག་ཡིག་དང་ཏང་གི་སྒྲིག་ཡིག་ལ་བརྩི་སྲུང་། ཏང་གི་སྒྲིག་ཡིག་ལག་བསྟར་བྱེད་པ། ཏང་གི་སྒྲིག་ཡིག་ལ་སྲུང་སྐྱོང་དང་སློབ་སྦྱོང་བྱས་ནས། བསམ་བློ་དང་ཆབ་སྲིད། འགུལ་སྐྱོད་བཅས་སྟེང་དུ་ཏང་ཀྲུང་དབྱང་དང་ཐོག་མཐའ་བར་གསུམ་དུ་ཚད་མཐོའི་གཅིག་མཐུན་ཡིན་པར་རྒྱུན་འཁྱོངས་བྱེད་པ་དང་ངེས་པར་དུ་རྒྱ་ཆེ་བའི་ཏང་ཡོན་དང་མི་དམངས་མང་ཚོགས་ལ་འབྲེལ་བ་ཟབ་མོ་བྱ་དགོས། དུས་ཐོག་དུ་རྒྱ་ཆེ་བའི་ཏང་ཡོན་དང་མི་དམངས་མང་ཚོགས་ཀྱི་བསམ་ཚུལ་ཡར་ཞུ་བྱ་དགོས། ཡང་དག་གིས་འཐུས་མིའི་དབང་ཆ་སྤྱད་དེ། རང་རྟོག་གིས་ཏང་དང་མི་དམངས་ཀྱི་ལྟ་རྟོག་དང་ལེན་བྱ་དགོས། ངེས་པར་དུ་མིག་དཔེ་དང་འགོ་ཁྲིད་ཀྱི་ནུས་བ་འདོད་སྤེལ་བྱ་དགོས། རང་རྟོག་གིས་དུས་རབས་གསར་བའི་ཏང་གི་འཛུགས་སྐྲུན་སྤྱིའི་བླང་བྱ་བསྒྱུར་བཀོད་དང་རང་ཉིད་མཐོ་རུ་གཏོང་བ་གཞིར་བཟུང་ནས། ཧུར་བརྩོན་གྱིས་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་གྱི་ལག་ལེན་ནང་དུ་ཞུགས་ཏེ། ཏང་དང་རྒྱལ་ཁབ་ཀྱི་བྱ་གཞག་གི་ཆེད་དུ་རང་ཉིད་ཀྱི་བློ་གྲོས་དང་སྟོབས་ཤུགས་འབུལ་དགོས། ཏང་ཡོན་ཡོངས་ལ་མིག་དཔེ་བཞེངས་ཏེ། རྒྱ་ཆེ་བའི་ཏང་ཡོན་གྱི་ཡིད་ཆེས་སྟོང་ཟད་དུ་མི་གཏོང་བ་དང། ཞི་ཅིན་ཕིང་གིས་ནན་གྱིས་བསྟན་དོན། ཀྲུང་གོ་གུང་ཁྲན་ཏང་དབུ་བརྙེས་ནས་ལོ་འཁོར་གོ་དྲུག་ལོན་ཟིན་ལ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་དྲུག་ཅུ་རེ་བརྒྱད་ལོན་ཟིན། བཅོས་བསྒྱུར་སྒོ་འབྱེད་བྱས་ནས་ལོ་སོ་དགུ་འགོར་ཟིན། དུས་ཡུན་རིང་པོའི་ནང་དུ། ང་ཚོ་ཏང་གིས་ཀྲུང་གོའི་མི་དམངས་དང་ཀྲུང་ཧྭ་མི་དམངས་མཐུན་སྒྲིལ་ངང་ནས་སྣེ་ཁྲིད་དེ་འབད་བརྩོན་ལྷོད་མེད་དང་སྙིང་རུས་ཆེན་པོས་བརྩོན་ལེན་བྱས་ཏེ།ཉལ་ཐའི་དམག་འཁྲུག་རྗེས་ཀྱི་ཀྲུང་གོ་རྙིང་བ་ལ་བརྙས་བཅོས་ཐེབས་པའི་ཉམ་ཐག་གི་གནས་བབ་ངོ་བོ་ཡོངས་སུ་བསྒྱུར་བ་དང་།ཀྲུང་གོ་མི་དམངས་དང་ཀྲུང་ཧྭ་མི་རིགས་དབུལ་ཞིང་རྒུད་པའི་ཉམ་ཐག་གནས་ཚུལ་ཡོངས་སུ་འགྱུར་ལ། དེ་རིང་ཀྲུང་གོ་མི་དམངས་དུང་ཕྱུར་བཅུ་གསུམ་སྤོབས་པ་ཆེར་སྐྱེད་དང་དཔའ་སྟོབས་ཀྱི་ཁེངས་ཤིང་། ང་ཚོས་མེས་རྒྱལ་གྱི་སྤྱི་ལེ་བགྲུ་བཞི་མ་ས་ཡ་དགུ་བརྒྱ་དང་དྲུག་ཅུའི་ས་གཞི་ཆེན་པོ་སྟེང་དུ་གསོན་ཤུགས་འབར་བ་དང་དཔྱིད་ཀྱི་སྔོ་མདངས་རྒྱས་ཏེ། ང་ཚོས་ལོ་ངོ་ལྔ་སྟོང་གི་ཀྲུང་ཧྭའི་དཔལ་ཡོན་འོད་སྟོང་འབར་བ་དང་ཡིད་དབང་འགུག་པ་ཡུན་གཏན་ཡིན་ཞིང་། ང་ཚོས་ཏང་གི་འགོ་ཁྲིད་དང་རང་རྒྱལ་སྤྱི་ཚོགས་རང་ལུགས་ཀྱི་ལམ་ལུགས་སྲ་བརྟན་འགྱུར་མེད་དང་གསོན་ཤུགས་ཀྱིས་ཁེངས་ཤིང་། ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་མདུན་ལམ་རླབས་ཆེན་ཡིན་པ་དང་མདུན་ལམ་ལ་གཟི་འོད་ལྡན་པས། འདི་འདྲའི་རླབས་ཆེན་གྱི་དུས་རབས་སུ་གནས་པ་ནི། ང་ཚོ་ལྷག་ཏུ་རང་ལ་ཡིད་ཆེས་དང་སྤོབས་པ་བསྐྱེད་ཅིང་། དུས་མཚུངས་སུ་ལས་འགན་ཡང་ལྕི་བ་རྟོགས་དགོས་ཟེར། ང་ཚོས་སྙིང་སྟོབས་དང་ངར་ཤུགས་སྐྱེད་དེ། ཀྲུང་གོ་གུང་ཁྲན་ཏང་མིའི་མི་རབས་ནས་མི་རབས་མཐུན་སྒྲིལ་ངང་ནས་མི་དམངས་ལ་སྣེ་ཁྲིད་དེ་ལོ་རྒྱུས་མཛད་རྗེས་བསྐྲུན་པའི་རྨང་གཞི་སྟེང་དུ། དུས་རབས་ལ་གནོང་བ་གི་གནས་བབ་རྩ་བ་ནས་བསྒྱུར། གོམ་པ་ཆེན་པོའི་ངང་ནས་རེ་བས་ཁེངས་པའི་མ་འོངས་པ་ལ་བསྐྱོད་དགོས། ཞི་ཅིན་ཕིང་གིས་ནན་གྱིས་བསྟན་དོན། “ཐོག་མའི་བསམ་འདུན་མི་བརྗེད་པ་དང་ལས་འགན་སེམས་ལ་དམ་པོར་བཅིངས་ནས།” ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་ལས་འགན་ནི་ཀྲུང་གོ་མི་དམངས་ལ་བདེ་སྐྱིད་བསྐྲུན་པ་དེ་ཡིན། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་བསྐྲུན་པའི་ཆེད་དུ། ཐོག་མའི་དམིགས་ཡུལ་དང་ལས་འགན་གྱིས་ཀྲུང་གོ་གུང་ཁྲན་ཏང་མི་ལ་སྐུལ་མ་བྱས་ནས་མུ་མཐུད་དུ་མདུན་སྐྱོད་བྱེད་པའི་རྩ་བའི་སྒུལ་ཤུགས་ཡིན། ཏང་ཡོངས་ཀྱི་ངེས་པར་དུ་ནམ་ཡང་མི་དམངས་དང་མཉམ་དུ་བདེ་སྡུག་གི་ལས་དབང་ཉམས་ལེན་དང་ལག་རྡང་གཅིག་ཏུ་སྦྲེལ་དགོས། ནམ་ཡང་མི་དམངས་ཀྱི་ཡིད་སྨོན་འཆོར་བའི་བདེ་སྐྱིད་འཚོ་བ་ཧུར་བརྩོན་གྱི་དམིགས་ཡུལ་དུ་བཟུང་སྟེ།ལྷོད་གཡེང་མེད་པའི་བློ་སེམས་དང་ཞུམ་མེད་མདུན་སྐྱོད་ཀྱི་ཧུར་བརྩོན་གྱི་རྣམ་པས་མུ་མཐུད་དུ་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་ལ་གདོང་གཏད་དེ་རྔམ་ཞིང་བརྗིད་པའི་དམིགས་ཡུལ་མངོན་འགྱུར་བྱུང་བ་ལ་དཔའ་ངར་གྱིས་མདུན་དུ་བསྐྱོད་དགོས། ཏང་ཡོངས་ཀྱིས་ཏང་ཀྲུང་དབྱང་གི་མཐའ་སྐོར་དུ་མཐུན་སྒྲིལ་དམ་པོ་བྱས་ཏེ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེང་སྟེ། བསམ་བློ་བཅིངས་འགྲོལ་དང་བཅོས་བསྒྱུར་གསར་གཏོད། ཡར་རྒྱས་བརྩོན་ལེན། དཀའ་སྤྱད་སྙིང་རུས་ཀྱིས་བྱ་བ་བསྒྲུབ་སྟེ། རྒྱལ་ཡོངས་ཀྱི་རིགས་སོ་སོའི་སྣེ་འཁྲིད་དེ། ཏང་གི་སྐབས་བཅུ་དགུ་པའི་གཏན་ཁེལ་བྱས་པའི་དམིགས་ཡུལ་ལས་འགན་མངོན་འགྱུར་བྱུང་བར་ཧུར་བརྩོན་བྱ་དགོས།
ཟླ་བཅུ་བའི་ཚེས་ཉེར་ལྔ་ཉིན། སྐབས་བཅུ་དགུ་བའི་ཀྲུང་དབྱང་ཨུ་ཡོན་ལྷན་ཚོགས་གྱིས་ཐེངས་དང་པོའི་ཚང་འཛོམས་གྲོས་ཚོགས་བསྡུས་ཏེ།ཀྲུང་དབྱང་ཆབ་སྲིད་ཅུའུ་ཡི་ཨུ་ཡོན་དང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན་ལྷན་ཚོགས་ཀྱི་ཨུ་ཡོན།ཀྲུང་དབྱང་ཨུ་ཡོན་ལྷན་ཚོགས་ཀྱི་སྤྱི་ཁྱབ་ཧྲུའུ་ཅི་སོགས་བདམས་ཐོན་བྱུང་ཞིང། ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན་ལྷན་ཚོགས་ཀྱི་མིང་བཏོན་པ་ལྟར། ཀྲུང་དབྱང་ཧྲུའུ་ཅི་ཁྲུའུ་ཁོངས་མི་བརྒྱུད་དེ། ཀྲུང་དབྱང་དམག་དོན་ཨུ་ཡོན་ལྷན་ཚོགས་ཀྱི་སྡེ་ཁག་མི་སྣས་ཐག་གཅོད་བྱས།སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཚོགས་ཀྱིས་ཐེངས་དང་པོར་ཚང་འཛོམས་གྲོས་ཚོགས་འདེམས་བསྐོ་བྱས་པའི་ཧྲུའུ་ཅི་དང་ཧྲུའུ་ཅི་གཞོན་པ།རྒྱུན་ལས་ཨུ་ཡོན་ལྷན་ཚོགས་ཀྱི་ཨུ་ཡོན་འདེམ་མི་ལ་ཆོག་མཆན་ཐོབ།གསར་དུ་བདམས་པའི་ཀྲུང་དབྱང་ཆབ་སྲིད་ཅུའུ་ཡི་ཨུ་ཡོན་ལྷན་ཚོགས་ཀྱི་ཨུ་ཡོན་བསྡོམས་པའི་མི་ཉེར་ལྔ་ཡོད་དེ།ཞི་ཅིན་ཕིང་ཀྲུང་དབྱང་ཨུ་ཡོན་ལྷན་ཚོགས་ཀྱི་སྤྱི་ཁྱབ་ཧྲུའུ་ཅི་ཡིན་པ་དང་། ཞི་ཅིན་ཕིང་དང་ལི་ཁོ་ཆང་། ལི་ཀྲན་ཧྲུའུ། ཝང་དབྱང་། ཝང་ཧུའུ་ཉིང་། ཀྲའོ་ལི་ཅི། ཧན་ཀྲེན་སོགས་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན་ལྷན་ཚོགས་ཀྱི་ཨུ་ཡོན་བདམས་ཐོན་བྱུང་།སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གྲོས་ཚོགས་གྲོལ་སྐབས་གསུང་བཤད་གལ་ཆེན་གནང་ངོ།།

robotstxt: allowed

filter: keep


text:
མི་དམངས་དྲ་བའི་འཕྲིན། “ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་ལ་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་ཞི་ཅིན་ཕིང་གིས་ཀྲུང་གོ་ངལ་རྩོལ་འབྲེལ་བ་སློབ་གླིང་ངལ་རྩོལ་དཔེ་བཟང་བའི་དངོས་གཞིའི་ཚན་ཁག་འཛིན་གྲྭའི་སློབ་མར་འཕྲིན་ལན་སྤྲིངས་ནས། ཁོང་ཚོ་དང་དེ་བཞིན་རྒྱལ་ཡོངས་ཀྱི་ངལ་རྩོལ་དཔེ་བཟང་བ་ཡོངས་རྫོགས་དང་རྒྱལ་ཡོངས་ཀྱི་རྒྱ་ཆེའི་ངལ་རྩོལ་པར་དུས་ཆེན་གྱི་འཚམས་འདྲི་ཞུས་གནང་བ་རེད།
ཞི་ཅིན་ཕིང་གི་འཕྲིན་ལན་ནང་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ལ་ཁྱེད་ཚོས་ལེགས་སྐྱེས་མངོན་གསལ་དོད་པོ་ཕུལ་བས། ངལ་རྩོལ་དཔེ་བཟང་བར་བདམས་པ་རེད། ད་ཆ་སློབ་སྦྱོང་དང་ཟབ་སྦྱོང་བྱེད་པ་ནི་ཚང་མས་དཀའ་སྤྱད་འབད་བརྩོན་དང་། སྒེར་སེམས་མེད་པར་ལེགས་སྐྱེས་ཕུལ་བར་གཟེངས་བསྟོད་བྱས་པ་ཞིག་རེད་ལ། ཏང་དང་རྒྱལ་ཁབ་ཀྱིས་ངལ་རྩོལ་པར་ཐུགས་ཁུར་བྱས་པ་ཞིག་ཀྱང་རེད་ཅེས་འཁོད་ཡོད།
ཞི་ཅིན་ཕིང་གིས་སྤྱི་ཚོགས་རིང་ལུགས་ནི་འབད་འཐབ་བྱས་ནས་བྱུང་བ་ཞིག་རེད་ལ། དུས་རབས་གསར་པ་ཡང་འབད་འཐབ་བྱས་ནས་བྱུང་བ་ཞིག་རེད། དེར་བརྟེན། ཁྱེད་ཚོས་གཟི་བརྗིད་ལ་གཅེས་སྤྲས་དང་སློབ་སྦྱོང་ལ་འབད་བརྩོན་བྱས་ཏེ་རང་འཁྲིའི་ལས་གནས་སུ་མུ་མཐུད་འབད་འཐབ་དང་སླར་ཡང་གྲུབ་འབྲས་གསར་པ་གཏོད་དགོས་པ་མ་ཟད། ཁྱེད་ཚོའི་ཧུར་སེམས་དང་ངར་ཤུགས་སོགས་ཀྱིས་མི་སྔར་བས་མང་བར་སྐུལ་མ་བཏང་ནས། རྒྱ་ཆེའི་ངལ་རྩོལ་མང་ཚོགས་རྣམས་ལ་དུས་རབས་གསར་པའི་འབད་འཐབ་མཁན་བྱེད་པར་སྐུལ་ལྕག་བྱེད་དགོས་ཞེས་ནན་བཤད་གནང་ཡོད།
ཞི་ཅིན་ཕིང་གིས་ངལ་རྩོལ་ནི་གཟི་བརྗིད་ཆེ་ཤོས་དང་། ཆེས་བླ་ན་མེད་པ། རླབས་ཆེ་ཤོས། ཆེས་མཛེས་སྡུག་ལྡན་པ་བཅས་རེད། སྤྱི་ཚོགས་ཡོངས་ཀྱིས་ངལ་རྩོལ་དཔེ་བཟང་བར་བརྩི་བཀུར་དང་ངལ་རྩོལ་དཔེ་བཟང་བའི་སྙིང་སྟོབས་དར་སྤེལ་བཏང་ནས། གཞུང་དྲང་ངལ་རྩོལ་དང་ལས་ཀ་ཧུར་ཐག་བྱེད་པའི་དར་སྲོལ་ཞིག་ཏུ་འགྱུར་བར་བྱེད་དགོས་ཞེས་ནན་བཤད་གནང་བ་རེད།
ངལ་རྩོལ་དཔེ་བཟང་བར་མཐོ་རིམ་སློབ་གསོ་དང་ལེན་གྱི་གོ་སྐབས་མང་པོ་སྤྲོད་རྒྱུ་ནི་ཏང་དང་རྒྱལ་ཁབ་ཀྱིས་ངལ་རྩོལ་དཔེ་བཟང་བའི་ཚོགས་སྤྱིར་ཐུགས་ཁུར་དང་གཟིགས་སྐྱོང་གནང་བ་ཞིག་རེད། 1992ལོར་ཀྲུང་གོ་ངལ་རྩོལ་འབྲེལ་བ་སློབ་གླིང་གིས་ངལ་རྩོལ་དཔེ་བཟང་བའི་དངོས་གཞིའི་ཚན་ཁག་འཛིན་གྲྭ་བཙུགས་པ་དང་། སློབ་མ་གཙོ་བོ་རྒྱལ་ཡོངས་ཀྱི་ངལ་རྩོལ་དཔེ་བཟང་བ་དང་། རྒྱལ་ཡོངས་ཀྱི“ལྔ་གཅིག་ངལ་རྩོལ་གཟེངས་རྟགས”ཐོབ་མཁན། རྒྱལ་ཡོངས་ཀྱི་སྔོན་ཐོན་ལས་དོན་པ་བཅས་རེད། ཉེ་ཆར། སློབ་གྲྭ་དེ་གའི་ངལ་རྩོལ་དཔེ་བཟང་བའི་དངོས་གཞིའི་ཚན་ཁག་འཛིན་གྲྭའི་སློབ་མ་ཡོངས་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་ལ་འཕྲིན་ཡིག་སྤྲིངས་ནས། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་སློབ་སྦྱོང་བྱས་པའི་མྱོང་ཚོར་སྙན་སེང་ཞུས་ཏེ། བདག་པོའི་སྙིང་སྟོབས་མངོན་པ་དང་དུས་རབས་གསར་པར་བྱས་རྗེས་འཇོག་པའི་ཆོད་སེམས་མཚོན་པར་བྱས་པ་རེད།


text:
བོད་ཁ་བའི་ལྗོངས་འདིར་བོན་རྒྱལ་ཐོག་མ་གཉའ་ཁྲི་བཙན་པོས་དབང་བསྒྱུར་བ་ནས་བཟུང་བོད་མི་རྣམས་ཀྱི་ཤེས་རིག་གི་བློ་སྒོ་ཕྱེས་ཡོད་ཅེས་བཤད་ན་མི་འགྲིག་པ་གང་ཡང་མེད་སྙམ། བོན་རྒྱལ་གཉའ་ཁྲིའི་དུས་མཉམ་དུ་བོན་ཤེས་པ་ཅན་བཅུ་གཉིས་དར་ཏེ། དེའང་མགོན་ཤེས་ལྷ་བོན། གཡང་ཤེས་ཕྱྭ་བོན། འགྲོ་ཤེས་གླུད་གཏོང་། འདུར་ཤེས་སྲིད་གཤེན། གཙང་ཤེས་སེལ་འདེབས། སྒྲོལ་ཤེས་ལྷ་བོན། ཕན་ཤེས་སྨན་དཔྱད། སྐོས་ཤེས་རྩིས་མཁན། སྨྲ་ཤེས་གཏོ་དགུ། ལྡིང་ཤེས་ཤ་བ། འཕུར་ཤེས་ཇི་ཐིག སྒྲོལ་ཤེས་འཕྲུལ་བོན་རྣམས་ཡིན་ལ། ནམ་རྒྱུན་རྒྱལ་རབས་ཆོས་བྱུང་ང་ཆེ་ང་བཙན་དེ་ཚོའི་ནང་དུས་རབས་བདུན་པའི་ཡར་སྔོན་དུ་བོད་དང་བོད་མི་རྣམས་ནི་མུན་ནག་དང་ཀླ་ཀློ་ཡིན་པར་བཤད་ཡོད་པ་རྣམས་རང་རིགས་ཀྱི་ཕ་མེས་རྣམས་ལ་ངན་བཤད་དང་། བློ་རིག་དང་དཔའ་སྟོབས་ཆེ་བའི་བོད་རྒྱལ་སུམ་ཅུ་ལྷག་ཙམ་ཞིག་དམུས་ལོང་ཁྱུ་ཚོགས་ཞིག་ཏུ་བསྒྲུབས་ཡོད་པ་ནི་ཕྱི་རབས་ཀྱི་གངས་རིའི་བུ་ཕྲུག་རྣམས་ལ་བསུབ་ཏུ་མེད་པའི་རྨ་ཁ་ཆེན་པོ་ཞིག་བཞག་པ་ལོས་ཡིན། གོང་སྨྲས་ཀྱི་བོན་ཤེས་པ་ཅན་བཅུ་གཉིས་པོ་ནི་བོད་མི་བཅུ་གཉིས་ཙམ་མ་ཡིན་པར་ཤེས་རིག་གི་གནས་མི་འདྲ་བཅུ་གཉིས་ཡིན་སྟབས། སྐབས་དེ་ཙམ་ནས་བོད་ཁམས་སུ་སྨན་རྩིས་གཏོ་དཔྱད་དང་། དུར་འདུལ་གཡང་ལེན། གཤིན་འདྲེན་གསོན་བདེ་སོགས་ཀྱི་རིག་པའི་གནས་སྡེ་མང་པོ་ཞིག་དར་འགོ་ཚུགས་ཡོད་པ་ཟུར་ལྟས་ལེབ་མཐོང་རེད།
གང་ལྟར་རྒྱལ་ཁབ་ཅིག་གི་ལོ་རྒྱུས་དང་རིག་གཞུང་དེ་དག་སྲུང་སྐྱོབ་དང་རྒྱུད་འཛིན་བྱ་དགོས་ན། ལུང་པ་དེའི་ནང་གི་ས་སྐྱེས་རྡོ་སྐྱེས་ཀྱི་མི་རབས་ཀྱི་བྱུང་བ་དང་འཕེལ་རིམ། མི་རིགས་དེའི་ཐོག་མའི་ཤེས་རིག་གི་རྒྱབ་ལྗོངས་སོགས་འཚོལ་དགོས་པ་ལས་རྡོ་རྗེ་སྐེད་བཟུང་ལྟ་བུའི་ཆོས་ལུགས་དང་གྲུབ་མཐའི་དགའ་ཕྱོགས་ཁོ་ནས་འཚོ་སྡོད་ན་ནམ་ཞིག་ཡུལ་ལུང་དེའི་ཤེས་རིག་དང་ལོ་རྒྱུས་ཀྱི་ཕུགས་རྩ་ཡལ་དུ་འགྲོ་རྒྱུ་ལས་ཡང་དག་པའི་འཛིན་སྐྱོང་གི་གྲུབ་འབྲས་ཞིག་འཐོབ་ཐབས་དཀའ་སྙམ།
དེ་ལྟར་ཁ་བ་རི་བའི་མ་འོངས་པའི་གཞོན་སྐྱེས་རྣམས་ལ་སོ་སོའི་མེས་པོའི་ནོར་བུ་དེ་ཉིད་བདག་གཉེར་དང་ནོར་ཉམས་ཆོད་རྒྱུའི་འགན་འཁྲི་ཆེན་པོ་ཞིག་ཡོད་པ་དང་། ལྷག་དོན་བོད་ཀྱི་གཞོན་སྐྱེས་ཉམས་ཞིབ་པ་རྣམས་ཀྱིས་དམིགས་བསལ་བོད་ཕ་མེས་ཀྱི་རིག་གཞུང་ལ་ཕྱི་མིག་གཟིགས་རྒྱུ་ནི་ད་ལྟའི་གཉན་འཕྲང་གི་དུས་འདིར་གལ་ཆེའི་ནང་གི་གལ་ཆེན་ཡིན་པར་སོང་། ང་ཚོས་དམིགས་དོན་དེ་དག་ལ་བཟུང་སྟེ་དེང་ཆ་འཕྲིན་གྱི་དུས་རབས་དང་བསྟུན། རང་རེ་ཁ་བ་གངས་ཅན་པའི་ཕ་ནོར་གཡུང་དྲུང་བོན་གྱི་བྱུང་རབས་དང་ལུགས་སྲོལ། དེའི་ལྟ་སྒོམ་སྤྱོད་འབྲས་སོགས་མི་རབས་གསར་པའི་སེམས་ཁམས་དང་འགྲོག་སྟེ་གོ་བདེ་དྲིས་ལན་གྱི་ལམ་ནས་འབུལ་ཐབས་ཞུ་རྒྱུ་དམིགས་ཡུལ་གཙོ་བོ་དེ་ཡིན།
སྤྱིར་དེང་སང་བོད་ཡིག་གི་གོམ་ཁ་སྔར་ནས་རྡབ་འགྱུར་གྱིས་མགྱོགས་ཏེ་འཛམ་གླིང་ཁྱོན་ཡོངས་སུ་བོད་མིའི་འདུས་སྡོད་ཁག་ཏུ་བོད་ཡིག་གི་དུས་དེབ་དང་དྲ་གནས་སོགས་གང་མང་ཞིག་ཡོད་པ་དང་། ལྷག་དོན་བོན་པོའི་སྤྱི་ཚོགས་རང་ལ་མཚོན་ནའང་བོན་དེབ་དང་དམིགས་བསལ་བོན་པོ་ཁོ་ནའི་དྲ་ཚིགས་སོག་མང་པོ་ཞིག་མཇལ་ཡུལ་དུ་ཡོད་པ་ནི་དགའ་འོས་པའི་གནས་ཡིན། འོན་ཀྱང་དུས་ཀྱི་འགྱུར་འགྲོས་དང་འཕྲུལ་རིགས་ཀྱི་ལམ་སྒོ་ཡངས་དྲགས་ནས་གཞོན་སྐྱེས་ཚོའི་སེམས་ཁམས་སུ་དཔེ་དེབ་ཆེན་པོ་དང་རྩོམ་རིང་པོ་སོགས་བཀླག་རྒྱུར་ཉོབ་སྣང་ཡོང་གི་ཡོད་སྟབས། ང་ཚོས་ཀྱང་དེ་དང་བསྟུན་ནས་གོམ་པ་སྤོ་སྟངས་ཞིག་དགོས་པ་ནི་ཤེས་ཡོན་གྱི་སྣེ་མོར་སྡོད་བཞིན་པའི་འགན་འཁྲི་ཡང་ཡིན། དེ་ཕྱིར་འདིར་ད་ལན་(བོན་གྱི་དྲིས་ལན་དྲ་མཛོད)ཅེས་པ་འདི་ནི་གཙོ་བོར་གནའ་རབས་བོད་ཀྱི་ལོ་རྒྱུས་དང་རིག་གནས། ལྷག་དོན་བོན་དང་གཡུང་དྲུང་བོན་གྱི་སྐོར་མཁྱེན་འདོད་ཡོད་མཁན་གྱི་གཞོན་སྐྱེས་རྣམས་ལ་དམིགས་ཏེ། དྲི་བ་དྲིས་ལན་ཁོ་ནའི་དྲ་ཚིགས་ཞིག་ཡིན་པས་གཞོན་སྐྱེས་ཚོས་ངེས་སླ་བ་དང་། སོ་སོར་དོགས་འདྲི་དང་གང་མཁྱེན་འདོད་ཡོད་པ་རྣམས་ང་ཚོར་བཀའ་འདྲི་གནང་ཆོག་ལ། ང་ཚོས་ཀྱང་མཁས་དབང་བླ་སྤྲུལ་ཉམས་ཞིབ་པ་གོང་མ་རྣམ་པ་གདན་ཞུས་ཀྱིས་དྲིས་ལན་སྟབས་བདེ་རེ་འབུལ་ཐབས་ཞུ་རྒྱུ་དང་། དེ་བཞིན་གཞོན་སྐྱེས་ཚོས་ཀྱང་དེབ་རིགས་འདྲ་མིན་མང་པོ་ཞིག་ཀློག་མི་དགོས་པ་སོགས་སྒོ་གང་ནས་ཕན་ཐོག་ཕྲན་བུ་རེ་ཡོང་བའི་རེ་བ་ཡོད་ཞུ། །།
ཞེས་བོན་གྱི་དྲིས་ལན་དྲ་མཛོད་ཀྱི་རྩོམ་སྒྲིག་ཁང་ནས་ཕྱི་ལོ་ ༢༠༡༣ ཟླ་ ༩ ཚེས་ ༥ ཉིན་ཕུལ།།


text:
༢༠༡༨ ཟླ་ ༥ ཚེས་ ༡༤ རེས་གཟའ་ཟླ་བ།
༄༅། །ཕྱི་ལོ་ ༢༠༡༨ ཟླ་ ༥ ཚེས་ ༡༤ རེས་གཟའ་ཟླ་བའི་སྔ་དྲོ་ཆུ་ཚོད་ ༩།༣༠ ཙམ་ལ་རྒྱ་གར་གྲོས་ཚོགས་གོང་འོག་གི་ཆབ་སྲིད་ཚོགས་པ་འདྲ་མིན་ལས་གྲུབ་པའི་གྲོས་ཚོགས་འཐུས་མི་ཁག་བཞུགས་སྒར་དྷརྨ་ཤཱ་ལར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གཟིམ་ཆུང་མཇལ་ཞུར་བཅར་འདུག སྐབས་དེར་༸གོང་ས་མཆོག་གིས་ཐུགས་དགྱེས་ཚོར་ཆེན་པོས་གྲོས་ཚོགས་འཐུས་མི་རྣམས་དྷ་སར་ཕེབས་པར་འཚམས་འདྲི་ཡོད་སྐོར་དང་། ཆབ་སྲིད་ཚོགས་པ་གང་ནས་ཡིན་མིན་ཐུགས་ཞིབ་མཛད་སྐབས་གྲོས་ཚོགས་འཐུས་མི་རྣམས་ཀྱིས་གུས་བརྩི་དང་སྦྲགས་དགའ་སྣང་གི་ཚོར་བ་ཆེན་པོས་བཀའ་ལན་ཞུས་འདུག དེ་ཡང་གྲོས་ཚོགས་འོག་མའི་ Lok Sabha བྷི་ཇེ་པི་ BJP ཆབ་སྲིད་ཚོགས་པའི་འཐུས་མི་ལག་ཤི་མི་ན་ར་ཡན་ཡ་ཌབ་ Laxmi Narayan Yadav མཆོག་དང་། གྲོས་ཚོགས་འོག་མའི་འཐུས་མི་སྐུ་ཞབས་པྲ་སནནཱ་པ་ཏ་ས་ནི་ Dr. prasanna Patasani མཆོག མ་ཧཱ་རཱཤཊ་ Maharashtra མངའ་སྡེའི་ལ་ཏུར་ Latur གྲོང་ཁྱེར་ནས་གྲོས་ཚོགས་འོག་མའི་འཐུས་མི་སྐུ་ཞབས་སུ་ནིལ་གྷེཀ་ཝཌ་ Sunil Gaikwad མཆོག དེ་བཞིན་ཤིབ་སེ་ན་ཆབ་སྲིད་ཚོགས་པའི་གྲོས་ཚོགས་འཐུས་མི་སོགས་ཡོད་འདུག
སྐབས་དེར་༸གོང་ས་མཆོག་གིས་བཀའ་སློབ་སྩལ་དོན་དུ་ཕྱི་ལོ་ ༡༩༦༠ ལོར་རྒྱ་གར་གཞུང་གིས་མགོན་པོ་མཆོག་ལ་བཞུགས་སྒར་དྷརྨ་ཤཱ་ལར་བཞུགས་གནས་ཕོ་བྲང་འབུལ་ལམ་ཞུས་པ་ནས་བཟུང་ད་བར་གཏན་འཇགས་བཞུགས་གནས་ལྟ་བུ་ཆགས་ཡོད་སྟབས་ཕ་ཡུལ་གཉིས་པར་བརྩི་བཞིན་ཡོད་སྐོར་སོགས་བཀའ་སློབ་སྩལ།


text:
མི་གཞན་གྱི་ཚེ་སྲོག་ལ་བརྩི་འཇོག་བྱེད་དགོས།
ཉེ་བའི་ལོ་འགའི་རིང་ལ། ཆང་འཐུངས་རྗེས་རླངས་འཁོར་བསྐོར་བའི་བྱ་སྤྱོད་ཀྱིས་སྤྱི་ཚོགས་ཀྱི་སྤྱི་པའི་བདེ་འཇགས་ལ་གནོད་འཚེ་ཚབས་ཆེན་བཟོས་པས། མང་ཚོགས་ཀྱི་ཚེ་སྲོག་དང་རྒྱུ་ནོར་བདེ་འཇགས་ལ་གནོད་འཚེ་བཏང་མཁན་གྱི་གཤེད་མ་ལྟ་བུར་གྱུར་ཡོད། དེས་ཚེ་སྲོག་གང་མང་ཞིག་གི་རྒྱུན་ཆད་དུ་བཅུག་ལ། བདེ་སྐྱིད་ཀྱི་ཁྱིམ་ཚང་གང་མང་ཞིག་ཁ་ཐོར་དུ་བཏང་། ལྷག་པར་དུ་ཆང་འཐུངས་རྗེས་རླངས་འཁོར་བསྐོར་ཏེ་འགྲིམ་འགྲུལ་ཆག་སྒོ་བཟོས་རྗེས་བྲོས་བྱོལ་བྱས་པའི་གྱོད་དོན་རིགས་ཀྱིས་མང་ཚོགས་ཀྱི་ཚེ་སྲོག་དང་རྒྱུ་ནོར་ལ་གྱོང་གུན་ཚབས་ཆེན་བཟོས།
《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བགྲོད་ལམ་འགྲིམ་འགྲུལ་བདེ་འཇགས་བཅའ་ཁྲིམས》ཀྱི་དོན་ཚན༢༢པའི་ནང་དུ། “ཆང་འཐུང་བ་དང་། རྒྱལ་ཁབ་ཀྱིས་དོ་དམ་རྩིས་སྤྲོད་བྱེད་ཀྱིན་པའི་སྨྱོ་ནད་སྨན་དང་སྦྲིད་སྨན་འཐུང་བའམ་ཡང་ན་རླངས་འཁོར་བསྐོར་མི་ཐུབ་པའི་ནད་རིགས་བྱུང་ཡོད་པ། ཡང་ན་ཐང་ཆད་དྲགས་པའི་དབང་གིས་རླངས་འཁོར་བདེ་འཇགས་ངང་བསྐོར་མི་ཐུབ་པ་བཅས་ཀྱི་སྐབས་སུ་འཕྲུལ་སྒུལ་འཁོར་ལོ་བསྐོར་མི་ཆོག”ཅེས་གཏན་འཁེལ་གསལ་པོ་བྱས་ཡོད། ཆང་འཐུངས་རྗེས་མིའི་མཐོང་ཚོར་དང་རེག་ཚོར་ནུས་པ་ཉམས་ཏེ།རེག་ཚོར་མིངས་རྟུལ་དུ་འགྱུར་བ་དང་། མིག་ཤུགས་ཉམས་ནས་མཐོང་རྒྱ་ཡང་ཇེ་དོག་ཏུ་འགྲོ་སྲིད། ཆང་འཐུངས་རྗེས་ད་དུང་ཉེ་སྒྲིབ་ཀྱི་སྣང་ཚུལ་བྱུང་སྟེ། དངོས་པོར་ལྟ་སྐབས་ཀྱི་འབུར་གཟུགས་ཚོར་བར་ནོར་འཁྲུལ་འབྱུང་སྲིད་པས། གནས་ཚུལ་འདི་འདྲའི་འོག་ཏུ་འཕྲུལ་སྒུལ་འཁོར་ལོ་བསྐོར་ན་འགྲིམ་འགྲུལ་ཆག་སྒོ་འབྱུང་སླ་བ་རེད། དེ་བས་ཁ་ལོ་པ་རྣམས་ལ་སྟབས་ལེགས་འབྱུང་བའི་སེམས་ཁམས་ཡོད་མི་རུང་། ཆང་འཐུངས་རྗེས་འཕྲུལ་སྒུལ་འཁོར་ལོ་བསྐོར་ན་མཐོང་ཚོར་དང་རེག་ཚོར་གྱི་ནུས་པ་ཇེ་ཞན་དུ་སོང་ཡོད་པའི་དབང་གིས།གནས་ཚུལ་ཁྱད་པར་བ་དང་འཕྲད་དུས་དུས་ལྟར་ཚོད་འཛིན་དང་ཁ་ལོ་བསྒྱུར་མ་ཐུབ་པར་འགྲིམ་འགྲུལ་ཆག་སྒོ་བྱུང་བ་རེད། རྩ་ཁྲིམས་ཀྱི་འབྲེལ་ཡོད་གཏན་འཁེལ་ནང་།ཆང་འཐུངས་རྗེས་འཕྲུལ་སྒུལ་འཁོར་ལོ་བསྐོར་བའི་བྱ་སྤྱོད་ནི་ཉེན་ཁའི་ངང་རླངས་འཁོར་བསྐོར་བའི་ཉེས་བསགས་ཀྱི་ཁོངས་སུ་གཏོགས་པས་དེ་བསྟུན་གྱི་ཁྲིམས་ཆད་གཅོད་དགོས་པ་གཏན་འཁེལ་བྱས་ཡོད།
རང་རྒྱལ་དུ་ལོ་རེར་ཆང་འཐུངས་རྗེས་རླངས་འཁོར་བསྐོར་བའི་དབང་གིས་འགྲིམ་འགྲུལ་དོན་རྐྱེན་བཟོས་པའི་གྲངས་ཀ་ཁྲི་ལྷག་ལ་སླེབས་ཡོད་པས། དེ་ནི་འགྲིམ་འགྲུལ་ཆག་སྒོ་འབྱུང་བའི་རྒྱུ་རྐྱེན་གཙོ་བོར་གྱུར་ཡོད། འདི་ནས་རྒྱ་ཆེའི་ཁ་ལོ་པ་རྣམས་ལ་གསལ་འདེབས་ཤིག་བྱས་པ་སྟེ། རང་ཉིད་དང་ཁྱིམ་ཚང་ལ་འགན་འཁུར་བ་དང་། འགྲུལ་པ་དང་སྤྱི་ཚོགས་ལ་འགན་འཁུར་བའི་ཆེད་དུ། ཁྱེད་ཀྱིས“ཚེ་སྲོག་ལ་གཅེས་སྤྲས་བྱས་ཏེ་ཆང་འཐུངས་རྗེས་རླངས་འཁོར་བསྐོར་མི་རུང་བ”ཡིད་ལ་དམ་པོར་འཛིན་དགོས། རང་ཉིད་ཀྱིས་ཆང་འཐུངས་རྗེས་རླངས་འཁོར་མི་བསྐོར་བར་མ་ཟད། ད་དུང་རང་གི་ཉེ་འགྲམ་གྱི་གྲོགས་པོ་དག་ལའང་ཁ་ཏ་བསླབ་བྱ་གཏོང་དགོས།དེ་ལྟར་བྱས་ན་ད་གཟོད་འགྲིམ་འགྲུལ་ཆག་སྒོ་ལས་ཐར་ཐུབ། །


text:
བོད་ཕྲུག་ཤར་བསྐྱོད་ཀྱི་ལམ་དང་མཐའ་སྣེ། (བོད)
རྨེ་རུ་ཡུལ་ལྷ་ཐར།
དགེ་རྒན་དུས་ཆེན་སྐབས་སོ་གཅིག་པ་ཐོན་ཡོང་ཞིང་། འཇར་འགོག་དམག་འཁྲུག་གི་རྒྱལ་ཁར་རྟེན་འབྲེལ་ཞུ་ཞོར “འཇར་པན་འདྲེ་དམག” ལ་ཁ་རྡུང་ངོ་རྒོལ་བྱེད་པའི་ལས་འགུལ་རབ་དང་རིམ་པ་མང་བའི་སྟབས་ལས། ད་ལོའི་དགེ་རྒན་དུས་ཆེན་འདི་ཅུང་ཟད་མདོག་ཤོར་བ་ཞིག་རེད་མོད། འཇར་དམག་གསོད་ཅིང་གཏུབ་རྒྱུ་གང་ལྟར་དགེ་རྒན་ནི་ནམ་ཡང་དགེ་རྒན་དང་མིའི་བཟང་ངན་ཧ་ལམ་དགེ་རྒན་ལ་འབྲེལ་བས་ན། དེ་དང་འབྲེལ་ནས་བོད་ཀྱི་སློབ་གསོའི་གནད་དོན་ཞིག་གླེང་བར་བྱ།
ན་ནིང་ད་ལོ། བོད་ཁུལ་གྱི་སློབ་མ་ཚོ་རྒྱ་ནག་ནང་ཁུལ་དུ་སློབ་སྦྱོང་ལ་འགྲོ་བའི་མཐོ་རླབས་ཤིག་འཕྱུར་གྱིན་འདུག་ལ། དེའང་། གཙོ་བོ་མཐོ་འབྲིང་སློབ་གཉེར་དུ་རྫོངས་ཀྱིན་པ་དེའོ། །
སྤྱིར་ན། གནས་གཞན་དུ་སློབ་གཉེར་ལ་འགྲོ་བ་ནི་དོན་ལེགས་ཤོས་ཤིག་ཡིན་པ་སྨོས་མེད་དང་། ལྷག་ཏུ་ཁོར་ཡུག་བཟང་ལ་མི་གཞུང་ཁ་དབུགས་ཟབ་པའི་ས་ཁུལ་དུ་སློབ་འགྲིམས་བྱེད་པ་ནི། འཇོན་མི་སྐྱེད་སྲིང་གི་ཐབས་མཆོག་ཅིག་ཡིན་པ་སུས་མི་ཤེས། དེ་བཞིན་དེང་སྐབས་བོད་ཁུལ་གྱི་བོད་ཕྲུག་མང་བོ་རྒྱ་ནག་ནང་ཁུལ་དང་དེ་འབྲེལ་གྱི་ས་ཁུལ་གཞན་ལ་སློབ་གཉེར་དུ་གཏོང་བཞིན་པ་འདི་ཡང་དོན་བཟང་པོ་ཞིག་ཏུ་ཁས་འཆེས་པ་ལོས་ཡིན་མོད། ཞིབ་དུ་འདང་བརྒྱབ་ཅིང་དངོས་སུ་བརྟག་དཔྱད་ཅིག་བྱས་ཚེ། སེམས་པ་བློང་བློང་བོར་བཏང་འོངས་ཏེ་ཡིད་ལ་མི་བདེ་བའི་འཇིག་ཉེན་ཞིག་ཀྱང་སྐྱེ་ཡོང་། ཅུང་སྔ་མོ་ཞིག་ནས། བོད་ཕྲུག་དག་རྒྱ་ནག་ནང་ལོགས་སུ་སློབ་སྦྱོང་ལ་གཏོང་བའི་དཔེ་འདུག་ཅིང་། དེའང་ཀྲུང་གོ་གསར་བའི་ཚུན་ལ། གཙོ་བོ་བོད་དབུས་གཙང་གི་སློབ་ཕྲུག་མང་བོ་རྒྱུན་མ་ཆད་པར་རྒྱ་ནག་ནང་ལོགས་སྐམ་སར་མངགས་པ་རེད། ད་ལྟའི་བར། རྒྱ་ནག་ནང་ལོགས་ཞིང་ཆེན་སོ་སོའི་སློབ་འབྲིང་མང་བོར”བོད་ལྗོངས་འཛིན་གྲྭ”ཡོད་ཅིང་། པེ་ཅིང་དང་ཧྲང་ཧེ། ཁྲེན་ཏུ། ཁྲང་ཧྲ་སོགས་གྲོང་ཁྱེར་འགའ་ཤས་སུ”བོད་ལྗོངས་སློབ་འབྲིང”ཟེར་བའང་བཙུགས་ཡོད། ཆེས་ཐོག་མའི་སྐབས་ལ། ཐབས་འདི་བོད་ཡུལ་གྱི་སློབ་སྒྲུབ་ཆ་རྐྱེན་ཞན་པར་དམིགས་ཏེ་ལེགས་བསྒྱུར་གྱིས་བསྒྲུབས་པའི་བཟོ་འདུག་མོད། ཕྱིས་སུ། ཐབས་ཇུས་ལྟ་བུ་ཞིག་ཏུའང་བལྟས་པའི་ཚོར་བ་སྟེར། ཐབས་ཇུས་སུ་གྱུར་ཟིན་ཚེ། ཇུས་འདི་བཀོད་འོས་ཀྱི་ཚོགས་པ་ཁག་ནས་བསམ་བློ་ཞིབ་ཏུ་བཏང་ན་འགྲིག་མོད། ད་ལྟའི་བར་ཇུས་འདི་འགྲིག་མིན་ལ”འོས་མི”དག་གིས་བསམ་འཆར་རམ་ཡུས་འདོན་དང་གནས་ལུགས་ཆེན་པོ་ནི་མ་བཤད་པར་མངོན་ཞིང་། འབངས་ཕལ་བ་མི་སེར་དག་ལ་མཚོན་ན། རང་གི་ཕྲུ་གུ་སྐྱ་ཟད་སྔོ་སྡུག་གི་སློབ་གསོའི་རྣམ་པ་ལས་བྲལ་ཏེ་སློབ་གྲྭ་ལེགས་པོ་དཔེ་ཁྲིད་དཔེ་མེད་བྱེད་ས་ཞིག་ཏུ་བསྐྱལ་བ་ཡིན་པས། མི་བདེ་བའི་ཚོར་བ་ཆེན་པོ་ག་ལ་འབྱུང་། དེའི་སྟབས་ཀྱིས། སྲོལ་འདི་ད་ལྟའི་བར་བསྐྱངས་འོངས་པ་ཡིན་ལ། ད་ལྟ་མུ་རུ་རྒྱས་ཏེ་མདོ་ཁམས་ས་ཆར་ཡང་ཚ་རླབས་འཕྱུར་བ་འདི་རེད།
“ཕྱི་ཡུལ་འགྲིམས་པར་དགའ”བའི་ང་རང་ལ་མཚོན་ན། གནས་སྟངས་ཁྱད་པར་བའི་ཁྲོད་ཀྱི་བོད་རིགས་བྱིས་པ་ཚོ་འདི་བཞིན་ཕྱི་ཡུལ་འགྲིམ་པར་ཡིད་མི་འཐད་ཅིང་། ཚད་ངེས་ཅན་ཞིག་ཏུ་སེམས་འཚབ་ཀྱང་འབྱུང་གི་འདུག གང་ཡིན་ཟེར་ན། བྱིས་གཞོན་ལ་བྱིས་གཞོན་གྱི་གནས་སྐབས་ལ་འཚམ་པའི་སློབ་གསོ་དང་འཚར་ལོངས་ཁོར་ཡུག་ཅིག་ཡོད་ཅིང་། ལོ་ན་དང་ཁོར་ཡུག་དེ་ལ་འཚམ་པའི་སློབ་སྒྲུབ་བྱེད་སྟངས་ཤིག་ཡོད། ལྷག་པར་སློབ་གསོ་མིའི་རིགས་རིག་པའི་ངོས་ནས་དཔག་ཚེ། མིའི་རིགས་ཀྱི་སྐྱེས་ཐོབ་རིག་པ་དང་སྦྱངས་ཐོབ་ཡོན་ཏན། འཚར་སྐྱེད་བརྒྱུད་རིམ། རིག་གནས་སེམས་ཁམས། བསམ་བློའི་ནང་སྙིང་སོགས་སློབ་གསོའི་སྒྲུབ་སྟངས་ལ་འབྲེལ་བ་དམ་པའི་སྟེང་། ཕ་སྐད་དེ་ལྡན་དང་རིག་གནས་ནང་རྫོང་ཟབ་པའི་མི་རིགས་ཀྱི་བྱིས་གཞོན་སློབ་གསོར་མཚོན་ན། རང་ས་རང་ཡུལ་ནས་སློབ་གསོ་མྱོང་དུ་འཇུག་པ་ལས་ལྷག་པའི་ཐབས་མེད་པར་བསྙད་པ་དེའོ། །
རང་ས་རང་ཡུལ་ནས་སློབ་གསོ་མྱོང་བའི་ཕན་རླབས་ནི། གཅིག་ནས་རང་གི་ཕ་སྐད་བག་ལྷོད་པོས་མྱོང་ཐུབ་པ་དང་། གཉིས་ནས་རང་མི་རིགས་ཀྱི་རིག་གནས་རིན་ཐང་མ་ལག་ཤེས་མེད་ཚོར་མེད་དུ་རྒྱུད་ལ་སིམ་པར་བྱེད་ཅིང་། གསུམ་ནས་ཁྱིམ་ཚང་སློབ་གསོ་དང་སྤྱི་ཚོགས་སློབ་གསོ། སློབ་གྲྭའི་སློབ་གསོ་གསུམ་འགལ་མེད་གཅིག་འདུས་ཡོང་ཐུབ་ལ། བཞི་ནས་སློབ་གསོ་རང་ས་ཅན(教育本土化)དུ་འགྱུར་བར་ལམ་བཏིངས་བའོ། །དེ་མ་ཡིན་པར་བྱིས་གཞོན་ཚོ་གནས་གཞན་དུ་མངགས་ཏེ་སློབ་གསོའི”སྐྱེ་བ་ངན་ལེན”བྱེད་དུ་བཅུག་ཚེ། ཀླད་པ་བཀྲུ་བའི་སློབ་གསོ་བརྗོད་མི་དགོས་པར། རང་གི་ཡུལ་སྲོལ་མི་ཤེས་ཤིང་རིག་གནས་ཀྱི་རིན་ཐང་མ་ལག་མི་ཚང་ལ་ཕ་སྐད་རིག་གནས་ཀྱི་ཁ་ཕྱོགས་ཐེད་ལ་བོར་བའི་མི་རུ་འགྱུར་ངེས་པ་ཡིན་ཞིང་། དེ་ལས་ཚབས་ཆེ་བ་ནི། ཤེས་བྱ་མང་འཛོམས་ཀྱི་མི་རུ་གྱུར་བ་མ་གཏོགས། སེམས་ཁམས་རིག་གནས་དང་གཞི་རྒྱུའི་རིག་གནས། ཆོས་ལུགས་དད་མོས། རིན་ཐང་ལྟ་བ། མཛེས་འཛིན་སེམས་ཕྱོགས། མི་ཚེའི་དམིགས་གཞི་སོགས་གང་ནས་བལྟས་རུང་། བོད་ཀྱི་བུ་ཕྲུག་ཡིན་པའི་རྟགས་མཐོང་དཀའ་ལ། མཐའ་མཇུག་ཕུང་གསུམ་པའི་མི་རུ་བསྒྱུར་ངེས་པ་དེའོ། །
བྱིས་གཞོན་ནི་ངེས་པར་ཕ་མ་དང་ཉེ་བར་སློབ་གསོ་མྱོང་དགོས་པ་འཛམ་གླིང་རིལ་མོའི་སློབ་གསོ་མཁས་ཅན་ཚང་མས་བརྗོད་ཀྱིན་པ་ལྟར་དང་། ཕ་མ་དང་ཉེ་བར་ཕ་ཡུལ་གྱི་པང་དུ་སློབ་གསོ་མྱངས་ན། བསླབ་དེབ་ངོས་ཀྱི་ཤེས་བྱ་ལས་གཏིང་ཟབ་ཅིང་རིན་ཐང་ལྡན་པའི་མི་མངོན་སྦས་པའི་རུས་རྐང་ལ་སིམ་པའི་དོན་མང་བོ་ཞིག་རང་བཞིན་ལ་འབྱོར་ཡོང་ཞིང་། སློབ་གསོའི་ཆོས་ཉིད་ཀྱི་ལམ་ཆེན་ལའང་མཐུན། དེ་མ་ཡིན་ཚེ། འཕྲུལ་ཆས་རང་བཞིན་གྱི་མི་གསོ་བར་ཕན་པ་ལས་མི་གཞི་སྐྱེད་སྲིང་དང་མིའི་གཤིས་སྤྱོད་གསོ་སྐྱོང་གི་ཐད་ནས་གནད་དོན་རབ་དང་རིམ་པ་སྤུངས་ཡོད་དོ། །
འོན་ཀྱང་། དེང་སང་བོད་ཁུལ་གྱི་སློབ་གྲྭའི་ཆ་རྐྱེན་ཞན་ལ་རམ་འདེགས་ཉུང་ཞིང་གསོན་ཤུགས་མེད་པའི་སྟེང་། ཆེས་གལ་ཆེ་བའི་གནད་དོན་སྟེ་དགེ་རྒན་གྱི་དཔུང་སྡེ་ཧ་ཅང་ཉམ་ང་བར་ཡོད། ལོ་འདི་ཚོར་བོད་ཁུལ་གྱི་སློབ་གྲྭ་ཁག་ལ་རྩད་གཅོད་བྱས་པ་ལས་མཐོང་ཐུབ་པ་ནི། བོད་སྐད་ཀྱིས་རྩིས་དངོས་རྫས་གསུམ་ལྟ་བུ་བསླབ་ཚན་གཞན་ཁྲིད་ནུས་པ་ཚོའི་ཆེད་ལས་བྱང་ཚད་རྒྱ་སྐད་ཀྱིས་ཁྲིད་པ་ཚོ་ལས་ཞན་པ་དང་། བསླབ་ཚན་གཞན་གྱི་ཆེད་ལས་བྱང་ཚད་མཐོ་བ་ཚོས་བོད་སྐད་ཀྱིས་ཁྲིད་མི་ནུས་པ་དེ་རེད། དེ་ནི་གནས་ཚུལ་ཁྱད་མཚར་བ་ཞིག་ཡིན་པར་འདུག་མོད། ཁུངས་ནི་སློབ་ཆེན་གྱི་ཆེད་ལས་སློབ་ཁྲིད་རྒྱུ་སྤུས་ལ་འབྲེལ་བ་ཡོད་པ་ངེས་གཏན་དང་། སློབ་ཆེན་ནས་ཆེད་ལས་བྱང་ཚད་མི་མཐོ་བའི་མི་བསྟུད་མར་བསྐྱེད་བསྲིང་བྱས་པ་ལས། བོད་སྐད་ཀྱི་རྨང་གཞི་སློབ་གསོ་ནམ་ཡང་སོ་ན་གནས་ཤིང་ཐ་ན་རང་བཞིན་ངན་པར་འཁོར་སྐྱོད་བྱེད་ཀྱིན་པ་དེའོ། །བལྟས་ན་བོད་སྐད་བོད་ཡིག་གིས་ཆེད་ལས་བསླབ་ཚན་འཁྲིད་ཀྱིན་ཡོད་མོད། སློབ་མའི་ཆེད་ལས་ནུས་པ་མཐོར་འདེགས་མི་ནུས་པ་ནི། དེང་གི་བོད་ཁུལ་སློབ་གྲྭ་མང་ཤོས་ཤིག་གི་དོན་དངོས་སོ། །དེ་ལ་ཐབས་དམ་པ་ཉག་གཅིག་ལས་མེད་དེ། སློབ་ཆེན་སོ་སོས་ངེས་པར་ཆེད་ལས་མི་འདྲ་བའི་མི་སྣ་མང་སྐྱོང་བ་དང་། དེའང་བོད་སྐད་སྦྱངས་མྱོང་བའི་སློབ་མས་ཆེད་ལས་གང་དེ”ཆ་ཚང་མ་ལག་ལྡན་པར”སྦྱོང་དུ་འཇུག་པ་དང་། བོད་ལ་བསྟུན་པའི”དམིགས་བསལ”ཁྲིད་ཐབས་དང་སློབ་གསོའི་ལག་ལེན་ཁག་མཚམས་འཇོག་པ་དེ་ཡིན།
བོད་ཀྱི་རྨང་གཞིའི་སློབ་གསོར་རོགས་སྐྱོར་རམ་འདེགས་བྱེད་རྒྱུ་ཡིན་ན། བོད་ཕྲུག་མང་བོ་རྒྱ་ནག་ནང་ལོགས་སུ་རྫོངས་རྒྱུ་དེ་མ་ཡིན་པར། བོད་རང་སའི་སློབ་གྲྭ་སྟོབས་ཆེན་དུ་གཏོང་ཞིང་དགེ་རྒན་ཤེས་འཇོན་ནུས་གསུམ་ཚང་བར་བཀོད་རྒྱུ་དེའོ། །ཡང་ན་བོད་ཕྲུག་མང་བོ་དམའ་འབྲིང་རྫོགས་མཚམས་འགྲོ་ས་མེད་པར་བྱས་ཏེ་རྒྱ་ནང་ལ་འཇོག་རྒྱུ་མ་ཡིན་པར། དེ་ཚོ་ཤོང་ཞིང་རན་པོར་བསྡད་ཆོག་ལ་མཐུན་པར་སློབ་གཉེར་བྱ་ཆོག་པའི་སློབ་གྲྭ་བསྐྲུན་རྒྱུ་དེའོ། །
བོད་ཁུལ་གྱི་ས་གནས་སྐོར་ཞིག་གིས་སློབ་གྲྭ་ཁུ་བསྡུ་ཟླ་སྒྲིལ་བཏང་བའི་འབྲས་བུར། ད་ལྟ་བྱིས་པ་མང་བོ་སློབ་གྲྭར་ཆུད་ཐབས་མེད་པར་བྱས་ཡོད་ལ། མ་འོངས་པའི་ལམ་ཁ་གཞན་ནས་མི་འཚོལ་ཐབས་མེད་ལ་གཏུག་ཡོད། རྒྱལ་ཁབ་གཞུང་ནས་སྤྱི་ལོ2013ལོར་བཀའ་རྒྱ་བཀྲམས་སྟེ་ཁུ་བསྡུ་ཟླ་སྒྲིལ་གྱི་བྱ་བ་མཚམས་འཇོག་དགོས་པར་བསྒྲགས་ཡོད་ཅིང་། བྱིས་པ་མི་ཐོན་ཞིང་སྲིད་གཞུང་གིས་སློབ་འཁོར་མངག་མི་ནུས་པའི་ས་ཆར། ངེས་པར་སློབ་གྲྭ་འཛུགས་དགོས་པར་གདམས་ཡོད་མོད། བོད་མི་དཔོན་པོ་ཚོའི་རྣ་བ་འོན་སོང་བའམ་ཅི་ལྟར། ད་དུང་ཡང་དེའི་སྐོར་ལ་ཤི་འཐམ་རོ་འཐམ་བྱེད་མཁན་འདུག འདིར་བརྗོད་བྱ་མ་ཡིན་མོད་ད་དུང་གནད་དོན་ཞིག་ཡོད་པ་ནི། བོད་ཁུལ་དུ་ལག་ལེན་བསྟར་བའི་བཅའ་སྡོད་སློབ་ཆུང་ཟེར་བ་དེ་ཚོའང་། སློབ་གསོའི་ཆོས་ཉིད་ལ་མི་མཐུན་ཞིང་ཁྱིམ་ཚང་རིག་གནས་དང་མི་རིགས་རིག་གནས་ཀྱི་ར་བ་ལས་བཏོན་ཏེ”མི་རབས་གསར་བ”གསོ་སྐྱོང་གི་ལམ་ཕྱོགས་ཡིན་པ་ཁྱེད་རྣམས་ཀྱིས་རྟོགས་ཡོད་མིན་མ་ཤེས་མོད། ཁོ་བོ་ནི་སེམས་ཁུར་ཆེན་པོར་གཏོད་ཀྱིན་འདུག
དེའི་རྐྱེན་གྱིས། བོད་ཁུལ་གྱི་དཔོན་པོ་དབང་ཆེན་ཟ་རྐྱལ་ཚོ་ལ་སྡུག་དམེ་བཏོན་རུང་ཆུ་ནང་ལ་གཡག་བཏང་བ་ཡིན་པས། འདིར་སློབ་གསོའི་དཔོན་སྣ་བསམ་ཤེས་ཁག་དང་སློབ་གསོའི་ལས་བྱེད་ལྷག་བསམ་ཅན། ཁྱིམ་བདག་ཡ་རབས་རིགས་ཞེན་ཅན་ཚོར་དྲན་སྐུལ་ཅིག་བྱས་པ་ཡིན་ལ། གལ་ཏེ་ཐབས་མེད་དབུལ་བོར་ཐུག་སྟེ་ཕྲུ་གུར་འགྲོ་ས་མེད་ན་མ་གཏོགས། རྒྱ་ནག་ནང་ལོགས་སུ་གཏོང་བ་འདིར་དོ་སྣང་བསམ་གཞིག་བཏང་ན་རབ་བོ།། །།
༢༠༡༥.༩.༡༠ ཟི་ལིང་།
ངེད་དྲ་ཚིགས།


text:
༢༠༡༧ ཟླ་ ༨ ཚེས་ ༡༤ རེས་གཟའ་ཟླ་བ།
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་གྲོང་ཁྱེར་མུམ་བྷེ་ Mumbai ནང་དུ་ཊ་ཊ་སྤྱི་ཚོགས་ཚན་རིག་སྦྱོང་བརྡར་བསྟི་གནས་ཁང་ Tata Institute of Social Sciences དུ་ཆོས་ལུགས་ལ་མ་བརྟེན་པའི་བཟང་སྤྱོད་ཀྱི་སློབ་ཚན་དབུ་འབྱེད་མཛད་འདུག
སྐབས་དེར་ཐོག་མར་ངེས་སྟོན་པ་སྐུ་ཞབས་པརཤུ་རཱ་མན་ Prof S. Parasuraman མཆོག་གིས་༸གོང་ས་མཆོག་ལ་ཕེབས་བསུའི་འཚམས་འདྲི་ཞུས་རྗེས་བསྟི་གནས་ཁང་གི་འབུམ་རམས་པ་ལྕམ་སྐུ་མོ་ནི་ཀ་ཤརྨ་ Dr Monica Sharma ལགས་ཀྱིས་སློབ་ཚན་དེའི་སྐོར་ངོ་སྤྲོད་སྙན་སྒྲོན་ཞུས།
དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཚོགས་བཅར་བ་མི་གྲངས་ ༡༠༠༠ བརྒལ་བར་བླང་དོར་བཀའ་སློབ་སྩལ་དོན། ངོས་ཀྱིས་བཤད་པ་ཙམ་མ་གཏོགས་ངོ་ཐོག་ཁྱེད་ཚོས་མཐོ་སློབ་ཀྱི་སློབ་ཚན་ནང་འཁྲིད་རྒྱུའི་ལག་བསྟར་བྱེད་བཞིན་ཡོད་སྟབས་ངོས་རང་ཁྱེད་ཚོའི་ལས་དོན་གྱི་གྲུབ་འབྲས་འདིར་མིག་སེར་ལང་པ་ལྟ་བུ་ཞིག་བྱུང་། ཞེས་ཞལ་ཤོབ་མཛད་ནས་མུ་མཐུད་བཀའ་སློབ་སྩལ་དོན། འགྲོ་བ་མིའི་རིགས་ནི་སྤྱི་ཚོགས་ལ་བརྟེན་ནས་འཚོ་དགོས་པའི་སེམས་ཅན་ཡིན། ཆོས་ཁས་ལེན་རུང་མ་ལེན་རུང་མི་ཚང་མས་བདེ་སྐྱིད་འདོད། དེར་བརྟེན་ང་ཚོས་བདེ་སྐྱིད་བསྒྲུབ་ཆེད་འབད་བརྩོན་བྱེད་དགོས། གནའ་སྔ་མོ་ཡིན་ན་བཟང་སྤྱོད་བརྗོད་སྐབས་ཆོས་དང་འབྲེལ་བའི་གནས་ཚུལ་ཞིག་ཡིན་པར་ཡིད་ཆེས་བྱེད་བཞིན་ཡོད། འོན་ཀྱང་ད་ཆ་བཟང་སྤྱོད་བརྗོད་སྐབས་འཛམ་གླིང་སྤྱིའི་བདེ་སྡུག་དང་འབྲེལ་བ་ཡོད་སྟབས། ང་ཚོས་སྔོན་འགྲོ་ནས་རིམ་བཞིན་མཐོ་སློབ་སོགས་ནང་དུའང་བཟང་སྤྱོད་ཀྱི་སློབ་གསོ་སྤྲོད་དགོས་པ་ཧ་ཅང་གནད་འགག་ཆེན་པོ་ཆགས་ཡོད། ཞེ་སྡང་དང་ཁོང་ཁྲོའི་བློ་དེ་དག་ཕན་ཐོགས་གང་ཡང་མེད། བྱམས་བརྩེའི་བློ་བསྐྱེས་ནས་ཁོང་ཁྲོར་གཉེན་པོ་བསྟན་ཐུབ།
ངོས་ཀྱིས་འདས་པའི་ལོ་ངོ་ ༣༠ ལྷག་རིང་འཛམ་གླིང་ནང་གི་ཚན་རིག་པ་གྲགས་ཅན་མང་པོ་ཞིག་དང་ལྷན་འཇིག་རྟེན་ཁམས་ཀྱི་རིག་པ་དང་ཀླད་ཁམས་ཚན་རིག དེ་བཞིན་ཚད་རྡུལ་དངོས་ཁམས་ཚན་རིག་སོགས་ཀྱི་ཐོག་བགྲོ་གླེང་བྱས་པ་ཡིན། སེམས་ཁམས་རིག་པའི་ཐོག་ལ་མཚོན་ན་དེང་དུས་ནུབ་ཕྱོགས་པའི་སེམས་ཁམས་རིག་པ་ནི་རྒྱ་གར་གནའ་རབས་ཀྱི་སེམས་ཁམས་རིག་པ་དང་བསྡུར་བ་ཡིན་ན་སྔོན་འགྲོ་ལྟ་བུ་རེད་འདུག ང་ཚོས་རང་གི་བློ་སྦྱོང་བར་རྒྱ་གར་གནའ་རབས་ཀྱི་སེམས་ཁམས་རིག་པའི་ལྟ་གྲུབ་ཧ་ཅང་ཕྱུག་པོ་ཡོད་པ་དེ་དག་ལ་སློབ་སྦྱོང་བྱེད་དགོས། སེམས་ཀྱི་ཞི་བདེ་བརྗོད་སྐབས་ཁྲོམ་ནས་ཉོ་ཐུབ་ཐབས་མེད། སེམས་ཀྱི་ཞི་བདེ་ནི་བསམ་བློའི་ཐོག་ནས་ཡོང་དགོས།
དེང་དུས་ཤེས་ཡོན་ལམ་ལུགས་ནང་གཙོ་བོ་ཕྱི་དངོས་པོའི་འཛུགས་སྐྲུན་ཡར་རྒྱས་སྐོར་ཡིན་སྟབས་ནང་གི་གཤིས་རྒྱུད་དང་འབྲེལ་བའི་བཟང་པོའི་རིན་ཐང་དེ་དག་གོང་མཐོར་གཏོང་ཆེད་ང་ཚོས་ཆོས་ལུགས་ལ་མ་བརྟེན་པའི་བཟང་སྤྱོད་ཀྱི་སློབ་ཚན་དགོས་རྒྱུ་ཧ་ཅང་གལ་ཆེན་པོ་ཆགས་ཡོད། ལུས་ཀྱི་སྤྱོད་ལམ་ཞི་ཞིང་དུལ་བ་ཞིག་ཡོང་བར་གཙོ་བོ་བསམ་བློའི་ནང་བྱམས་སྙིང་རྗེ་དགོས། ཞེས་སོགས་ཀྱི་བཀའ་སློབ་སྩལ་རྗེས་དྲི་བ་རྣམས་ལ་བཀའ་ལན་སྩལ།
དེ་རྗེས་༸གོང་ས་མཆོག་དང་གཙུག་ལག་སློབ་གྲྭ་འདྲ་མིན་ཁག་གི་ཉེ་བའི་རིགས་བདག་བཅས་ལྷན་འཛོམས་ཐོག་ཉིན་དགུང་ལྗགས་སྨིན་ལྷན་བཞེས་མཛད།
དེ་ཡང་ཊ་ཊ་སྤྱི་ཚོགས་ཚན་རིག་སྦྱོང་བརྡར་བསྟི་གནས་ཁང་གིས་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དགོངས་ལམ་སྟོན་འོག་ཆོས་ལུགས་ལ་མ་བརྟེན་པའི་བཟང་སྤྱོད་གོང་མཐོར་གཏོང་ཆེད་མཐོ་སློབ་ཁག་གི་སློབ་ཚན་དུ་གཏན་འབེབས་གནང་འདུག
ཐེངས་འདིར་བསྟི་གནས་ཁང་དེར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གདན་འདྲེན་ཞུ་དོན་གཙོ་བོ་ཡང་སློབ་ཚན་དེ་དབུ་འབྱེད་མཛད་ཆེད་ཡིན་འདུག སློབ་ཚན་འདི་ཉིད་གཙུག་ལག་རབ་བྱམས་ལོ་རིམ་གཉིས་པ་ M.A དང་ཨེམ་ཕིལ་ M.Phil དེ་བཞིན་རིག་པའི་ཆུ་གཏེར་གྱི་སློབ་ཚན་ནང་གཞག་རྒྱུ་དང་། སློབ་ཚན་དངོས་སུ་འཁྲིད་རྒྱུ་དེ་ཕྱི་ལོ་ ༢༠༡༧ ཟླ་ ༨ ཚེས་ ༡༩ ཉིན་ནས་དབུ་འཛུགས་གནང་གཏན་འཁེལ་འདུག་པ་བཅས།།


text:
ད་སྔ་ཞིང་ཆེན་ཡོངས་ཀྱི་དཔྱིད་རྨོ་ཐོན་སྐྱེད་ཕྱོགས་ཡོངས་ནས་འགོ་ཚུགས་པ་དང་།ཞིང་རྨོ་བ་དང་དེའི་གྲ་སྒྲིག་གི་བྱ་བ་འགོར་འགྱངས་མི་བྱེད་པའི་ཕྱིར། ཞིང་ཆེན་ནོར་སྲིད་ཀྱིས་སྔོན་ལ་ནོར་སྲིད་ཀྱི་ཞིང་ལས་ཐད་རྒྱབ་སྐྱོར་བྱེད་པའི་ཆེད་སྤྱོད་མ་དངུལ་དུང་ཕྱུར9.1བཏང་སྟེ། ཧུར་ཐག་གིས་ཁྱོན་ཡོངས་ནས་དཔྱིད་རྨོ་གྲ་སྒྲིག་གི་ལས་ཀའི་ཐད་མ་དངུལ་གྱི་འགན་སྲུང་མཁོ་འདོན་བྱས།
ད་སྔ་ཞིང་ཆེན་ནོར་སྲིད་ཐིན་གྱིས་ཞིང་པའི་སོན་འདེབས་ཀྱི་ཧུར་སེམས་ལ་རྒྱབ་སྐྱོར་བྱས་ནས་བརྟན་ལྷིང་ཡོང་བར་བྱས་པ་དང་། ཞིང་ཆེན་ཡོངས་ཀྱི་སོན་འདེབས་ཀྱི་ཞིང་པར་ཁ་གསབ་སྲིད་ཇུས་ལག་བསྟར་བྱས་པ་དང་། རོགས་སྐྱོར་ཁ་གསབ་ཀྱི་ཚད་གཞི་ལྟར་མུའུ་རེར་སྒོར100ཡིན་ལ། སྔོན་ལ་རྨོ་ཞིང་གི་ས་བཅུད་སྲུང་སྐྱོང་གི་ཁ་གསབ་མ་དངུལ་བསྡོམས་པའི་སྒོར་དུང་ཕྱུར6.4བཏང་སྟེ། ཁ་གསབ་ཀྱི་སྤྱིའི་རྒྱ་ཁྱོན་མུའུ་ཁྲི640 ཟིན་ཡོད། རོང་འབྲོག་པའི་ཞིང་ལས་འཕྲུལ་ཆས་ཉོ་བསྒྲུབ་ཀྱི་ཁུར་པོ་ཇེ་ཡང་དུ་གཏོང་བར་རྒྱབ་སྐྱོར་བྱས་ཏེ། ཞིང་ཕྱུགས་ལས་འཕྲུལ་ཆས་ཉོ་བསྒྲུབ་ཀྱིས་ཞིང་པའི་ཁྱིམ་ཚང་དང་མཉམ་ལས་རྩ་འཛུགས་ལ་ཁ་གསབ་ཀྱི་དཀར་ཆག་དང་འཕྲུལ་ཆས་རིགས་ལྟར་ཁ་གསབ་པ་དང་། སྔོན་ལ་ཞིང་འཕྲུལ་ཉོ་བསྒྲུབ་ཁ་གསབ་ཀྱི་མ་དངུལ་བསྡོམས་པའི་དུང་ཕྱུར0.65 བཀོད་སྒྲིག་བྱས་ཡོད་པ་རེད། ས་ཞིང་ཐོན་འབབ་རྒྱབ་སྐྱོར་དང་། དཔྱིད་ཀར་འགྱིག་ཤོག་བཀབ་ནས་བཏབ་པའི་ཞོག་ཁོག་མུའུ་ཁྲི50ལ་ཁ་གསབ་བྱས། ཁ་གསབ་ཚད་གཞི་ལྟར་མུའུ་རེར་སྒོར120 ཡིན་ལ།སྔོན་ལ་དཔྱིད་ཀར་འགྱིག་ཤོག་བཀབ་ནས་ཞོག་ཁོག་འདེབས་ཐད་མ་དངུལ་བསྡོམས་པའི་དུང་ཕྱུར0.6 བཏང་སྟེ།ཞིང་པའི་ཡོང་འབབ་མཐོ་རུ་གཏོང་ཕྱིར་རྨང་གཞི་བཏིང་ཡོད།
བསྡོམས་རྩིས་བྱས་པ་ལྟར་ཞིང་ཆེན་ཡོངས་ཀྱིས་རིགས་འདྲ་མིན་གྱི་ལོ་ཏོག་མུའུ་ཁྲི60 ཡན་བཏབས་ཡོད། སྤྱི་ཡོངས་ནས་བལྟས་ཏེ་ད་ལོའི་ཞིང་རྨོའི་སྒྲིག་ལས་དོན་དེ་བརྟན་ཞིང་ཕན་ནུས་ལྡན་པ་དང་། ཞིང་སྤྱོད་ཐོན་སྐྱེད་རྒྱུ་ཆ་གྲབས་གསོག་འདང་ཞིང་ལག་རྩལ་ཞབས་ཞུའི་སློབ་སྟོན་གནད་ལ་འཁེལ་བ་དང་། དེའི་ཐོག་ས་རྒྱུའི་བཞའ་ཚན་ཅུང་ལེགས་པས། དཔྱིད་འདེབས་ཐོན་སྐྱེད་གོ་རིམ་ལྡན་པ་བྱུང་ཡོད། ཞིང་ལས་གནས་ཚུལ་བཀོད་གཏོང་བྱས་པ་ལྟར། ན་ནིང་སྟོན་ཀར་བཏབ་པའི་མུའུ་ཁྲི17གྱི་དགུན་གྲོ་དེ་སྔོན་པོར་འགྱུར་བཞིན་ཡོད་ལ་སྐྱེ་སྟོབས་བཟང་།


text:
སྲིད་སྐྱོང་ལགས། བཀའ་ཤག་ལགས། གསལ་བཤད་དེ་མང་ཚོགས་དཀྲུགས་ཆེད་དུ་ཨེ་རེད།
མགར་སྡེ་ཚང་ཤེས་རབ་ཉི་མ།
དགྲ་དགའ་གཉེན་སྡུག་ཟེར་བ་ནི། ང་ཚོར་མི་དགོས་པ་དེ་རེད། འདི་སྐུ་དྲག་གསར་པ་ཚོས་ཀྱང་ཁ་ཐོག་ལྕེ་ཐོག་ལ་བླངས་དང་ལེན་བཞིན་པའི་ཚིག་ཅིག་རེད། ད་རེས་སྲིད་སྐྱོང་བློ་བཟང་སེང་གེས་སྤེན་པ་ཚེ་རིང་ལ་དོན་གཅོད་ལས་ཀ་མཚམས་འཇོག་བྱེད་བཅུག་པའི་སྔ་རྗེས་སུ་སྤྱི་ཚོགས་འཁྲུག་ཆ་དོད་པོ་ཆགས་ཏེ། བདེན་པ་དང་ཧམ་པ་བསྡུར་གླེང་བྱེད་མགོ་ཚུགས་ཡོད།
ཏག་ཏག་བློ་བཟང་སེང་གེ་དང་ཁོའི་བཀའ་བློན་ཚོས་བོད་པའི་སྤྱི་ཚོགས་འཁྲུག་ཐེབས་པར་ཆེད་དུ་འབད་ཀྱིན་པ་ལྟ་བུའི་གནས་སྟངས་དེ་ལ། ཤུགས་ལྡན་ཚོགས་པའི་གནད་ཡོད་མི་སྣ་ཡིན་ཟེར་མཁན་ཚོས་བསྟོད་བསྔགས་དང་དགའ་བསུ་ཞུས་པ་དྲ་ལམ་དུ་ཐོན་ཡོད། གནས་ཚུལ་འདི་འདྲ་བ་འོས་བསྡུའི་ལས་རིམ་འགྲོ་བཞིན་པའི་སྐབས་ལའང་བྱུང་ཡོད། ད་ཆ་ཡང་སྐྱར་སྲིད་སྐྱོང་དང་བཀའ་བློན་ཚོའི་གནང་སྟངས་འདི། དགྲ་དགའ་བ་ཞིག་ཆགས་འདུག གཉེན་སྡུག་པ་ཞིག་ཆགས་འདུག འདི་ང་ཚོར་དགོས་པ་དེ་ཨེ་རེད། བོད་སྤྱི་བའི་རྩ་དོན་སྒྲུབ་སྟངས་ཨེ་རེད།
དེ་རིང་བཀའ་ཤག་གིས་དོན་གཅོད་འཕོ་འགྱུར་སྐོར་གྱི་གསལ་བཤད་ཡིན་ཟེར་བ་ཞིག་བཀྲམས་འདུག ནང་འགལ་ཧ་ཅང་མང་པོ་རེད། ཕལ་ཆེར་མང་ཚོགས་ལ་འཁྲུག་ཆེན་པོ་ཞིག་ཐེབས་སུ་འཇུག་རྒྱུ་བཀའ་ཤག་གི་ཕུགས་ཀྱི་དམིགས་ཡུལ་ཡིན་པ་འདྲ། ཡང་ན། ཆེད་དུ་དམིགས་ནས་རྒྱ་ཆེའི་མི་མང་ལ་མཐོང་ཆུང་དང་ཁྱད་གསོད་བྱེད་ཀྱི་ཡོད་པ་འདྲ། ཉིན་སྔ་མ་དང་ཕྱི་མའི་སྐད་ཆ་ལ་དབྱར་དགུན་གྱི་ཁྱད་པར་འདུག སྲིད་ཚབ་ཀྱི་སྐད་ཆ་དང་སྲིད་སྐྱོང་གི་སྐད་ཆ་ལ་བཞི་དང་བརྒྱད་ཀྱི་ཧེ་བག་འདུག སྲིད་སྐྱོང་གིས། དོན་གཅོད་སྐོར་གསལ་བཤད་མི་བྱེད་རྒྱུ་བཀའ་ཤག་གིས་ཐག་གཅོད་ཡིན་ཟེར། ཡང་། མཐའ་མ་དེར་བཀའ་ཤག་གི་གསལ་བཤད་ཟེར་བ་ཞིག་བསྣར་སོང་། ད་ལྟའི་སྲིད་སྐྱོང་དང་བཀའ་ཤག་གིས་སྤྱི་ཚོགས་ག་ཚད་དཀྲུགས་ཐུབ་པ་དེ་ཚོད་ཀྱིས་བོད་བསྟན་པ་ཆབ་སྲིད་ལ་ཕན་ཐོགས་ཤིག་ཡོང་གི་ཡོད་པར་གཟིགས་ཀྱི་ཡོད་པ་འདྲ། གནང་སྟངས་འདི་ཧ་ཅང་ཕན་ཁེ་ཅན་ཞིག་ཡིན་ཡང་སྲིད་པ་རེད། གང་ལྟར། ད་ནི་སྲིད་སྐྱོང་དང་བཀའ་ཤག་གིས་སྤྱི་ཚོགས་རྦད་དེ་དཀྲུགས་སོང་།
སྲིད་སྐྱོང་ལགས། བཀའ་བློན་ཚོ། ཉི་མ་རེ་རེར་སྐད་ཆ་བཤད་སྟངས་ཀྱི་དབྱར་དགུན་བརྗེ་སྟངས་འདིས། མང་ཚོགས་ལ་དོགས་པ་མང་པོ་ཞིག་བསླངས་སོང་། ཁྱེད་རང་ཚོར་ཡིད་ཆེས་ཇེ་སྲབ་ཏུ་འགྲོ་བཞིན་ཡོད། རྣམ་པ་ཚོས་དྲན་པ་སོས་ཀྱི་ཡོད་ཤག སྲིད་སྐྱོང་བློ་བཟང་སེང་གེའི་རིང་ལ། ཐ་སྙད་གསར་པ་ཁ་ཤས་ཐོན་ཡོད། དེ་ནི། “སྐུ་དྲག་གསར་པ།” “གཟི་བརྗིད་ཁོག་སྟོང་།” “གངས་སྐྱིད་བྱིས་བཅོལ་ཁང་།” ་་་་་་ འདི་འདྲ་རྐྱང་རེད།
བཀའ་ཤག་ལྷན་རྒྱས་ཀྱི་ཐག་གཅོད་ཡིན་ཞེས་པའི་ད་རེས་ཀྱི་གསལ་བཤད་དེས་མང་ཚོགས་ལ་གོ་བརྡ་འདི་འདྲ་ཞིག་སྤྲད་ཡོད། དེ་རྣམ་པ་ཚོའི་ཕུགས་ཀྱི་དམིགས་ཡུལ་ཨེ་ཡིན།
༡༽ སྤེན་པ་ཚེ་རིང་གཏན་འཇགས་ལས་བྱེད་མིན་སྟབས། མ་ཉེས་ཁག་གཡོག་གི་འགྲེལ་བརྗོད་བཟོས་ནས་ཁོ་རང་ནག་པོ་བཟོ་གང་ཐུབ་བྱས་ཡོད་པ་གསལ་པོ་ཆགས་ཡོད།
༢༽ སྤེན་པ་ཚེ་རིང་སྤྱི་ཚོགས་ནང་མི་མང་གི་འགོ་ཁྲིད་མི་སྣ་ཞིག་ཡིན་སྟབས་བཀའ་ཤག་གིས་དེ་རྐང་བཙུགས་ནས་འབུར་འཇོམས་བྱས་པ་ཡིན་པ་ར་འཕྲོད་ཡོད།
༣༽ ཤེས་རིག་བཀའ་བློན་གྱིས་ཨ་རིའི་དོན་ཁང་རྩིས་ལེན་བྱས་ནས་ཚུར་རྡ་སར་ཡོང་ན་མ་གཏོགས་སྲིད་སྐྱོང་ཕྱོགས་ཕེབས་གནང་བཞིན་པའི་སྐབས་སུ་དགོངས་པ་ཞུ་སྟབས་བདེ་པོ་མི་འདུག་ཅེས་བཤད་པའི་སྐད་ཆའི་དྲོད་མ་ཡལ་གོང་། བཀའ་ཤག་ལྷན་རྒྱས་ཚོགས་ནས་གསལ་བཤད་ཡི་གེ་འདི་བཀྲམས་ཡིན་ལབ་འདུག འདིའི་སྔོན་ལ་སྲིང་སྐྱོང་གིས་ཡོ་རོབ་ནས། བཀའ་ཤག་གིས་གསལ་བཤད་གང་ཡང་མི་བྱེད་པའི་ཐག་བཅད་པ་ཡིན་ལབ་ཡོད། སྐད་ཆ་འདི་ཚང་མ་ནང་འགལ་ཡིན་པ་ཤེས་ཡོད།
༤༽ སྤེན་པ་ཚེ་རིང་གིས་མ་སྒྲུབ་པ་རེད་དམ། མ་འགྲུབ་པ་རེད། དེའི་དབྱེ་བ་ཕྱེས་ནས་གསལ་བཤད་མ་གནང་བའི་དམིགས་ཡུལ་ཤེས་ཡོད།
༥༽ སྲིད་སྐྱོང་གིས་ཨ་སྒོར་ས་ཡ་གཅིག་དང་ཕྱེད་ཀ་དེ་ཐེབས་རྩ་ནས་གནང་སྦྱིན་དུ་ཐོབ་པར་བཤད་འདུག ཐེབས་རྩའི་ཡི་གེ་ན་དེ་བུ་ལོན་རེད་འདུག
༦༽ རྒྱ་རིགས་འབྲེལ་མཐུད་པ་ཀུན་དགའ་བཀྲ་ཤིས་གྲོང་ཁྱེར་ཉིག་ཡོར་ནས་བཞག་ན་བོད་གཞུང་ལ་ཕན་གྱི་ཡོད་པ་རེད་དམ་གནོད་ཀྱི་ཡོད་པ་རེད། གནོད་ཀྱི་ཡོད་ན་སྤེན་པ་ཚེ་རིང་གིས་ནོར་བ་རེད། དེ་ཡང་ཤེས་ཡོད།
༧༽ བྱ་སྤུ་གནོན་ཡོང་གི་མི་འདུག་ཟེར་བ་སྲིད་སྐྱོང་ལ་གུས་གུས་ཞུམ་ཞུམ་མ་ཞུས་པ་ཁོ་ན་ལ་གོ་བ་ལེན་དགོས་ཀྱི་ཡོད་པ་ཤེས་ཡོད།
༨༽ ཨ་སྒོར་ས་ཡ་གཅིག་དང་ཕྱེད་ཀ་དེ་གནང་སྦྱིན་རོགས་དངུལ་ཡིན་ན། གངས་སྐྱིད་ཀྱི་རྩིས་ཞིབ་ལས་ཁུངས་ལ་གནོན་ཤུགས་སྤྲད་ནས་རྩིས་ཞིབ་སྙན་ཐོ་ལ་ཐེབས་རྒྱུ་བཀག་འགོག་བྱེད་དོན་གཉིས་ནང་འགལ་ཡིན་པ་མང་ཚོགས་ཀྱིས་ཤེས་ཐུབ་ཡོད།
མདོར་ན། བཀའ་ཤག་གི་ད་རེས་ཀྱི་གསལ་བཤད་འདིས། མང་ཚོགས་མགོ་བོ་ཇེ་རྨོངས་སུ་བཏང་ཡོད། གསལ་བཤད་འདིས། མང་ཚོགས་ནང་ལ་དོན་དག་མང་པོ་ཞིག་གི་ཐད་ལ་ཡང་སྐྱར་བགྲོ་གླེང་བྱེད་པའི་ཚ་རླབས་ཤིག་འཕྱུར་བཅུག་ཡོད། གསལ་བཤད་འདི་མང་ཚོགས་འཁྲུག་ཆ་ཆེན་པོ་ཞིག་ཐེབས་པར་དམིགས་ཡོད་ན་འགྲིག་འདུག གལ་ཏེ། མང་ཚོགས་ཀྱིས་ད་ལྟའི་སྲིད་སྐྱོང་དང་བཀའ་ཤག་གི་ལས་དོན་བྱེད་ཕྱོགས་འདི་མང་ཚོགས་ལ་བརྡབ་གསིག་གི་ལས་ཀ་དང་། སྤྱི་ཚོགས་པ་གནོད་སྐྱོན་འགྲོ་བའི་ལས་ཀ་རེད་ཅེས་ངོ་རྒོལ་བྱེད་ལ་ཉེ་བར་གཏུགས་པའི་མཚམས་འདིར། ངོ་རྒོལ་གྱི་གནས་ཚུལ་མི་ཡོང་བའི་ཆེད་དུ་གསལ་བཤད་བྱས་པ་ཡིན་ན། འདི་རྦད་དེ་ནོར་འདུག
སྤེན་པ་ཚེ་རིང་གིས། ལས་དོན་མཚམས་འཇོག་ཟིན་པའི་རྗེས་ལ་གཅིག་གཅིག་གཉིས་དང་། རྒྱུ་མཚན་དཔང་རྟགས་དང་བཅས་གསལ་བཤད་བྱ་རྒྱུ་ཡིན་ལབ་འདུག སྤེན་པ་ཚེ་རིང་ཁྱེད་རང་གིས་ལས་དོན་སྒྲུབ་པའི་རིང་གི་ལས་བསྡོམས་སྙན་ཐོ་རྒྱས་པ་ཞིག་མང་ཚོགས་ལ་བཀྲམས་རོགས། དེ་འདྲ་ཞིག་ཡོང་བསྒྲགས་བྱེད་པར་ང་ཚོས་རེ་སྒུག་བྱས་ནས་བསྡད་ཡོད།
ཕྱི་གསལ་ནང་གསལ་ཞིག་ཤེས་འདོད་ཡོད། བཀའ་ཤག་ཕྱི་གསལ་ནང་གསལ་ཞིག་ཤེས་འདོད་ཡོད། སྤེལ་པ་ཚེ་རིང་ཕྱི་གསལ་ནང་གསལ་ཞིག་ཤེས་འདོད་ཡོད། སུ་ལ་ནོར་འཁྲུལ་ཡོད་པ་དེར་ང་ཚོས་ངོ་རྒོལ་བྱེད་ངེས་ཡིན། གཉིས་ཀ་ནོར་ཡོད་ན་གཉིས་ཀར་ངོ་རྒོལ་བྱེད་ངེས་ཡིན། ད་ནི་ང་ཚོ་སུ་གང་གི་རྩེད་མོ་རྩེད་ཆས་བྱེད་འཇུག་འདོད་མེད།


text:
༄༅། ། ཕྱི་ལོ་ ༢༠༡༧ ནང་རྒྱ་གར་ཆར་དུས་གྲོས་ཚོགས་འཚོགས་སྐབས་བོད་མི་མང་སྤྱི་འཐུས་ལྷན་ཚོགས་ཀྱི་སྐུ་ཚབ་ཚོགས་ཆུང་ནས་རྒྱ་གར་རྒྱལ་ས་ལྡི་ལིར་རྒྱ་གར་གྲོས་ཚོགས་འོག་མའི་འཐུས་མི་དང་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་མི་སྐུ་ཞབས་ཇོརཇ་བྷེ་ཁར་ (George Baker) མཆོག་དང་མཇལ་འཕྲད་ཀྱིས་བོད་དོན་ཞུ་སྐུལ་གནང་བ་དང་ཆབས་ཅིག་བོད་མིའི་སྒྲིག་འཛུགས་ཀྱི་གཞུང་འབྲེལ་མཛད་སྒོར་སྐུ་མགྲོན་དུ་ཕེབས་གནང་རྒྱུའི་རེ་སྐུལ་ཞུས་པ་བཞིན་ད་རེས་གསུམ་ཅུའི་དུས་དྲན་ཐེངས་ ༥༩ སྲུང་བརྩིའི་མཛད་སྒོའི་ཐོག་སྐུ་མགྲོན་གཙོ་བོར་ཕེབས་གནང་ཡོད།
དེ་ཡང་སྐུ་ཞབས་ཇོརཇ་བྷེ་ཁར་མཆོག་ཕྱི་ཟླ་ ༣ ཚེས་ ༩ ཉིན་རྡ་སར་ཕེབས་འབྱོར་གནང་བ་དང་། དེ་རྗེས་བོད་ཀྱི་སྨན་རྩིས་ཁང་དང་། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་ལ་གཟིགས་བསྐོར་ཕེབས་གནང་ཡོད། དེ་ཉིན་ཕྱི་དྲོ་ཆུ་ཚོད་ ༤།༣༠ ཐོག་བོད་མི་མང་སྤྱི་འཐུས་ལྷན་ཁང་དུ་འཚམས་གཟིགས་སུ་ཕེབས་པར་དཔལ་ལྡན་ཚོགས་གཙོ་སྦྲེལ་པོ་མཆོག་གིས་སྣེ་ལེན་མཇལ་འཕྲད་གནང་ཡོད། སྐབས་དེར་དཔལ་ལྡན་ཚོགས་གཙོ་སྦྲེལ་པོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ་དང་། ཚོགས་འདུའི་འགྲོ་ལུགས། དེ་བཞིན་ལས་དོན་བྱེད་ཕྱོགས་སོགས་ཀྱི་ཐོག་འགྲེལ་བརྗོད་གནང་རྗེས་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་དུ་ཕེབས་གནང་ཡོད།
ཕྱི་ཚེས་ ༡༠ ཉིན་རྡ་ས་ཐེག་ཆེན་ཆོས་གླིང་གཙུག་ལག་ཁང་དུ་གཞུང་འབྲེལ་གསུམ་ཅུའི་དུས་དྲན་ཐེངས་ ༥༩ སྲུང་བརྩིའི་མཛད་སྒོའི་ཐོག་སྐུ་མགྲོན་གཙོ་བོར་ཕེབས་གནང་སྟེ་གསུང་བཤད་གཟབ་རྒྱས་གནང་ཡོད།
དེ་ཉིན་ཕྱི་དྲོ་ཆུ་ཚོད་ ༦།༣༠ ཐོག་སྐུ་ཞབས་ཁོང་ལ་ཚོགས་དྲུང་ལས་ཁུངས་ནས་རྡ་ས་མེག་གྷན་བོད་ཀྱི་གསོལ་མགྲོན་ཁང་དུ་གསོལ་ཚིགས་ཤིག་འདེགས་འབུལ་ཞུས་གནང་ཡོད་པ་དང་། དེའི་སྐབས་ཐོག་མར་དཔལ་ལྡན་ཚོགས་གཙོ་སྦྲེལ་པོ་མཆོག་གིས་གསོལ་ཚིགས་ཐོག་ཕེབས་པའི་སྤྱི་འཐུས་རྒྱུན་ལས་དང་། ཚོགས་དྲུང་ལས་ཁུངས་ཀྱི་ལས་བྱེད་རྣམས་ངོ་སྤྲོད་གནང་རྗེས། ནམ་རྒྱུན་འཚོ་བའི་ནང་རང་ཉིད་ཀྱི་ཐུན་མོང་མིན་པའི་སྐད་ཡིག་བཀོལ་སྤྱོད་བྱེད་རྒྱུའི་གལ་ཆེའི་རང་བཞིན་སྐོར་དང་། དེ་བཞིན་ཁོར་ཡུག་སྲུང་སྐྱོབ་བྱེད་གལ་ཆེན་པོ་ཡིན་པའི་སྐོར། བཙན་བྱོལ་སྤྱི་ཚོགས་ནང་གི་འོས་བསྡུའི་འགྲོ་ལུགས་སོགས་བོད་མིའི་མང་གཙོའི་འཕེལ་རིམ་ཐོག་བགྲོ་གླེང་ལྷུགས་པོ་གནང་ཡོད། སྐབས་དེར་ཁོང་གིས་ཤིང་ནགས་སོགས་གཅོད་འབྲེགས་ཀྱིས་ཕྱི་དངོས་པོའི་ཨར་ལས་འཛུགས་བསྐྲུན་བྱེད་པ་དེ་ཡར་རྒྱས་མིན་པ་མ་ཟད། དེས་འབྱུང་འགྱུར་ཁོར་ཡུག་ལ་དེ་བས་གནོད་སྐྱོན་ཚབས་ཆེ་བཟོ་བ་དང་། རང་བྱུང་ཁོར་ཡུག་གི་སྣོད་བཅུད་ལའང་དོ་ཕོག་འགྲོ་ཡི་ཡོད་པ་སོགས་གསུངས་གནང་སོང་།
དེ་ནས་དཔལ་ལྡན་ཚོགས་གཙོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་སྐུ་ཞབས་ཇོརཇ་བྷེ་ཁར་མཆོག་ལ་སངས་རྒྱས་བཅོམ་ལྡན་འདས་ཀྱི་སྐུ་ཐང་ཞིག་ཕྱག་རྟགས་སུ་ཕུལ་གནང་ཡོད་པ་བཅས་ཀྱི་གནས་ཚུལ་དུ། །


text:
བོད་ལྗོངས་བདེ་འཇགས་དགོས་ན་བཙན་བྱོལ་བོད་གཞུང་གི་དགོས་འདུན་ལ་མྱུར་དུ་དང་ལེན་བྱེད་དགོས།
གཅན་བཟོད་རྒྱམ་པས་
༡༽ དེང་སྐབས་རྒྱ་རིགས་ཚོས་བོད་ཐོག་ལྟ་སྟངས།
ང་རང་རྒྱུན་དུ་དྲ་ཁང་དུ་སོང་སྟེ་རྒྱལ་ཁབ་དང་མི་རིགས་འདྲ་མིན་ལ་ལབ་གླེང་སྣ་ཚོགས་བྱེད་པར་ཧ་ཅང་དགའ་ཞིང༌། ལྷག་པར་དུ་ད་ལོའི་གསུམ་པའི་བཅུ་བཞིའི་དོན་རྐྱེན་བྱུང་བ་ནས་བཟུང་དུས་ཚོད་སྟོང་པ་ནམ་ཡོད་ལ་དྲ་ཁང་དུ་འགྲོ་བཞིན་ཡོད། ཉིན་གཅིག་ལ་དྲ་ཁང་དུ་མ་སོང་ཚེ་སེམས་མི་བདེ་བའམ་ལས་དོན་ཆེན་པོ་ཞིག་བརྗེད་བསྡད་པའི་སྣང་བ་ཞིག་འདུག དྲ་ ལམ་ཁག་ནས་བོད་མི་དམར་གསད་བྱས་པའི་འདྲ་པར་དང་བོད་ས་སྟོད་སྨད་བར་གསུམ་ནས་རྒྱ་ གཞུང་ལ་ངོ་རྒོལ་བྱེད་བཞིན་པའི་པར་རིས་འདྲ་མིན་དང་འཛམ་གླིང་གང་ས་ནས་རྒྱའི་ གཞུང་ཚབ་ཁང་གི་མདུན་དུ་ངོ་རྒོལ་སྐད་འབོད་བྱེད་པའི་གནས་ཚུལ་དང་འབྲེལ་བའི་ གསར་འགྱུར་སོགས་མཐོང་ཚེ་མིག་ཆུ་དབང་མེད་དུ་ཤོར་བ་དང༌། རྒྱ་ ནག་གཞུང་གིས་རྫུན་བཟོ་བྱས་པའི་གསར་འགྱུར་དང་པར་རིས་སོགས་ཀྱང་འཚང་ཁ་ཤིག་ཤིག་ གིས་གཅིག་ཐོན་གཉིས་ཐོན་བྱེད་ཀྱིན་པ་ལས་ཆེས་ཡ་མཚན་དགོས་པ་ཞིག་ནི་ད་ལོའི་བོད་ ནང་རྒྱ་གཞུང་ལ་རྒོལ་བའི་ལས་འགུལ་དེའི་རྒྱབ་ན་ཏཱ་ལའི་བླ་མ་ཡོད་ཚུལ་དང༌། ལྷ་སར་བོད་མིས་དྲག་པོའི་བྱ་སྤྱོད་སྤེལ་ཏེ་རྒྱ་མིར་གསོད་རྡུང་དང་བཅོམ་འཕྲོག་སྟོར་གསུམ་བྱས་པ། བོད་ པ་ཚོ་ཨལ་ཁེ་ཌ་འཇིགས་སྐུལ་བར་འབྲེལ་བ་ཡོད་སྐོར་སོགས་ཤིན་ཧྭ་བརྙན་འཕྲིན་དང་ གསར་འགྱུར་སོགས་སུ་སེམས་ལ་མ་དྲན་པའི་མ་བྱས་རྫུན་བཟོ་གསལ་བསྒྲགས་བྱེད་བཞིན་ པ་དང༌། དེས་ རྐྱེན་བྱས་ཏེ་རྒྱ་ནག་ནང་སྡོད་རྒྱ་རིགས་གཙོས་ཕྱི་སྡོད་རྒྱ་རིགས་སློབ་མ་སྟོང་ ཕྲག་མང་པོས་རྒྱ་གཞུང་གིས་ཟེར་རྗེས་འབྲངས་ཏེ་བོད་མི་དང་བོད་དོན་རྒྱབ་སྐྱོར་ ཚོགས་པ་ཁག་དང༌། ལྷག་ པར་དུ་ཏཱ་ལར་ངོ་རྒོལ་སྐད་འབོད་དང་དགག་རྒྱག་རྩོམ་འཆལ་བརྒྱ་ཕྲག་མང་པོ་སྤེལ་ བཞིན་པ་ནི་རྒྱ་ནག་དམར་པོའི་གཞུང་གིས་ནམ་མཁར་མི་ཤོང་བའི་ནག་ཉེས་ཆེན་པོ་ཞིག་ བཟོས་པ་མ་ཟད། རྩོམ་པ་པོ་དེ་དག་གི་ངོ་ཚ་ཞིག་ཀྱང་ཅི་ལ་མིན་ཏེ། རྒྱ་རིགས་སློབ་མ་དང་ཤེས་ཡོན་པ་ཡིན་ཟེར་བ་དེ་ཚོས་ཤེས་བཞིན་དུ་རྒྱ་གཞུང་གི་ངོ་ཚ་བྲལ་བའི་རྫུན་རྗེས་འབྲངས་དོན་ཅི་ཡིན་ནམ། (more…)


text:
སེ་ར་ཐེག་ཆེན་གླིང་།
ཆོས་སྡེ་ཆེན་པོ་སེ་ར་ཐེག་ཆེན་གླིང་ནི་གྲོང་ཁྱེར་ལྷ་སའི་བྱང་ངོས་མཚམས་སུ་རྒྱབ་རི་གླང་པོ་ཆེ་ཉལ་བ་ལྟ་བུ་དང་། དེའི་རི་རྒྱུད་དུ་གདུགས་ལྟ་བུའི་རི་བོ་མཐོ་ལ་མཛེས་པ། མཐའ་སྐོར་དུ་ཉམས་དགའི་དབེན་པའི་རི་ཁྲོད་ཀྱིས་བསྐོར་བའི་དབུས་སུ་ཆགས་ཤིང་།ཤིང་སེ་བའི་ར་བས་བསྐོར་བས་ན་སེ་ར་ཞེས་བརྗོད། དེ་ནི་རྗེ་ཙོང་ཁ་པའི་དངོས་སློབ་བྱམས་ཆེན་ཆོས་རྗེ་ཤཱཀྱ་ཡེ་ཤེས (སྤྱི་ལོ་༡༣༥༤-༡༤༣༥) ཀྱིས་བོད་རབ་བྱུང་བདུན་པའི་ས་མོ་ཕག་སྤྱི་ལོ་༡༤༡༩ལོར་ཕྱག་བཏབ། དེ་ནི་གདན་ས་སེ་འབྲས་དགེ་གསུམ་གྱི་ནང་ནས་འདེབས་ཕྱི་མ་དེ་ཡིན། ཕྱག་འདེབས་པ་པོ་བྱམས་ཆེན་ཆོས་རྗེ་ཤཱཀྱ་ཡེ་ཤེས་ནི་བོད་རབ་བྱུང་དྲུག་པའི་ཆུ་འབྲུག་སྤྱི་ལོ་༡༣༥༢ལོར་ལྷ་སའི་ཤར་ཕྱོགས་ཚལ་གུང་ཐང་དུ་སྐུ་འཁྲུངས། རབ་ཏུ་བྱུང་སྟེ་མཚན་ཤཱཀྱ་ཡེ་ཤེས་སུ་གསོལ།ཡི་གེ་འབྲི་ཀློག་སོགས་རིག་པའི་གནས་ལ་སྦྱངས་བརྩོན་ཆེ་བ་དང་། དུས་ཕྱིས་རྗེ་རིན་པོ་ཆེའི་གསོལ་བ་འདྲེན་མཁན་དང་ཆབས་ཅིག་ལོ་མང་རིང་ཉེ་གནས་ཀྱང་མཛད་དེ་དད་གུས་ཆེ་ཞིང་བཀའ་བཞིན་སྒྲུབ་པ་དང་། མདོ་སྔགས་ཀྱི་ཆོས་མང་དུ་གསན་ཏེ་མཁས་པར་གྱུར། མིང་གཡུང་ལེ་སྲིད་ལོ་བདུན་པར་རྒྱ་ནག་ཏཱ་མིང་རྒྱལ་པོས་རྗེ་ཙོང་ཁ་པ་ཆེན་པོ་གདན་ཞུ་ཐེངས་གཉིས་བྱས་ཀྱང་མ་བྱོན་སྟབས་ཕྱི་མར་རྗེ་ཉིད་དང་དབྱེར་མེད་ཀྱི་དངོས་སློབ་གཅིག་དབུ་བླར་གཏོང་གདོས་ཞུས་པ་བཞིན་བྱམས་ཆེན་ཆོས་རྗེ་ཤཱཀྱ་ཡེ་ཤེས་དགུང་ལོ་རེ་གཅིག་བོད་ཤིང་རྟ་སྤྱི་ལོ་༡༤༡༤ལོར་ལི་ཐང་བརྒྱུད་རྒྱ་ཡུལ་དུ་ཕེབས།ལོ་དེའི་ཟླ་བ་བཅུ་གཉིས་པའི་ནང་པེ་ཅིང་དུ་ཕེབས་ནས་ཕཱ་ཤིན་དིན་གྱི་ཕོ་བྲང་དུ་རྒྱལ་པོ་དང་མཇལ། རྒྱལ་པོ་ཐུགས་དགྱེས་ནས་བཀུར་སྟི་སྟོན་མོ་གཟབ་ཅིང་རྒྱས་པར་མཛད། བོད་ཤིང་ལུག་ཟླ༢ཚེས༩སྤྱི་ལོ་༡༤༡༥ནས་བརྩམས་ཏེ་ཟླ་བ་གསུམ་གྱི་བར་གསང་བདེ་འཇིགས་གསུམ།ཕྱག་རྡོར་འཁོར་ཆེན། སྨན་བླ་རྣམས་ཀྱི་སྒྲུབ་མཆོད་སོགས་རྒྱས་པར་མཛད་པས་རྟགས་ཁྱད་པར་ཅན་བྱུང་།གཞན་ཡང་གོང་མ་སྐུ་བསྙུངས་ནས་མ་བདེ་བར་གྱུར་པ་ལ་བཅོས་ཐབས་དང་། རྗེས་གནང་མཛད་པས་བསྙུན་གཞི་ལས་གྲོལ་སྟབས་གོང་མ་ཤིན་ཏུ་དགྱེས་ནས་?ཐམས་ཅད་མཁྱེན་པའི་བློ་གསལ་བ།འགྲོ་ཀུན་སྐྱོབ་པའི་བྱམས་པ་ཆེ་བ། རྒྱལ་ཁམས་མཐའ་དག་བདེ་ལ་་འགོད་པ། ཀུན་གྱི་སྤྱི་བོར་དབང་བསྐུར་བ། ནུབ་ཕྱོགས་སངས་རྒྱས་ཀྱི་སྲས།ཆབ་སྲིད་བདེ་ཞིང་བསྟན་པ་གནས་པར་བྱེད་པའི་བླ་མ་ཆེན་པོ་ཏཱ་གུ་ཤྲཱི་བྱམས་ཆེན་ཆོས་རྗེ་ཞེས་གཟེངས་བསྟོད་ཀྱི་མཚན་དང་གསེར་གྱི་ཐམ་ག་བཅས་བསྩལ།དེ་རྗེས་རྒྱལ་པོར་དབང་བསྐུར་ཆོས་གསུངས། རྒྱལ་པོ་སྙིང་ནས་དད་དེ་བསྙེན་བཀུར་རྒྱ་ཆེར་མཛད། བོད་རབ་བྱུང་བདུན་པའི་མེ་སྤྲེལ་སྤྱི་ལོ་༡༤༡༦ལོའི་ཟླ་ལྔ་པར་བོད་ཀྱི་ཕྱོགས་སུ་ཞལ་བསྒྱུར།རྗེ་རིན་པོ་ཆེ་དང་མཇལ། གོང་མས་གནང་བའི་གནས་བརྟན་བཅུ་དྲུག་གི་སེའུ་ཐང་སོགས་ཕུལ། དེ་ནས་བདག་ཉིད་ཆེན་པོ་ཙོང་ཁ་པ་སེ་ར་ཆོས་སྡིངས་སུ་ཕེབས་སྐབས་རྗེ་འདི་པར་ཆོས་སྡེ་ཞིག་འདེབས་དགོས་པའི་བཀའ་བཀོད་བཞིན་ས་ཕག་སྤྱི་ལོ་༡༤༡༩ལོར་སྣེའུ་དཔོན་ནས་མཐུན་རྐྱེན་གང་དགོས་སྦྱར་ཏེ་གཙུག་ལག་ཁང་གི་རྨང་བཏིངས་ནས་སྤྱིལ་བུ་སོགས་རིམ་གྱིས་བཏབ། དེ་ནས་སླར་ཡང་གོང་མ་ཡུང་ལོ་རྒྱལ་པོའི་གདན་ཞུ་བ་འབྱོར་ནས་རྗེ་ཙོང་ཁ་པའི་དངོས་སློབ་ཆོས་རྗེ་དར་རྒྱས་བཟང་པོ་སེ་རའི་གདན་པ་བར་བསྐོ་གཞག་གནང་ནས་ཤིང་འབྲུག་སྤྱི་ལོ་༡༤༢༤ ལོར་ནང་སར་ལན་གཉིས་པ་ཕེབས།གོང་མའི་ཕོ་བྲང་གི་ཁད་ཉེར་འབྱོར་སྐབས་གོང་མ་སྐུ་གཤེགས། འོན་ཀྱང་སྲས་ཟོན་དེས་ཡབ་རྒྱལ་པོ་ལས་ཀྱང་ལྷག་པའི་གུས་འདུད་མཛད། ཤི་འབྲུག་ནས་ལོ་ངོ་བཅུ་གཉིས་ཙམ་གྱི་རིང་མཛད་འཕྲིན་བསྐྱངས་ཏེ་ཤིང་ཡོས་སྤྱི་ལོ་༡༤༣༥ལོ་བུ་ཆེན་ཀོའོ་ཤིང་ཨ་མོ་ག་དང་།བསོད་ནམས་ཤེས་རབ་གཉིས་ལ་ཞལ་བཀོད་གནང་ནས་བོད་ཕྱོགས་སུ་ཆིབས་ཁ་བསྒྱུར་བའི་ལམ་བར་མཛོ་མོ་སྒར་ཞེས་པའི་ས་གནས་སུ་དགུང་གྲངས་གྱ་གཉིས་བཞེས་པ་སྤྱི་ལོ༡༤༣༥ལོའི་ཟླ་༡༠ཚེས་༢༤ཉིན་སྐུ་གཤེགས།
དཔལ་ལྡན་འབྲས་སྤུངས་དགོན།
དཔལ་ལྡན་འབྲས་དཀར་སྤུངས་པའི་ཆོས་སྡེ་འདི་ནི་གྲོང་ཁྱེར་ལྷ་སའི་ནུབ་ངོས་མཚམས་ཀྱི་རི་འདབས་སུ་ཆགས་ཡོད།དེ་ནི་འཇམ་མགོན་ཆོས་ཀྱི་རྒྱལ་པོའི་དངོས་སློབ་འཕྲིན་ལས་ནམ་མཁའ་དང་མཉམ་པའི་བུ་ཆེན་བཞིའི་ཡ་རྒྱལ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་(སྤྱི་ལོ་༡༣༧༩-༡༤༤༩)གྱིས་སྤྱི་ལོ་༡༤༡༦ལོར་ཕྱག་བཏབ།དེ་ཡང་རྒྱལ་རི་དགེ་མཁར་རྒྱུ་སྐར་བཀྲ་བ་ལྟ་བུའི་དབུས་སུ་འབྲས་ས་ལུ་སྲུངས་པ་དང་གཉིས་སུ་མེད་པའི་ཁྱད་ཆོས་ལྡན་པའི་དགོན་པ་འདི་གསེར་འོད་རབ་ཏུ་འཕྲོ་བའི་རྒྱ་ཕིབས་དང་།གཉྫི་ར།གདུགས།རྒྱལ་མཚན་གྱིས་བརྒྱན་པ།འདུ་ཁང་།གཙང་ཁང་།གཙུག་ལག་ཁང་རྣམས་མཐོ་ཞིང་བརྗིད་ཆགས་པ།གྲྭ་སྤྱིལ་རྣམས་རྡོ་ཐལ་དཀར་པོས་མཛེས་པར་སྤྲས་ཤིང་།གཞི་རྒྱ་ཆེ་ལ་ཁོར་ཡུག་ལྕགས་རིས་ཡོངས་སུ་བསྐོར་བ་ཞིག་ཡོད།དེ་ལྟར་ཆོས་སྡེ་ཆེན་པོ་འདི་ཐོག་མར་གཞི་བཙུགས་པ་ནས་བཟུང་སྣེའུ་རྫོང་དཔོན་ནམ་མཁའ་བཟང་པོས་སྦྱིན་བདག་མཛད་དེ་ཚོགས་ཆེན་འདུ་ཁང་དང་།སྔགས་ཁང་རྟེན་དང་བརྟེན་པ་བཅས་པ་དང་གྲྭ་སྤྱི་ལ་སོགས་མང་དུ་བསྐྲུན།ཆོས་སྡེ་ཆེན་པོ་འདི་ནི་སྐུ་གསུང་ཐུགས་ཀྱི་རྟེན་བཞུགས་ཚུལ་རགས་རིམ་ཞིག་བརྗོད་ན།ཐོག་མར་འདུ་ཁང་ཆེན་པོའི་རྒྱབ་ཏུ་འཇམ་དབྱངས་ཆོས་རྗེའི་ཐོག་མའི་བཞུགས་ཡུལ་རབ་གཤོང་སྤྱི་ལ་བུ་དང་།དེའི་འགྲམ་དུ་ཐོག་མའི་དགེ་འདུན་བདུན་གྱི་འདུ་ཁང་།(ད་ལྟ་འཇམ་དབྱང་ལྷ་ཁང་དུ་གྲགས་)དུ་རྟེན་གཙོ་འཇམ་དབྱངས་རིམ་བྱོན་གྱི་སྐུ་བརྙན་ཡོད་པ་དང་།ལྷ་ཁང་དེའི་མདུན་ཕྱོགས་སུ་གཞིས་ཀ་སྣེའུ་དཔོན་ནམ་མཁའ་བཟང་ཁུ་དབོན་གྱིས་ཐོག་མའི་སྦྱིན་བདག་མཛད་ནས་བཞེངས་པའི་འདུ་ཁང་དང་།དེའི་དྲི་གཙང་ཁང་གསུམ་ནང་རྟེན་དང་བཅས་ཡོད་པའི་གཙང་ཁང་དབུས་མའི་ནང་དུ་དུས་གསུམ་སངས་རྒྱས་ཀྱི་གསེར་སྐུ་ལ་བྱང་སེམས་ཉེ་བའི་སྲས་བརྒྱད་ཀྱིས་བསྐོར་བ་བཞུགས་པ་དང་།རྗེ་རིན་པོ་ཆེའི་སྐུ་བརྙན་གསེར་ཟངས་ལས་གྲུབ་པ་ཐིག་ཚད་མ་དང་།འཇམ་དབྱངས་ཆོས་རྗེའི་སྐུ་བརྙན།ཏྰ་ལའི་བླ་མ་སྐུ་ཕྲེང་གཉིས་པ་དགེ་འདུན་རྒྱ་མཚོའི་སྐུ་བརྙན་རྣམས་བཞུགས།ཚོགས་ཆེན་འདུ་ཁང་གི་ཡང་ཐོད་བྱམས་ཁང་རྙིང་ཁར་རྒྱལ་བའི་མི་ཕམ་པ་དགུང་བརྒྱད་པའི་ཚད།སྐུ་རྒྱུ་གསེར་ཟངས་ལས་གྲུབ་པ་ལོངས་སྐུའི་ཆ་ལུགས་ཅན་བཞུགས།དེའི་ནང་རྟེན་དུ་ཆོས་ཀྱི་རྒྱལ་པོ་ཙོང་ཁ་པའི་དབུ་ལོ་དང་།འཕགས་པ་ཐོག་མེད་ཀྱི་དབུ་ལོ་དང་།སྤྱན་རས་གཟིགས་ཁ་སརྤ་ཎིའི་སྐུ་བརྙན་རྒྱ་གར་མ།མགུལ་དུ་ཆོས་ཀྱི་རྒྱལ་པོ་ཙོང་ཁ་པ་ཆེན་པོར་ཀླུའི་རྒྱལ་པོས་ཕུལ་བར་གྲགས་པའི་དུང་དཀར་གཡས་འཁྱིལ་གསུམ་འབྲེལ་རྟེན་འབྲེལ་སྙིང་པོས་བརྒྱན་པ་ངོ་མཚར་ཅན།ཐུགས་ཀར་རྒྱལ་པོ་གཞོན་ནུ་དོན་གྲུབ་ཀྱི་དབུ་རྒྱན་དང་།ཤེལ་སྒ་རིན་ཆེན་སྤུངས་པ་མཁའ་འགྲོ་བྱེ་བ་འབུམ་གྱི་དབུ་སྐྲ་ཉག་མར་རེ་རེ་ལས་གྲུབ་པའི་ཞྭ་ནག་གསེར་གདོང་མ།ཇོ་བོ་ཆེན་པོའི་སྟག་གི་བཞུགས་གདན་སྤོས་ཀྱིས་བགོས་པ།དཔལ་ནཱ་རོ་པའི་གདུགས་དཀར་གསེར་གྱི་ཡུ་བ་ཅན་མར་པ་ལ་བསྩལ་བ།མི་ལ་བཞད་པ་རྡོ་རྗེའི་ཟྭའི་ཁོག་མ།གེ་སར་རྒྱལ་པོའི་འཁོར་གསུམ་སག་ཐག་རྗེ་ཙོང་ཁ་པ་ཆེན་པོའི་ན་བཟའ་ཆ་ཚང་།འཕགས་པ་ཐོགས་མེད་ཀྱི་སྐུ་ཆོས།རྣམ་སྲས་མདུང་དམར་ཅན་གྱི་མདུང་།གཟུངས་ཆེན་སྡེ་ལྔ་ལ་སོགས་པ་གསེར་ཟངས་སྦྱངས་མཚོ་མས་བྲིས་པ་སོགས་ཆོས་སྐུའི་རིང་བསྲེལ་མང་དུ་བཞུགས་པ་བཅས་སྲིད་ཞིའི་དགེ་ལེགས་ཀྱི་དངོས་པོ་ཐམས་ཅད་གཅིག་ཏུ་སྤུངས་པ་འདི་ལ་རྗེ་བདག་ཉིད་ཆེན་པོས་རབ་གནས་མཛད་དེ་སྐྱེ་རྒུ་ཀུན་གྱིས་མཐོང་བ་ཙམ་དུ་གྲོལ་བས་བྱམས་པ་མཐོང་གྲོལ་མ་ཞེས་མཚན་གསོལ།
འབྲོག་རི་བོ་དགའ་ལྡན་རྣམ་པར་རྒྱལ་བའི་གླིང་།
འབྲོག་རི་བོ་དགའ་ལྡན་རྣམ་པར་རྒྱལ་བའི་གླིང་ཞེས་པ་འདི་ནི་ལྷ་ས་གྲོང་ཁྱེར་གྱི་ཤར་ཕྱོགས་སྤྱི་ལེ་བཞི་བཅུ་འདས་པའི་སྟག་རྩེ་རྫོང་ཁོངས་ཀྱི་འབྲོག་རི་བོ་ཆེ་ཞེས་པའི་གནས་སུ་ཆགས་ཡོད། འདི་ནི་རྗེ་ཙོང་ཁ་པ་ཆེན་པོས་བོད་རབ་བྱུང་བདུན་པའི་ས་གླང་སྤྱི་ལོ་༡༤༠༩ལོར་ཆོ་འཕྲུལ་སྨོན་ལམ་ཆེན་མོ་གྲོལ་མ་ཐག་སློབ་མ་ཉུང་ཤས་དང་བཅས་གནས་དེར་ཕེབས་ནས་བརྟག་པར་མཛད་པས་གནམ་ས་གང་ལ་དཔྱད་ཀྱང་བཤད་སྒྲུབ་འཆད་ཉན་འཕེལ་བའི་གནས་བཟང་པོར་གཟིགས་ནས་ས་དེར་དགོན་པ་འདེབས་པའི་ལྗཊ་བཀོད་གནང་བ་ལྟར་སྲས་ཀྱི་ཐུ་བོ་རྒྱལ་ཚབ་དར་མ་རིན་ཆེན་དང་། འདུལ་འཛིན་གྲགས་པ་རྒྱལ་མཚན་གཉིས་ནས་དགེ་འདུན་ལྔ་བརྒྱ་ཙམ་ཁྲིད་པ་དང་། དེའི་ཉེ་སྐོར་གྱི་སྐྱ་བཙུན་དང་སྡེ་པ་རྣམས་ཀྱིས་ཀྱང་དང་བ་ཆེན་པོས་ཞབས་འདེཊ་ཞུས་པར་བརྟེན་ལོ་དེ་རང་ལ་གཟིམ་ཁང་གི་ཐོག་དྲངས་བྲང་ཁང་ (གྲྭ་ཤག་) བདུན་ཅུ་ལྷག་ཙམ་རྫོཊ་པར་གྲུབ་ལ་གཞི་བཏིང་བའང་བརྒྱ་ཕྲག་བརྒལ། བོད་རབ་བྱུང་བདུན་པའི་མེ་བྱ་སྤྱི་ལོ་༡༤༡༧ ལོར་རྗེའི་ལྗགས་བཀོད་བཞིན་ཡངས་པ་ཅན་གྱི་ནང་དུ་གཙང་ཁང་དང་། མགོན་ཁང་། ཁྱམས་ཀ་བ་བདུན་ཅུའི་ས། སྒྲུབ་མཆོད་ཁང་བཅས་གྲུབ། ལྕགས་བྱི་སྤྱི་ལོ་༡༤༢༠ལོར་རྒྱལ་ཚབ་ཆོས་རྗེ་དང་། འདུལ་འཛིན་གཉིས་ནས་རྗེའི་སྐུ་གདུང་རིན་པོ་ཆེ་ནང་རྟེན་དུ་བཞུཊ་པའི་གསེར་གདུང་ཁང་བཞེངས། དགོན་པ་འདིར་ཚོཊ་ཆེན་འདུ་ཁང་གཅིག་དང་། གྲྭ་ཚང་གཉིས།(ཤར་རྩེ་དང་བྱང་རྩེ་)ཁང་ཚན་ཉི་ཤུ་རྩ་གསུམ་དེ་བཞིན་ཡངས་པ་ཅན་དང་། ལི་མ་ལྷ་ཁང་། བླ་མ་ལྷ་ཁང་། ཁྲི་ཐིག་ཁང་། ལྔ་མཆོད་ཁང་། བྱང་རྩེའི་གཟིམ་ཁང་། པར་ཁང་སོགས་ཡོད་ཅིང་དགོན་པའི་དབྱིབས་རི་ལྡེབས་སུ་ཆགས་སྟབས་ཐོག་བརྩེགས་སུ་གནས་ཏེ་རས་གཞི་ཡངས་པ་ལ་པིར་གྱིས་བྲིས་པ་ལྟར་མངོན་ལ་གདན་སའི་མིང་ལ་ལྷོ་བྲག་གྲུབ་ཆེན་ལས་ཀྱི་རྡོ་རྗེས་ལུང་བསྟན་པ་ལྟར་དགའ་ལྡན་ཞེས་མིང་བཏགས་ཏེ་དགེ་ལུགས་པའི་མ་དགོན་ནམ་གདན་ས་ཆེན་པོ་བཞིའི་ཡ་གྱལ་དུ་གཏོགས། དགོན་འདིའི་འདུ་ཁང་དང་ལྷ་ཁང་ལ་སོགས་པ་སོ་སོའི་ནང་བཞུཊ་སུ་གསོལ་བའི་སྐུ་གསུང་ཐུགས་རྟེན་སྐོར་མདོ་ཙམ་ཞུས་ན། ཚོགས་ཆེན་འདུ་ཁང་ནི་དགེ་འདུན་སུམ་སྟོང་ལྷག་ཤོང་བའི་རྒྱ་ཁྱོན་ཆེ་བ་ཞིག་ཡིན་ཞིང་དེའི་ནང་གི་རྟེན་གཅོ་གསེར་ཟངས་ལས་གྲུབ་པའི་ཙོང་ཁ་པའི་སྐུ་བརྙན་ཆེ་བ་དང་། བྱམས་པའི་གསེར་སྐུ་ཆེ་བ།འདུ་ཁང་ཆེ་མོའི་སྦུག་ཏུ་དགའ་ལྡན་གསེར་ཁྲི་ཞེས་སུ་གྲགས་པ་ཙོང་ཁ་པ་ཆེན་པོའི་བཞུགས་ཁྲི་དང་།གསེར་ཁྲིའི་དབུ་ཐོད་དུ་དགའ་ལྡན་ལྷ་བརྒྱའི་ཞིང་བཀོད། དེ་བཞིན་མི་དབང་ཕོ་ལྷས་བཞེངས་པའི་གསེར་ཁྲིའི་སྟེང་གི་གསེར་ཟངས་ཀྱི་རྒྱ་ཕིབས་ཆེ་ལེགས་བཟོ་དབྱིབས་ཕུན་སུམ་ཚོགས་པ་དང་། དེའི་འོག་ཏུ་གསེར་སྦྱངས་བཙོ་མ་འབའ་ཞིག་ལས་བྲིས་པའི་བཀའ་འགྱུར་དང་བསྟན་འགྱུར་ཆ་ཚང་འཛམ་གླིང་གཡས་བཞག་ཏུ་གྲགས་པ་དེ་ཡོད། ཡངས་ཅན་གཙུག་ལག་ཁང་ནང་གི་རྟེན་གཙོ་ནི་ཙོང་ཁ་པའི་སྐུ་གདུང་བཞུགས་པའི་གསེར་གདུང་ཡིན། དེ་ནི་རབ་བྱུང་བདུན་པའི་ས་ཕག་སྤྱི་ལོ་༡༤༡༩ལོར་ཐོག་མར་རྒྱལ་ཚབ་དང་འདུལ་འཛིན་གཉིས་ཀྱིས་རྒྱུ་དངུལ་བྲེ་ཆེན་བཅོ་བརྒྱད་ལྷག་ཙམ་ལ་ཕྲ་རྒྱན་ཕུན་སུམ་ཚོཊ་པ་སྤྲས་ཏེ་རྣམ་རྒྱལ་མཆོད་རྟེན་གྱི་དབྱིབས་སུ་བཞེངས།ཕྱིས་སུ་རབ་བྱུང་བཅུ་གཉིས་པའི་ནང་ཁྲི་ཐོག་ལྔ་བཅུ་པ་བྱ་བྲལ་དགེ་འདུན་ཕུན་ཚོགས་ཀྱིས་དངུལ་གདུང་གི་ཕྱི་ནས་གསེར་སྦྱངས་བརྡུངས་ཀྱིས་བཏུམས་ཏེ་གསེར་གདུང་དུ་བསྒྱུར།དེ་རྗེས་རབ་བྱུང་བཅོ་ལྔ་བའི་ལྕཊ་བྱ་སྤྱི་ལོ་༡༩༢༡ལོའི་ནང་ཏཱ་ལའི་བླ་མ་སྐུ་ཕྲེང་བཅུ་གསུམ་པས་དགའ་ལྡན་ཁྲི་ཐོག་དགུ་བཅུ་པ་བྱམས་པ་ཆོས་གྲཊ་བྱ་བ་གཙོ་བོར་བསྐོ་འཛུགས་མཛད་དེ་གསེར་གདུང་ཉམས་གསོ་མཛད་པས་སྔར་ལས་ལྷག་པའི་བཟོ་བཀོད་ཕུན་སུམ་ཚོགས་པར་གྱུར། གསེར་གདུང་གི་གཡས་གཡོན་དུ་རྒྱལ་ཚབ་དར་མ་རིན་ཆེན་དང་མཁས་གྲུབ་རྗེ་སོགས་འཇམ་དབྱངས་གཙང་པ་བདུན་བརྒྱུད་ལ་སོཊ་པའི་གདུང་རྟེན་དང་། རྗེ་རང་གི་ཐུགས་དམ་གྱི་རྟེན་བྱིན་ཅན་སྐུ་རྒྱ་གར་མ་རྒྱ་ནག་མ་གཉིས་བཅས་བཞུགས་ཡོད་ལ་གསེར་གདུང་ཁང་ནང་དུ་གསང་འདུས་མི་བསྐྱོད་པ་དང་། འཕགས་པའི་གནས་བརྟན་བཅུ་དྲུག རྒྱལ་ཆེན་བཞི་དང་བཅས་པའི་སེའུ་ཐང་(དགའ་ལྡན་སེའུ་ཐང་)སྐུ་ངོ་མཚར་ཅན་བཞུགས། དེ་རྣམས་ནི་རྒྱ་ནག་གོང་མ་ཏཱ་མིང་གི་སྲས་ཟོན་ཏི་ཡིས་རང་གི་ཏི་ཤི་སེ་ར་བྱམས་ཆེན་ཆོས་རྗེའི་་སློབ་མ་ཨ་མོ་གྷ་དང་བསོད་ནམས་ཤེས་རབ་གཉིས་ལ་ཕུལ་བ་དང་ཁོང་རྣམ་གཉིས་ཀྱིས་གསེར་གདུང་ཁང་ལ་ཕུལ་བ་ཡིན།
རྩོམ་སྒྲིག་པ། རིག་འཛིན་ཚེ་རིང་།


text:
ཆོས་ལུགས་ཁག་གི་བླ་ཆེན་ལྷན་ཚོགས་ཐོག་འབྲི་གུང་སྐྱབས་མགོན་མཆོག་གིས་བླ་ཆེན་རྣམ་པས་ཆོས་ལུགས་གཅིག་པུ་ཙམ་མིན་པར་ཁོར་ཡུག་སྲུང་སྐྱོབ་ཐད་ལའང་ཐུགས་འཁུར་ཆེ་བཞེས་གནང་རྒྱུ་གལ་ཆེན་པོ་ཡིན་སྐོར་གསུངས་འདུག
འདི་གར་མཁན་པོ་རང་གྲོལ་ལགས་ནས་གནས་ཚུལ་མཁོ་སྤྲོད་གནང་བ་ལྟར་ན། དེ་རིང་རྒྱ་གར་གྱི་རྒྱལ་ས་ལྡི་ལིའི་(India Habitat Centre)ལྟེ་གནས་སུ། ཧིན་རྡུའི་ཆོས་ཚོགས་(Hindu Dharma Achara Sabha)ཀྱི་གོ་སྒྲིག་འོག ཆོས་ལུགས་ཁག་གི་བཞུགས་མོལ་ཚོགས་འདུ་(Interfaith Round Table)ཞེས་པའི་རྒྱ་གར་རྒྱལ་ཡོངས་ཀྱི་ཆོས་ལུགས་ཆེ་ཁག་ཧིན་རྡུ་གཙོས་ཁ་ཆེ་དང་སིག ཇེའུ། ཡེ་ཤུ་ཆོས་ལུགས་བཅས་ཀྱི་བླ་ཆེན་རྣམ་པ་འདུ་འཛོམས་ཀྱིས་ཚོགས་ཆེན་ཞིག་སྐོང་གནང་ཡོད་པ་རེད། ཆོས་ལུགས་འདྲ་མིན་གྱི་ཚོགས་འདུ་དེའི་ཐོག་གདན་ཞུ་གསོལ་འདེབས་ཞུས་པ་ལྟར། བོད་བརྒྱུད་ནང་བསྟན་གྱི་སྐུ་ཚབ་འབྲི་གུང་༧སྐྱབས་མགོན་ཆེ་ཚང་འཕྲིན་ལས་ལྷུན་གྲུབ་མཆོག་ཕེབས་ཡོད་འདུག
ཆོས་ལུགས་འདྲ་མིན་གྱི་ཚོགས་འདུ་དེའི་ཐོག་འབྲི་གུང་༧སྐྱབས་མགོན་མཆོག་གིས། ཆོས་ལུགས་འདྲ་མིན་གྱི་བླ་ཆེན་རྣམས་འབར་མའི་རྒྱལ་ས་ཡཱང་ཀོང་དུ་ཚོགས་འཛོམས་རྗེས་དེ་རིང་སླར་འདིར་ཞལ་འཛོམས་བྱུང་བར་ཐུགས་ཧ་ཅང་དགྱེས་པོ་བྱུང་བའི་འཚམས་འདྲི་དང་སྦྲགས། བོད་བརྒྱུད་ནང་བསྟན་ལ་མཚོན་ན་ས་དགེ་བཀའ་རྙིང་བཅས་ཆོས་བརྒྱུད་ཆེན་པོ་བཞི་ཡོད་པ་དང་། ཆོས་བརྒྱུད་ཁག་གི་ལྟ་གྲུབ་དག་ལོགས་སུ་སོ་སོར་ཡོད་པས་ཚང་མ་གཅིག་གྱུར་བཟོ་དགོས་དོན་ཡང་མེད། ༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་དབུ་འཁྲིད་པའི་བོད་བརྒྱུད་ནང་བསྟན་གྱི་ཆོས་བརྒྱུད་ཁག་ཞི་བདེ་འཆམ་མཐུན་ངང་གནས་ཡོད་པ་དང་། འཛམ་གླིང་ཞི་བདེ་ཡོང་བའི་རྩ་བ་ནི་ཆོས་ལུགས་མཐུན་སྒྲིལ་ཆགས་ཡོད་སྟབས། དེ་རིང་ཚོགས་ཆེན་ཐོག་ཆེད་དུ་ཕེབས་པའི་ཆོས་ལུགས་ཁག་གི་བླ་ཆེན་རྣམ་པས་དབུ་འཁྲིད་དེ་ཆོས་ལུགས་འཆམ་མཐུན་ཡོང་བར་ཐུགས་འཁུར་ཆེ་བཞེས་དགོས་པ་ཧ་ཅང་གལ་ཆེན་པོ་ཆགས་ཡོད་པ་དང་། དེ་བཞིན་དེང་གི་དུས་སུ་འཛམ་གླིང་ནང་ཞི་བདེར་ཉེན་ཚབས་དང་། རང་བྱུང་ཁོར་ཡུག་གི་གནོད་སྐྱོན་ཉེན་ཚབས་ཅན་ཏུ་འགྱུར་བཞིན་ཡོད་པ་མ་ཟད། རྒྱ་གར་རྒྱལ་ཁབ་འདི་ལོ་རྒྱུས་ཐོག་ཞི་བདེའི་རྒྱལ་ཁབ་ཅིག་ཡིན་པས། རྒྱ་གར་ནང་ཡོད་པའི་ཆོས་ལུགས་ཁག་གི་བླ་ཆེན་རྣམ་པས་མཐུན་སྒྲིལ་མཉམ་ལས་ཀྱིས་འཛམ་གླིང་ཞི་བདེ་སྲུང་སྐྱོབ་དང་། ཁོར་ཡུག་སྲུང་སྐྱོབ་ཐད་ལ་ཁ་ཙམ་མ་ཡིན་པར་ལག་ལེན་བྱེད་རྒྱུའི་དུས་ལ་སླེབས་ཡོད་པའི་སྐོར་གསུངས་འདུག
གཞན་ཡང་། འབྲི་གུང་༧སྐྱབས་མགོན་མཆོག་ནས་འདས་པའི་ལོ་བཞིའི་སྔོན་ནས་བཟུང་ལ་དྭགས་ཁུལ་དུ་ལྗང་སྒྱུར་དང་རང་སྒྱུར་གྱི་ལས་འགུལ་སྤེལ་གནང་མཛད་པ་དང་། ས་གཞི་རིལ་བུ་ཚ་དྲོད་རྒྱས་ནས་གངས་རི་དག་བཞུ་འགྲོ་བར་ལ་དྭགས་ས་གནས་ཁག་ཏུ་འཁྱགས་པའི་མཆོད་རྟེན་ཟེར་བ་དང་། འཁྱགས་པའི་ཆུ་ཟར་ཟེར་བ་དགུན་ཆུ་གསོག་འཇོག་སོགས་ཀྱི་ཁོར་ཡུག་སྲུང་སྐྱོབ་ཐད་ཤུགས་སྐྱོན་གནང་ཡོད་པ་དང་། ལྷག་པར་དུ་མཉན་ཡོད་ནི་ནང་པའི་གནས་རྩ་ཆེན་པོ་ཞིག་ཡིན་ཡང་། མི་མང་པོས་ཤེས་ཀྱི་མེད་པ་དང་ཡུ་པི་ས་ཁུལ་ནང་རྗེས་ལུས་ཉམ་ཐག་གི་ས་ཁུལ་ཞིག་ཏུ་གནས་སྟབས། ཁོང་གིས་འཛམ་གླིང་ཐོག་ནང་པའི་གནས་རྩ་ཆེན་དེ་ཐེག་ཆེན་པ་ཚོས་ཤེས་རྟོགས་ཡོང་ཐབས་དང་། སངས་རྒྱས་ཀྱི་མཛད་བཅུའི་ནང་། མཉན་ཡོད་བཞུགས་པ་དེ་ལ་ཕྱག་འཚལ་ལོ།། ཞེས་བྱུང་བའི་མཉན་ཡོད་ཀྱི་གནས་ཆེན་ཁག་ཙམ་དུ་མ་ཟད། མཉན་ཡོད་ཀྱི་གྲོང་ཚོ་འདི་དག་ལྗང་མདོག་ཅན་དུ་བསྒྱུར་རྒྱུར་རྒྱ་གར་གཞུང་ལ་སྙན་ཞུ་ཕུལ་གནང་ཡོད་པ་མ་ཟད། ནང་པའི་གནས་ཆེན་དེར་རིས་མེད་ལྷ་ཁང་ཆེན་མོ་ཞིག་ཕྱག་བཏབ་སྟེ། ཕྱི་ལོ་ཟླ་ ༡༠ ཚེས་ ༣༡ ཉིན་སྒོ་དབྱེའི་མཛད་སྒོ་གནང་རྒྱུ་དང་། དེ་བཞིན་མཉན་ཡོད་ཀྱི་གནས་འདིར་མཉན་ཡོད་ནང་པའི་རིག་གཞུང་འདུ་འཛོམས་ཆེན་མོ་ཞེས་པ་ཧི་མ་ལ་ཡའི་ནང་པ་གཙོ་བོར་གྱུར་པའི་མི་སྐྱ་གཞོན་སྐྱེས་རྣམས་སངས་རྒྱས་ཀྱི་གསུང་དྲི་མ་མེད་པ་ “ཆོས་ཀྱི་ཚིགས་སུ་བཅད་པའི” གསུང་ཆོས་དང་། སྨོན་ལམ། རིག་གཞུང་ཁྲབ་སྟོན་བཅས་ད་བར་ཐེངས་གསུམ་ཚོགས་ཡོད་སྐོར་གསུངས་པ་རེད།གཞན་ཡང་། འབྲི་གུང་༧སྐྱབས་མགོན་མཆོག་འཛམ་གླིང་མཉམ་འབྲེལ་རྒྱལ་ཚོགས་ཀྱི་རི་རྒྱུད་ཁུལ་གྱི་གཞུང་ཚབ་ཆེན་མོའི་ཐུགས་འགན་བཞེས་ཡོད་པའི་དབང་གིས། ཕྱི་ལོ་ ༢༠༡༨ ལོའི་ཕྱི་ཟླ་ ༡༡ པའི་ཚེས་༡༦-༡༨ བར རྒྱ་གར་གྱི་རྒྱལ་ས་ལྡི་ལིར་འཛམ་གླིང་རི་རྒྱུད་ཁུལ་དུ་གནས་པའི་གདོད་མའི་མི་རིགས་ཀྱི་རིག་གཞུང་འཁྲབ་སྟོན་དང་ཁོར་ཡུག་ལས་འགུལ་སྣ་ཚོགས་སྤེལ་ཆེད་འདུ་འཛོམས་ཆེན་མོའི་ཐེབས་རྩ་ལྷན་ཁང་དག་མཉམ་ལས་གནང་བཞིན་པ་དང་། དེ་བཞིན་ལོ་རྗེས་མར་ཨེ་ཤ་ཡའི་རྒྱལ་ཁབ་ཁག་ནས་གནས་བརྟན་སྡེ་པའི་དགེ་སློང་བརྒྱ་ཕྲག་གདན་ཞུས་ཀྱིས་མཉན་ཡོད་དུ་དབྱར་གནས་འཛུག་རྒྱུ་ཡིན་པ་སོགས་གསལ་བསྒྲགས་གནང་ཡོད་འདུག


text:
༢༠༡༦ལོའི་ཟླ༡༠བའི་ཚེས༦ཉིན། འཛམ་གླིང་ཀྲུང་མཐུན་བོད་ཀྱི་གསོ་རིག་ལྷན་ཚོགས་ཀྱི་རིག་གཞུང་ལོ་ཚོགས་སྐབས་གསུམ་པ་དང་བོད་ཀྱི་གསོ་བ་རིག་པའི་ལུས་སེམས་བདེ་ཐང་སྐོར་གྱི་བགྲོ་གླེང་ཚོགས་འདུ་དེ་ཨ་མེ་རི་ཀའི་ཧར་བིར་སློབ་ཆེན་གྱི་གསོ་རིག་སློབ་གླིང་དུ་བསྡུས། སྤྲུལ་སྐུ་རྒྱ་མཚོ་ཡང་ཚོགས་འདུ་ལ་ཕེབས་ཏེ《བསམ་གཏན་ལ་བརྟེན་ནས་དོགས་འཚེར་སེམས་ནད་འཇོམས་པ》ཞེས་པ་གཏམ་བཤད་གནང་། དེ་ཡང་གཏམ་བཤད་ཀྱི་ནང་དོན་ཆ་ཚང་གཤམ་གསལ་ལྟར།
བསམ་གཏན་ལ་བརྟེན་ནས་དོགས་འཚེར་སེམས་ནད་འཇོམས་པ།
དེ་རིང་འཛམ་གླིང་གི་ཆེས་མཐོའི་གཙུག་ལག་སློབ་གླིང་ཧར་བིར་སློབ་ཆེན་གྱི་གསོ་རིག་སློབ་གླིང་དུ་ཡོང་སྟེ། ལྷན་རྒྱས་ལ་བོད་ལུགས་གསོ་རིག་གི་ཡན་ལག་སྔགས་ཀྱི་བཅོས་ཐབས་ཁྲོད་ཀྱི་བསམ་གཏན་དང་དོགས་འཚེར་སེམས་ནད་གསོ་བཅོས་ཐད་རང་གི་དྲན་འཆར་བརྗོད་པའི་གོ་སྐབས་རག་པ་ལ་ངོས་ནས་གཟི་བརྗིད་དུ་བསམས་ཡོད་ལ། ལྷག་དོན་ཨ་རི་ནས་ཕེབས་པའི་དགེ་རྒན་ཆེན་མོ་དང་ཚན་རིག་ཞིབ་འཇུག་ལས་ཁུངས།རྒྱལ་ཁབ་ཁག་ནས་ཕེབས་པའི་བོད་རིག་པ་སྨྲ་བ། ཀུན་གྱིས་སེམས་གཏིང་ནས་གུས་བཀུར་ཞུ་བའི་རྒན་རབས་པ་རྣམས་དང་ལྷན་གཅིག་ཏུ་འཛོམས་པ་ལ་ཧ་ཅང་དགའ་བོ་བྱུང་། ཁྱེད་ཅག་གིས་ཁོ་བོར་བློ་སྐྱེད་མང་དུ་བསྩལ་བས་ན། ཁྱེད་ཅག་ལ་སྙིང་དབུས་ནས་བཀའ་དྲིན་ལན་མང་ཞུའོ།།
ལོ་ལྔའི་སྔོན་དུ་ཁོ་བོ་ཧར་བིར་སློབ་ཆེན་དུ་བསླེབས་མྱོང་། ད་ལྟ་ཡང་བསྐྱར་སློབ་ཆེན་འདིར་འབྱོར་དུས།སྔར་གྱི་གྲོང་ཁྱེར་དང་བཟོ་བཀོད་སྔར་བཞིན་མཐོང་ལམ་དུ་མངོན་ཡང་། མི་འདྲ་བ་ནི་གནས་འདིའི་སྐྱེ་བོ་རྣམས་ཀྱིས་འཇིག་རྟེན་དང་མི་ཚེ་ལ་འཚོལ་ཞིབ་རྒྱུན་མ་ཆད་པར་གནང་བ་དང་། སྐྱེ་དངོས་གསོ་རིག་ལ་བསམ་གཞིག་གསར་བ་གནང་བ་དེའོ།། འགྲོ་བ་མིའི་ཤེས་རབ་ཀྱིས་ཕྱུག་པའི་གནས་མཆོག་འདི་རུ།དུས་རབས་དུ་མ་ལས་འགོངས་པའི་རིག་གཞུང་ཞིབ་འཇུག་མཆི།
ད་ལྟ་ཁོང་ཅག་བོད་ཀྱི་གསོ་རིག་ལ་དགའ་མོས་སྐྱེས་ཤིང་། དེའི་ཁྲོད་དུ་ཧར་བིར་ལྷ་རིག་སློབ་གླིང་དང་གསོ་རིག་སློབ་གླིང་། མཚན་ཉིད་རིག་པའི་སློབ་གླིང་། ཐ་ན་ཨ་རི་ཧྲིལ་བོའི་རིག་གཞུང་ལས་རིགས་དང་གསོ་རིག་ལས་རིགས་ཀྱང་འདུ་ལ། ཀུན་གྱིས་བོད་ཀྱི་གསོ་རིག་ལ་དོ་སྣང་དང་ཞིབ་འཇུག་བགྱིད་མུས་རེད། གོ་རིམ་འདིའི་ནང་། བོད་ཀྱི་གསོ་རིག་གིས་ཀྱང་ཁོ་ཚོའི་ལུས་སེམས་ལ་ཟུར་ངོས་མི་འདྲ་བའི་ཐོབ་ཆ་གནང་ཡོད་པ་རེད།
ཐེངས་འདིར་ཧར་བིར་གྱིས་བསྒྲུབས་པའི་འཛམ་གླིང་བོད་ལུགས་གསོ་རིག་གླེང་སྟེགས་ཀྱིས་གྲུབ་འབྲས་མི་དམན་པ་བླངས་ཤིང་། ནུབ་ཕྱོགས་ལ་བོད་ལུགས་གསོ་རིག་ཁྱོན་ཡོངས་ནས་ངོས་ཟིན་ཐོབ་ཏུ་བཅུག་ཡོད།བོད་ཀྱི་གསོ་བ་རིག་པ་ནི་འཛམ་གླིང་གི་སྲོལ་རྒྱུན་གསོ་རིག་ཆེན་མོ་བཞིའི་ནང་ཚན་ཡིན་ཞིང་། དེ་ནི་ལོ་ངོ༢༣༠༠ལྷག་གི་ལོ་རྒྱུས་ཀྱི་གོ་རིམ་བརྒྱུད་དེ། ཐུན་མོང་མ་ཡིན་ཞིང་ཆ་ཚང་བའི་གཞུང་ལུགས་མ་ལག་དང་གསོ་དཔྱད་ཀྱི་ཁྱད་ཆོས་མངོན་པར་རྫོགས་པས། དེས་འཛམ་གླིང་གི་སྲོལ་རྒྱུན་གསོ་རིག་ཆེན་མོ་བཞིའི་ཁྲོད་གོ་གནས་འགངས་ཆེན་ཟིན་ཡོད། བོད་ཀྱི་གསོ་རིག་གིས་བོན་གྱི་གསོ་རིག་འབུམ་བཞི་གཞིར་བཟུང་སྟེ། ལོ་ངོ་སྟོང་ཕྲག་དུ་མ་བརྒྱུད་ཞང་ཞུང་གི་བོན་པོའི་ཆོས་ལུགས་ནས་སངས་རྒྱས་ཆོས་ལུགས་ཀྱི་རིམ་འགྱུར་ཁྲོད་ཐོད་བརྒལ་དང་གནས་འགྱུར་ཆེན་པོ་བྱུང་། མདོ་དབུས་མཐོ་སྒང་གི་ཐུན་མོང་མ་ཡིན་པའི་ས་ཁམས་ཁོར་ཡུག་ཏུ་དབྱར་རྩྭ་དགུན་འབུ་དང་སྲོ་ལོ་དམར་པོ། གངས་ལྷ་མེ་ཏོགགུར་ཀུམ་སོགས་འཛམ་གླིང་རིམ་པའི་སྨན་རྩྭ་གྲགས་ཅན་མང་དུ་སྐྱེ་ཞིང་། གཞན་མིང་མི་ཟིན་པའི་བོད་སྨན་རྩ་ཆེན་བགྲང་གིས་མི་ལང་ངོ་།།
མདོ་དབུས་མཐོ་སྒང་ལ་འཛམ་གླིང་གི་རྒྱ་ཕིབས་སུ་འབོད་ཅིང་། གནས་འདིའི་རྩྭ་སྨན་མི་ཉུང་བ་ཞིག་ནི་ཡུལ་གྲུ་གཞན་དུ་བཙལ་དུ་མེད། བོད་ཀྱི་གཏམ་རྙིང་བ་ལ། ནད་པ་སྨན་པ་བཟང་བོར་བརྟེན། སྨན་པ་སྨན་བཟང་བོར་བརྟེན། སྨན་བཟང་བོ་སྨན་རྒྱུ་བཟང་བོར་བརྟེན། ཞེས་ཟེར་བ་བཞིན་དུ། སྨན་རྒྱུ་བཟང་བོ་ནི་སྐྱེ་ལེགས་པོ་ཡོང་བའི་ཁོར་ཡུག་ལ་བརྟེན་པས་ན། མདོ་དབུས་མཐོ་སྒང་ནི་འཛམ་གླིང་གི་སྨན་རྒྱུ་ཆེས་པོ་འབྱུང་བའི་ཁུངས་ཀྱང་ཡིན་ནོ།།
འཛམ་གླིང་ཡུལ་གྲུ་སོ་སོ་ནས་ཕེབས་ཤིང་མི་རིགས་མི་འདྲ་ལ་ཤ་མདངས་ཀྱང་མི་འདྲ་བའི་བོད་ལུགས་གསོ་རིག་གི་ཆེད་མཁས་རྣམས་ཀྱིས་ཟུར་ཚད་མི་འདྲ་བ་ནས་བོད་ཀྱི་གསོ་རིག་གི་སྲོལ་རྒྱུན་དང་དེང་རབས་ཀྱི་ཟུང་འབྲེལ་དང་། བོད་ཀྱི་གསོ་བ་རིག་པའི་འབྱུང་འགྱུར་འཕེལ་རྒྱས་ཀྱི་ཕྱོགས་ནས་ཞིབ་བརྗོད་གནང་བ་ལས།ཁོ་བོའི་རྒྱུད་ལའང་ཤེས་བྱ་མི་ཉུང་བ་འབྱོར་སོང་། ང་རང་གིས་དོ་སྣང་བླ་ལྷག་བྱེད་པ་ནི་བོད་ཀྱི་གསོ་རིག་གི་སྔགས་ཀྱི་བཅོས་ཐབས་ཁྲོད་བསམ་གཏན་ལ་བརྟེན་ནས་དོགས་འཚེར་སེམས་ནད་འཇོམས་པ་དེ་ཡིན། བོད་ཀྱི་གསོ་རིག་ནི་གནའ་བོའི་གསོ་རིག་མ་ལག་གཞན་དག་དང་འདྲ་བར་རིམས་ནད་གསོ་བཅོས་དང་སྔོན་འགོག་བྱ་ནུས་ལ། དེའི་འབུར་ཐོན་ཁྱད་ཆོས་ནི་ནང་སེམས་ཀྱི་ཤིན་སྦྱངས་ལ་བརྟེན་པའི་གསོ་བཅོས་ལ་གཙིགས་ཆེན་བྱེད་པ་དེ་ཡིན།
གླེང་རི་བ་ཞིག་ལ། སྲོལ་རྒྱུན་བོད་ཀྱི་གསོ་རིག་གི་སྲོལ་འབྱེད་གཡུ་ཐོག་ཡོན་ཏན་མགོན་པོས་སྨན་པ་རྣམས《དཔལ་ལྡན་རྒྱུད་བཞི》སློབ་པར་བསྐུལ་བ་ལས་གཞན། བོད་ཀྱི་གསོ་རིག་གི་བློ་སྦྱོང་སྟེ《གཡུ་ཐོག་སྙིང་ཐིག》གི་སྒྲུབ་ཐབས་ཡལ་བར་མི་འདོར་བར་མི་སྒེར་གྱི་བློ་སྦྱོང་དང་བོད་ལུགས་གསོ་རིག་ཤེས་བྱ་ཆིག་སྒྲིལ་སྒོས་ནད་པའི་ལུས་སེམས་ཀྱི་སྡུག་བསྔལ་སེལ་བར་བསྐུལ་བ་དེའོ།། དོགས་འཚེར་སེམས་ནད་ཕོག་མཁན་ནི་མི་རྒྱུན་ལྡན་དང་ཁྱད་པར་ཆེར་མེད་མོད། གལ་ཏེ་མི་ཆེ་གེ་མོར་ཁེར་རྐྱང་གི་དུས་སུ་རང་སྣང་ཡུལ་ཅན་དང་ཕྱི་རོལ་ཡུལ་གྱི་རྐྱེན་གྱིས་བློ་ཁ་ལ་འགྱུར་བ་མངོན་སྐབས། གཏམ་སྤྱོད་རྒྱུན་ལྡན་མ་ཡིན་པ་ངང་གིས་འབྱུང་བར་བྱེད། དཔེར་ན་ཉིན་འགའི་སྔོན་ལཱ་སི་བེ་ཅ་སི་ནས་མེ་མདའ་འཕངས་ཏེ་མི་གསོད་དོན་རྐྱེན་བྱུང་བ་དེས་འཛམ་གླིང་གི་སྐྱེ་བོ་ཀུན་ལ་སྐྱོ་བ་དང་ཕངས་པ་ཚད་མེད་སྦྱིན། ལག་དམར་དེས་ཀྱང་རང་སེམས་བདག་ཏུ་མ་ནུས་པར་སྐྱེ་བོ་ཉེས་མེད་དེ་འདྲའི་མང་བོ་ཞིག་ལ་སྡུག་བསྔལ་གྱི་ཚོར་བ་ཚབས་ཆེན་བསྐྱེད་པ་རེད། གལ་ཏེ་མི་གཅིག་གི་ནང་སེམས་ལ་ཞི་བདེ་བྱུང་ན། འཛམ་གླིང་དེར་བསྟུན་གྱི་ཞི་བདེ་འོང་།
དེ་ལས་ལྡོག་སྟེ། ནང་སེམས་ཞེ་སྡང་གིས་ཁེངས་ན། འཛམ་གླིང་དེར་བསྟུན་གྱི་ཞེ་སྡང་གིས་འགེངས་སྟབས། དུས་ཚོད་མང་བོ་སྤྱད་དེ་ནང་སེམས་ལ་ཞིབ་འཇུག་བགྱི་འོས་ལ། རྣམ་པ་མང་བོ་སྤྱད་དེ་ནང་སེམས་ལ་རོགས་རམ་བྱ་དགོས།
མཉམ་འབྲེལ་རྒྱལ་ཚོགས་འཕྲོད་བསྟེན་རྩ་འཛུགས་ཀྱིས་སྤེལ་བ་ལྟར་ན། འཛམ་གླིང་ན་དོགས་འཚེར་སེམས་ནད་ལྕི་མོ་ཕོག་པའི་མི་དུང་ཕྱུར་གསུམ་བརྒལ་བ་རེད། བྱ་བ་དང་འཚོ་བའི་གནོན་ཤུགས་ཆེན་པོ་དང་། འགལ་རྐྱེན་ཆེན་པོར་འཕྲད་པ། ཐ་ན་གྲོང་ཁྱེར་གྱི་རླངས་འཁོར་ཁེགས་པ་དང་མཁའ་དབུགས་ཀྱི་སྤུས་ཚད་སོགས་ཀྱང་དོགས་འཚེར་སེམས་ནད་འབྱུང་རྐྱེན་དུ་འགྱུར་སྲིད། དོགས་འཚེར་སེམས་ནད་ནི་རྒྱུན་མཐོང་གི་སེམས་ནད་ཅིག་ཡིན་ཞིང་། ཚན་རིག་ཞིབ་འཇུག་གི་གསལ་བཤད་ལྟར་ན། འགྲོ་བ་མིའི་གནོན་འགོག་ནུས་ཤུགས་དང་ཆོས་ཉིད་མེད་པའི་འཚོ་བ་རོལ་སྟངས་ཀྱིས་ལུས་པོའི་མ་ལག་གི་བྱེད་ནུས་འཁྲུག་སྟེ་མཇུག་མཐར་སེམས་ཁམས་མི་བདེ་བ་འབྱུང་བར་བྱེད་ཅིང་། འདིས་འགྲོ་བ་མིའི་དོགས་འཚེར་སེམས་ནད་སྔར་བས་ཇེ་མང་དུ་གཏོང་། དོགས་འཚེར་སེམས་ནད་ལ་རིམ་ངོས་མང་ཞིང་ཁ་ནས་གཏིང་དུ་འགྲོ། སངས་རྒྱས་ཆོས་ལུགས་ཀྱི་ལྟ་དགོངས་ལྟར་ན། ཉོན་མོངས་པ་ནི་སྡུག་བསྔལ་གྱི་འབྱུང་རྩ་ཡིན་པ་རེད། ཟུར་ཚད་འདི་ནས་བསམས་ན། མི་ཡོད་དོ་ཅོག་ལ་དོགས་འཚེར་སེམས་ནད་ཡང་མོ་ཕོག་ཡོད་འདུག
ཨ་ཤེ་ཡའི་མི་ནི་ངོ་སོ་བསམ་པར་དགའ་བས། སེམས་ཁམས་ཀྱི་རིམས་ནད་ནི་གླེང་ན་ངོ་ཚ་བའི་གནས་ཤིག་ཡིན་པར་འདོད་ཅིང་། འདི་ཡང་ཤར་ཕྱོགས་རིག་གནས་ཀྱིས་བསམ་པའི་རིམས་ནད་ལ་སྣང་ཆུང་བྱེད་པ་དང་འབྲེལ་ཆེ། དེའི་སྟབས་ཀྱིས་མི་མང་བོས་དོགས་འཚེར་སེམས་ནད་ཕོག་ཡོད་ཀྱང་སྦ་གསང་སྒོས་ཁྱིམ་མི་དང་སྨན་པར་མི་བཤད་ལ། ནད་བབ་ནི་སྔར་བས་ཇེ་ལྕི་དང་ནད་ཡང་ཡང་འཕར་བ་རེད། དེ་འདྲ་ཞིག་ཡིན་ཙ་ན། གལ་ཏེ་བསམ་གཏན་གྱི་བཅོས་ཐབས་སྔ་མོ་ནས་ཤེས་ཤིང་སྤྱད་ན། མཇུག་འབྲས་སྔར་བས་ལེགས་ངེས་མོད།དེ་ལས་ལྡོག་སྟེ་འབྲིང་རིམ་དང་གཏིང་རིམ་གྱི་ངོ་བོར་སོང་ན། གསོ་བཅོས་བྱས་ཀྱང་དཀའ་ངལ་ཤིན་ཏུ་ཆེ། ཡིན་ཡང་བསམ་གཏན་གྱི་བཅོས་ཐབས་ཀྱིས་ཏག་ཏག་ནད་པར་མཁོ་བའི་དྲག་སྐྱེད་ནུས་ཚད་དང་གསང་དོན་གྱི་བར་སྟོང་སྦྱིན་ནོ།།
སྲོལ་རྒྱུན་གྱི་སྨན་རྫས་ནི་དོགས་འཚེར་སེམས་ནད་སེལ་བར་ཕན་འབྲས་མངོན་གསལ་ལྡན་ཡང་། སྨན་བསྟེན་མཚམས་བཞག་ཚེ་ཡང་བསྐྱར་འབྱུང་སླ། སྲོལ་རྒྱུན་བོད་ལུགས་གསོ་རིག་ཏུ་ལུས་སེམས་བདེ་ཐང་ཡོང་བར་གསོ་ཐབས་རྣམ་པ་ལྔ་ཡོད་དེ། ཟས་སྤྱོད་སྨན་དཔྱད་བཅས་བཞི་དང་། ལྔ་བ་ནི་བོད་བརྒྱུད་ནང་བསྟན་དང་སྲོལ་རྒྱུན་བོད་ལུགས་གསོ་རིག་ཟུང་འབྲེལ་སྒོས། ལུས་ལ་རྣལ་འབྱོར་དང་ངག་ལ་སྔགས། ཡིད་ལ་ཏིང་ངེ་འཛིན་སྒོམ་པའོ།། ལུས་ཀྱི་བསམ་གཏན་ལ་བརྟེན་ནས་བརྐྱངས་ཕྱག་འཚལ་བ་དང་རླུང་སྦྱོར་གྲངས་མེད་པའི་རྗེས་སུ་ལུས་པོ་ལ་བརྟེན་ནས་རླུང་གི་རྒྱུ་བར་ཚོད་འཛིན་པ་དང་སེམས་བདེ་ལ་འབེབས་པར་བྱེད་ཅིང་། མཇུག་ཏུ་སྒོམ་བརྒྱབ་སྟེ་སེམས་ལ་རྟོག་པར་བྱེད། ངག་ནས་སྔགས་ཡང་ཡང་བཟླ་བ་ནི་བོད་མི་ཀུན་གྱིས་ཡིག་དྲུག་ཡང་ནས་ཡང་དུ་འདོན་པ་ལྟ་བུ། སེམས་རྣལ་ལ་ཕབ་སྟེ་སྔགས་ཟློ་བ་ཡིས་དམིགས་པ་གཅིག་ཏུ་བསྡུ་བར་ཕན་ཞིང་ཡུན་རིང་དེ་ལྟར་བགྱིས་ན་ནང་སེམས་ཀྱི་ཞི་བ་ཡང་དེར་བསྟུན་གྱིས་མང་དུ་འཕེལ། དེའི་ཁར་སངས་རྒྱས་བྱང་སེམས་ལ་ཡིད་ཆེས་འཕེལ་ན། བྱིན་གྱིས་རླབས་ཀྱིས་དམིགས་པ་གཅིག་ཏུ་གཏོད་པའི་ཡུན་རིང་བར་འགྱུར། ཡིད་བརྒྱུད་ནས་ཁྲེགས་ཆོད་དང་ཐོད་བརྒལ། འོད་གསལ་རྫོགས་པ་ཆེན་པོ་བཅས་བོད་བརྒྱུད་ནང་བསྟན་ལ་ཐུན་མིན་དུ་མངའ་བའི་སྒྲུབ་ཐབས་བརྒྱུད། གཞི་རྩའི་ཆ་ནས་མི་རྣམས་ཀྱི་ནང་སེམས་ལ་ཕན་ཞིང་སེམས་ཅན་ཀུན་ལ་ཕན་པར་བྱེད། གྲོང་ཁྱེར་དུ་མི་རྣམས་ཀྱི་སེམས་ཁམས་ཀྱི་ནད་ཡམས་ནི་ཉིན་ནས་ཉིན་དང་ལོ་ནས་ལོར་ཚབས་ཆེ་རུ་འགྲོ་བཞིན་ཡོད་ལ། གཤིས་ཀ་དང་ལས་ཀྱི་དབང་གིས་སོ་སོའི་ནད་རྟགས་ཀྱང་མི་འདྲ་མོད། བསམ་གཏན་ནི་དེ་དག་ཀུན་ལ་གོ་ཆོད་པ་ཞིག་སྟེ། རྒྱུན་དུ་བསམ་གཏན་བསྒོམས་ན་རང་ཅག་གི་བདེ་སྐྱིད་ཀྱི་ཚོར་བ་དང་བདག་གཞན་མཉམ་བརྗེའི་སེམས་བསྐྱེད་ནུས་ཕྱིར། དེ་ནི་དོགས་འཚེར་སེམས་ནད་ཀྱི་གསོ་ཐབས་མཆོག་གོ།
བོད་བརྒྱུད་ནང་བསྟན་ལ་བསྙེན་མཚམས་ཀྱི་ཉམས་མྱོང་ཕུན་སུམ་ཚོགས་ཤིང་། སྲོལ་རྒྱུན་ལ་ལོ༣དང་ལོ༦ལོ༩ལ་བསྙེན་མཚམས་ལ་བཞུགས་ལ། ཚེ་གང་བོ་བསྙེན་མཚམས་ལ་བཞུགས་པ་ཡང་ཡོད། བསྙེན་མཚམས་ལ་བཞུགས་པའི་དུས་རིམ་མི་འདྲ་བར་སྦྱང་བྱ་ཤིན་ཏུ་མང་།
ང་ཚོས་དེ་དག་ལ་གོ་བ་ལེན་དཀའ་སྟེ། རྒྱུ་མཚན་གསང་སྔགས་ཡིན་ཕྱིར། སློབ་དཔོན་གྱི་ལུས་ངག་ཡིད་གསུམ་ནས་གཅིག་ལ་གཅིག་བརྒྱུད་ཀྱི་དབང་ལུང་ཐོབ་དགོས་པས་ན། བོད་ཀྱི་ནང་བསྟན་གྱི་སྒོམ་སྒྲུབ་ལྟེ་གནས་རེ་རེ་ནི་བསམ་གཏན་གྱི་ཚོད་ལྟ་ལྟེ་གནས་ཡིན་ཞེས་སྨྲ་ཆོག འཛམ་བུ་གླིང་ན་དམིགས་གཏད་དང་ཏིང་ངེ་འཛིན་གྱི་སྒྲུབ་ཐབས་ཤིན་ཏུ་མང་ན་ཡང་། བསམ་གཏན་སྒོམ་སྟངས་སྣ་མང་ཅན་དང་སློབ་དཔོན་གྱི་ཉམས་མྱོང་ཆེས་འཛོམས་པ་ནི་བོད་བརྒྱུད་ནང་བསྟན་ཡིན། དམིགས་གཏད་དང་བསམ་གཏན་གྱི་ཉམས་མྱོང་ཆེན་པོ་ལྡན་པའི་སློབ་དཔོན་རེ་རེས་ང་ཚོ་ལ་རིན་ཐང་བྲལ་བའི་བྱིན་རླབས་དང་མཛུབ་སྟོན་གནང་།
དུས་རབས༢༡པའི་ནང་ཏིང་ངེ་འཛིན་དང་སྲོལ་རྒྱུན་བོད་ཀྱི་གསོ་རིག་བོད་ལུགས་གསོ་རིག་གི་སྒོམ་བཟླས་བཅས་ནི་འགྲོ་བ་མིའི་རིགས་ལ་དོན་སྙིང་གལ་ཆེན་ལྡན་པར་ང་རང་ཡིད་ཆེས་ཡོད། དེ་ནི་མིའི་རིགས་ཀྱི་བསམ་པའི་རྒྱུ་ནོར་རྩ་ཆེན་ཡིན་ལ། ལྷག་ཏུ་ཧ་ཅང་ཕུན་སུམ་ཚོགས་པའི་ཚན་རིག་དང་གསོ་རིག་གི་གཏེར་མཛོད་ཡིན། མཇུག་མཐར། འདིར་བཞུགས་ཀུན་ལ་བཀའ་དྲིན་ཆེ་ཞུ་རྒྱུ་དང་། སླད་ཀྱི་གླེང་སྟེགས་སྟེང་ཡང་བསྐྱར་འཕྲད་པར་སྨོན།
—— ཤཱཀྱའི་རྗེས་འཇུག་པ་རྒྱ་མཚོས།


text:
༄༅།།ཡུན་ནན་གྱིས་ལྗང་མདོག་སྲུང་ཡོལ་བསྐྲུན་ནས"འབྲི་ཆུ་ཤང་ཤང་དུ་རྒྱུག"པའི་འགན་ལེན་བྱས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་06ཉིན། 12:42) (རྩོམ་སྒྲིག་འགན་འཁུར་པ། བསྟན་འཛིན།)
འབྲི་ཆུ།
མི་དམངས་དྲ་བའི་འཕྲིན། ཉེ་བའི་ལོའི་རིང་། འབྲི་ཆུའི་དཔལ་འབྱོར་ཁུལ་གྱི་སྣོད་བཅུད་སྔོན་ལ་འཕེལ་རྒྱས་དང་ལྗང་མདོག་འཕེལ་རྒྱས་ཀྱི་ངེས་གནས་ལ་དམིགས་ཏེ་འབྲི་ཆུའི་སྟོད་རྒྱུད་དུ་གནས་པའི་ཡུན་ནན་ཞིང་ཆེན་གྱིས་ལྗང་མདོག་སྲུང་ཡོལ་བསྐྲུན་རྒྱུར་ཤུགས་བརྒྱབ་ནས་ས་ཆུ་གསོ་འཁྱོངས་འདུ་འགོད་དང་། རྨོ་བསྐྱུར་ནགས་གསོ་དང་རྩྭ་གསོ། བྱེ་རྡོ་ཅན་བཅོས་སྐྱོང་། སྐྱེ་དངོས་ཀྱི་སྣ་མང་རང་བཞིན་སྲུང་སྐྱོང་སོགས་བྱེད་ཐབས་མང་པོ་མཉམ་སྤྱོད་ཀྱིས“འབྲི་ཆུ་ཤང་ཤང་དུ་རྒྱུག”པའི་འགན་ལེན་བྱས་ཤིང་། འབྲི་ཆུའི་དཔལ་འབྱོར་ཁུལ་གྱི་ཡུན་ནན་ས་ཁོངས་ནང་བདེ་ཆེན་དང་། ས་དམ། ཏ་ལིས། ཁྲུའུ་ཞུང་། ཁུན་མིང་། ཆུས་ཅིང་། ཀྲའོ་ཐུང་སོགས་ཀྲོའུ་དང་གྲོང་ཁྱེར་ཡོད་པ་དང་རྒྱུག་ཁུལ་རྒྱ་ཁྱོན་གྱིས་སྤྱི་ལེ་གྲུ་བཞི་མ་ཁྲི་10.95ཟིན་ཡོད།


text:
སྐྱེས་པ་ཚོར་རེ་བ་མ་བྱེད།
བུད་མེད་ཀྱི་ཐོབ་ཐང་བུད་མེད་རང་ནས་བརྩོན་ལེན་བྱོས། སྐྱེས་པ་ཚོར་རེ་བ་མ་བྱེད།
___ཆོས་སྐྱོང་རྒྱལ། (མཚོ་ལྷོ།)
ཉིན་དགའི་སྔོན་ལ། དྲྭ་ངོས་དག་ཏུ་བོད་ཟླ ༡༠ ཚེས ༡༥ ནི་བོད་ཀྱི་བུད་མེད་རྣམས་ཀྱི་དུས་ཆེན་ཡིན་ཚུལ་དང་ཁོ་པ་དག་ལ་རྟེན་འབྲེལ་ཞུ་བའི་ཡིག་རིགས་ཀྱིས་གང་འདུག ལོས་ཡིན་ཏེ། བོད་ཀྱི་གནའ་དེང་ལོ་རྒྱུས་ཀྱི་ཕྲེང་བ་རིང་མོ་ན། བོད་ཀྱི་བུད་མེད་དག་ནི་ཁྱིམ་ཚང་དང་རྒྱལ་ཁབ། ཆོས་ལུགས་དང་རིག་གནས་[1]གང་གི་ཆ་ལ་ཡང་བྱས་རྗེས་ཆེ་བ་ལས། ཞབས་འདྲེན་བྱས་པ་ཤིན་ཏུ་ཉུང་། བུད་མེད་རྣམས་ཀྱི་དཀའ་དྲིན་དང་གནད་ཆེན་རྟོགས་པའི་སྐྱེས་བུ་མང་བོས། རྟག་ཏུ་ངའི་ཨ་མ་ནི་ངའི་ཨ་མ་ཡིན་ལ་བླ་མ་ཡང་ཡིན་གསུངས་པ་དང་། སྒྲོལ་མའི་ལུང་གནང་སྐབས་ཀྱང་ཆུང་དུས་ཨ་མས་བསླབས་པའི་སྒྲ་གཞིན་གནང་བ་[2]དང་། བུ་མོའི་སློབ་གསོ་ནི་ཨ་མའི་སློབ་གསོ་ཡིན་ལ། ཨ་མའི་སློབ་གསོ་ནི་མིའི་རིགས་ཀྱི་ཆེས་ཐོག་མའི་སློབ་གསོ་ཡིན་ཅེས་གསུངས་ཤིང་དེའི་དགོངས་དོན་བསྒྲུབ་པའི་སློབ་གྲྭ་བཙུགས་པ།[3] བོད་ཀྱི་བུད་མེད་ནི་བོད་ཀྱི་ས་གཞི་ཡིན།ས་གཞི་འདི་ལས་བོད་མི་རིགས་ཀྱི་འཇིག་རྟེན་གྲུབ། མི་རིགས་འདིའི་མདུན་ལམ་ཡང་མི་རིགས་འདིའི་བུད་མེད་དག་ལ་ཐུག་ཡོད་ལ། མི་རིགས་འདིའི་རྒྱུ་སྤུས་ཀྱང་མི་རིགས་འདིའི་བུད་མེད་དག་ལ་འབྲེལ་ཡོད། དེ་བས་མི་རིགས་འདིའི་བུད་མེད་དག་ཤེས་རིག་ལྡན་ཞིང་། སྙིང་སྟོབས་རྒྱས་པ།གཞན་ཕན་ལ་བརྩོན་པ་སྟེ་དཔའ་མཛངས་འཕྲུལ་གསུམ་གྱི་བུད་མེད་དུ་གསོ་ཞིང་སྐྱོང་བ་ནི་ང་ཚོ་མི་རིགས་འདིར་སེམས་ཁུར་བྱེད་པ་ཐམས་ཅད་ཀྱི་འོས་འགན་ཡིན། བོད་ཀྱི་བུད་མེད་ཚོས་སྤྲེལ་ཚ་གདོང་དམར་གྱི་བུ་རབས་ཚ་རྒྱུད་ཀྱི་དོན་དུ་དཀའ་སྡུག་རི་བོ་ཕྲག་ཏུ་འཁུར་ཞིང་། རྩོལ་བའི་ཆུ་རྒྱུན་རིང་མོ་ཆད་པ་མེད་པར་མདུན་དུ་སྐྱོད་བཞིན་ཡོད། ངོ་མ་བོད་ཀྱི་བུད་མེད་དག་ལ་སེམས་གཏམ་ཞིག་བཤད་ན་ཁྱོད་ཚོས་དཀའ་སྡུག་མྱངས་པ་མང་དྲགས་སོང་། དེ་བས་བུད་མེད་དག་ལ་འཚམ་འདྲིའི་སླད་དང་། བུད་མེད་དག་ལ་དགའ་སྟོན་གྱི་ཆེད་དུ་ང་ཚོས་བོད་ཟླ་བཅུ་བའི་ཚེས་བཅོ་ལྔ་དེ་བོད་ཀྱི་བུད་མེད་ཀྱི་དུས་ཆེན་ལ་གཏན་ལ་ཕབ་པ་ཡིན། [4] ཅེས་གནས་ལུགས་བརྩེ་བའི་རླབས་ཀྱིས་སྐྱོམ་བཞིན་གསུངས་འདུག འོན་ཏེ། རེ་ཐག་གཏིང་ནས་གཅོད་པ་ཞིག་ལ། ཡང་ཉིན་དགའི་སྔོན་ལ་བརྡ་ཁྱབ་ཅིག་རླུང་ནག་འཚུབ་མས་དེད་པའི་གད་སྙིགས་བཞིན་མི་སྒེར་སོ་སོའི་དྲ་བར་ལ་འཚང་གིན་འདུག བརྡ་ཁྱབ་དེས་བསྒྲུབ་དོན་ཡང་བོད་ཟླ༡༠ ཚེས ༡༥ ལ་གཏན་འཁེལ་བྱས་འདུག ས་ཧོལ་ཁའི་སྐྱེས་པ་ཚོས་ནི་དོན་དེ་ཁྱབ་བསྒྲགས་ལོས་བྱེད་དེ། ཡིད་ལྷག་པར་ཆད་པ་ཞིག་ལ་ཡིག་ནོར་དོན་ནོར་ཀྱིས་མགོ་རྔ་བར་གསུམ་གང་བའི་བརྡ་ཁྱབ་དེ་ས་ཧོལ་ཁའི་བུད་མེད་འགས་ཀྱང་སྤེལ་བཞིན་འདུག ངོ་མ་ཁོ་ཚོས་རང་གི་དུས་ཆེན་བརྗེད་སོང་བ་ཡིན་ནམ། རང་གི་དུས་ཆེན་དམིགས་བསལ་བ་འདིར། སྐྱེས་པ་དག་རྡོ་ལོག་ཕན་ཚུན་འཕྲད་པའི་ཐག་སྒྲ་དང་དུ་ཞགས་འཁྲིགས་པའི་ཁང་ཆེན་དེ་ལ་སོང་ཤུལ་དུ། རང་ཉིད་ཁེར་རྐྱང་དུ་འདུག་བསམ་པ་ཡིན་ནམ། རྩ་བ་ནས་ཧ་གོ་མ་སོང་། དུས་ཚོད་ནི་ལྕགས་བྱ་ལས་ཀྱང་མགྱོགས་པས་བོད་ཟླ ༡༠ ཚེས ༡༥ ཉིན་ནི་སྐད་ཅིག་ལ་སླེབས་སོང་། ཉིན་དེར་ཧོལ་ཁ་ཞེས་པའི་གྲོང་རྡལ་ཆུང་ཆུང་དེ་རུ་བོད་ཀྱི་བུད་མེད་ཚོའི་དུས་ཆེན་དང་ཁོ་པ་ཚོར་རྟེན་འབྲེལ་ཞུ་བའི་རྟགས་དང་ཡོ་ལང་ཁབ་རྩེ་ཙམ་ཡང་མེད་པར། ཐ་ན་དུས་ཆེན་འདི་ལྟ་བུ་ཞིག་ཡོད་པའང་མ་ཤེས་པའམ་གཏིང་བརྗེད་དུ་གྱུར་འདུག མི་རྣམས་ཀྱི་ཁ་ན་ཤུགས་ཀྱིས་གྲག་པའི་སྒྲ་སྐད་ནི་དེ་རིང་འདི་རུ་སྟེགས་གྲུག(台球)འགྲན་བསྡར་ཆེན་མོ་ཞིག་སྤེལ་གྱིན་པ་དེ་རེད། ཞིབ་ཏུ་བསམ་ན་ང་ནི་དེ་ལ་ཧང་སངས་པ་དང་ཧ་ལས་པ་དགོས་པ་ཅི་ཡང་མེད་དེ། ས་འདིར་དེ་ནི་རྒྱུན་མཐོང་ཞིག་དང་གཙོ་རྒྱུགས་ཤིག་ཡིན། དེ་ཡང་ཉིན་དགའི་སྔོན་ལ་ས་ཧོལ་ཁའི་སྐྱེས་པ་དང་བུད་མེད་འགས་ཤུགས་ཀྱིས་སྒྲོག་གིན་པ་དེ་རེད། དེ་རིང་སྟེགས་གྲུག་མཁས་པ(高手)དག་ས་ཆ་སོ་སོ་ནས་༼ཆབ་ཆ་དང་། མང་རྫོང་། བྲག་དཀར་རྫོང་། འབའ་རྫོང་སོགས། ༽དཀའ་ངལ་ལ་མ་ལྟོས་པར་འདི་ལ་འཛོམས། འཛོམས་ནས་ཀྱང་ཆང་དང་དུ་བ། ཚད་མེད་པའི་ཁ་ཕོ་སོགས་སྐྱེས་ཕོ་རབ་ཅིག་གིས་ངོམ་རི་བའི་དངོས་པོ་དག་ཕན་ཚུན་འཁྲུགས་པ་བཞིན་ཁང་བའི་ནང་ཡོངས་སུ་གང་། འགྲན་ཞུགས་པ་དང་ལྟད་མོ་བས་གང་ནས་སྒོར་ཡང་འབུད་དཀའ་འོ་ཟེར། ལན་རེར། རྡོ་ལོག་འཕྲད་པའི་ཐག་སྒྲ་དག་འུར་སྒྲས་མནན་ནས་འཚུབ་ཆ་ཤིག་སེ་འགྲོ། སྐབས་རེར། ཡོད་ཚོད་འཇམ་ཅག་གེར་ཅི་ཞིག་ལ་སེམས་ཆུང་བྱེད། དུ་ཞགས་རྣམས་གར་གོར་དང་ནར་ནོར་ཀྱིས་ཁྱིམ་ལ་འཁོར། ཆང་དྲི་ནི་ཤུགས་ཀྱིས་བཙངས། ལྟད་མོ་མཐོང་འདོད་ཀྱིས་བཙན་དང་ཤུགས་ལ་བརྟེན། སྔ་དྲོ་ནས་ཉིན་གུང་། ཕྱི་དྲོ་ནས་ས་སྲོད། ནམ་སྟོད་ནམ་སྨད། སྐྱ་རེངས་བཀྱགས་ནས་ཉི་མ་བསུས། ཁོ་ཚོ་ད་དུང་རྡོ་ལོག་གི་ཐག་སྒྲའི་ཁྲོད་ན་འཁོར། སྐབས་དང་སྐབས་སུ། རེ་དོགས་ཀྱི་སེམས་པ་ཤུགས་དྲགས་པས། ཨ་མྱེས་ཡུལ་ལྷ་དང་ཨ་མྱེས་བཱ་ཡན་སོགས་རང་གིས་གང་མཆོད་པའི་གཞི་བདག་དག་འབོད་ལ། ཐ་ན། རྗེ་བཙུན་སྒྲོལ་མ་དང་དཔལ་ལྡན་ལྷ་མོ། དཀོན་མཆོག་གསུམ་ལ་ཡང་གསོལ་བ་འདེབས། དེ་དག་དུ་ཆང་གི་དྲི་མ་མེར་ཀྱིས་འཁྱིལ་བའི་ཁྲོད་ལ་བྱོན་ནས། རྡོ་ལོག་དག་གང་འདོད་དུ་ཁ་ལོ་བསྒྱུར་བའི་རྫུ་འཕྲུལ་སྟོན་སྲིད་དམ། འདི་ནི་ན་གཞོན་གྱི་སྤོབས་པ་སྟེ། འདི་ནི་ལང་ཚོའི་ཟིལ་ཤུགས་ཡིན་ནམ། ཁ་སང་བོད་ཀྱི་བུད་མེད་ཀྱི་དུས་ཆེན་ཡིན་པ་ཁོ་ཚོ་སུས་ཀྱང་རྟོགས་མི་སྲིད། རླབས་ཆེ་བའི་བོད་ཀྱི་བུད་མེད་ཚོ་སྟེ།
དབུ་ལ་ཁ་བ་ལྷུང་བའི་ཨ་མ་དང་། འཛུམ་ཆུང་གྲོལ་བའི་སྲིང་མོ།སྙིང་ ལ་དྲོ་བའི་མཛའ་མོ། ཞེ་ལ་འཁོར་བའི་ཆུང་མ། རེ་བའི་ཁེངས་པའི་བུ་མོ། ཁ་སང་འདི་དག་གི་དུས་ཆེན་ཡིན། ས་ཁང་ས་ཧོལ་ཁའི་སྐྱེས་པ་ཚོ་དང་། ཆེད་དུ་ཧོལ་ཁར་འཛོམས་པའི་སྐྱེས་པ་ཚོས་འདི་ལྟར་བོད་ཀྱི་བུད་མེད་ཀྱི་དུས་ཆེན་རོལ། དགའ་སྤྲོ་ཆེན་པོས། རེ་དོགས་འཚུབ་པས་ཚད་དང་མཐའ་མེད་པར་རོལ། སྤྱིར་ཡིན་ན། ཁྱོད་ས་ཁང་གཅིག་བུར་རང་ཁྱིམ་དྲོན་མོར་ལོག་ན་འོས། དྲིན་ཆེ་བའི་ཨ་མར་ཞེ་ལྷོད་པའི་ཁ་བརྡ་ཞིག་མཁོ། མིག་ཟུང་དྭངས་པའི་སྲིང་མོར་བཀྲ་ཤིས་པའི་སྙན་ཚིག་ཅིག་གལ། བློ་དཀར་བའི་ཆུང་མས་ཞེ་ཚིམ་པའི་ཤ་དྲོད་ཅིག ཡང་ན་སྙིང་གཏམ་ཞིག་ལ་རེ།
སྤྱིར་ཡིན་ན། ཁྱོད་ཁ་སང་གཅིག་བུར་རང་གི་འཛའ་མོ་དང་བུ་མོའི་གམ་ལ་ཐོན་ན་འོས། སྙིང་གི་ཐིག་ལེར་སྒོམ་པའི་མཛའ་མོར་ཞིམ་པའི་འོ་ཞིག་གམ། དུངས་པའི་གཏམ་ཞིག བརྩེ་མའི་ཤ་དྲོད་ཅིག་མཁོ། ཁྱོད་ལ་འདང་ཆེ་བའི་བུ་མོས་ཨ་ཕ་བལྟ་རུ་སླེབས་པར་ཞེ་དྭངས་མོས་རེ་སྒུག་བྱས་ཡོད་སྲིད། ཁ་སང་། ཁྱོད་ཀྱིས་གོ་སྐབས་ཡག་པོ་འདི་དག་དུ་ཞགས་ཀྱི་ཁྲོད་དང་། རྡོ་ལོག་གི་ཐུ་འོག་ནས་བློས་བཏང་སོང་། མི་རིགས་གཞན་གྱི་བུད་མེད་ཚོར་རང་གི་དུས་ཆེན་ནི་ལྷན་འཛོམས་དང་དགའ་སྤྲོས་རོལ་བའི་སྐལ་བཟང་ངོ་མཚར་བ་ཡོད། ས་ཧོལ་ཁའི་བུད་མེད་ཚོ་ད་ཙམ་གྱི་བསོད་ནམས་ཀྱང་མེད། བོད་ཀྱི་ཡུལ་གྲུ་མང་བོ་ཞིག་ལ་ཡོད་མི་སྲིད། སྐལ་བ་བཟང་བོ་དེ་ནམ་ཞིག་ལ་ཤར་སྲིད་དམ། སྤྱིར་ན་འདི་དག་ནི་རྩེད་མོ་ཙམ་ཡིན་པས་ཧ་ལས་དགོས་པ་དང་ཐན་དུ་བལྟ་དགོས་པ་མེད་མོད། རིག་པ་ངན་པ་དང་རྨོངས་པ་ཆེན་པོ་ཉིས་འཛོམས་སུ་གྱུར་པས་ཚོང་བ་དག་གི་རྒྱུ་བཙལ་ཐབས་སུ་སོང་། དུས་ཚོད་དང་དཔལ་འབྱོར། མཛའ་བརྩེ་གསུམ་མེད་དུ་གྱུར་པས་འདི་དག་ནི་ཐལ་མཐར་ལྷུང་ཞིང་གནོད་ཚབས་ཅི་བས་ཆེ་ཨང་། སྲོལ་ངན་འདི་དང་འདི་འདྲ་བ་ནི་རྩ་བ་རྒྱུད་པ་དང་བཅས་པ་ཐེ་ཚོམ་མེད་པར་མེད་པར་བྱ་འོས། མ་གཞི་སྲོལ་ངན་འདི་དག་གཙང་སེལ་བྱ་བར་སྡེ་བའི་འགོ་ཁྲིད་ཚོས་སྡེ་བ་བྱིངས་ཀྱི་འགྲིག་སྲོལ་ལ་བཞག ཡར་ཞུ་བྱས་ནས་ཁྲིམས་ཀྱིས་བཀག སྒོ་ཀུན་ནས་སློབ་གསོ་སྤེལ་ན་རྒྱུན་ཆོད་སྲིད་མོད། གསལ་བོར་མཐོང་བ་ནི་ཁོ་ཚོར་བཅིངས་པའི་རེ་བ་འདི་མཐོ་དྲགས་འདུག་སྟེ། ཞིབ་ཏུ་བསམ་ན་ཁོ་ཚོ་སུ་ཞིག་ལས་ངན་འདི་ལ་ཞུགས་མ་མྱོང་། ཞུགས་མ་མྱོང་བ་རེ་འགའ་ཡོད་སྲིད་་ཀྱང་། དེ་དྲན་སྲིད་དམ། སྲིད་ན་ནི་དུས་རན་པའི་མི་ཚད་ཤིན་ཏུ་འཕྱི་འདུག་གོ། ། མང་བོ་ཞིག་རང་གི་ཁེ་ཕན་ལ་མི་གནོད་ན་ཇོ་བཟང་གི་མིང་ལ་རེ་ནས་བཟང་ངན་གྱི་སྐད་ཆ་ཙམ་ཡང་རྗོད་མི་ཕོད། ད་རེས་མ་བབ་པའི་གནས་ལུགས་འདི་བཤད་པས་མང་བོ་ཞིག་གིས་མངོན་ལྐོག་ཀུན་ནས་རུབ་བཤད་བྱ་སྲིད་པ་ཁོ་བོས་རྟོགས་མོད། རྒྱུ་མཚན་དང་གནས་ལུགས་སྲོག་ལ་བཟུང་ནས་རྩོད་གླེང་བྱ་འདོད་ཚེ་ཤོག་དང་ལྷོད་དང་འཛུམ་གྱིས་ཁ་བརྡ་བྱ་ཆོག་ལ། ཨུ་ཚུགས་ནག་པོས་གཡག་སྣ་ཁུ་ཚུར་གྱིས་ཕུག་འདོད་ན་ནི་བླ་མ་བདག་ཉིད་ཆེན་མོའི་ངེས་དགོས་པ་ཞིག་ལ་མཚམས་རེར་ཅི་ཡང་མི་སྨྲ་བ་ནི་ལན་ཡག་ཤོས་ཡིན་ཅེས་པའི་དགམས་ངག་དེ་སྙིང་ལ་སྒོམ་བཞིན་འཛུམ་གྱིས་འདུག་རྒྱུ་ཡིན། འདི་ནི་བོད་ཀྱི་བུད་མེད་གཙོས་པའི་མི་རིགས་འདིའི་ཆེད་དུ་བྲིས་པ་ལས་དགག་ཡུལ་ལ་བསམས་ན་དུས་ཚོད་བརླག་པ་ལས་ཅི།
སྤྱི་ལོའི 2015ལོའི་བོད་ཟླ10ཚེས16ཉིན་ས་ཧོལ་ཁར་ཆོས་སྐྱོང་རྒྱལ་ལམ་དུང་གཤོག་ཁ་བར་འབོད་པས་བྲིས།
ཡོང་ཁུངས་བོད་ནང་གི་དྲ་བ།